Aafiyaa ge hayaathun fenna aniyaa ge ehen safuhaa eh | Mihaaru\nރިޕޯޓް / އިބްތިހާލްގެ މަރު\nއާފިޔާގެ ހަޔާތުން ފެންނަ އަނިޔާގެ އެހެން ސަފުހާއެއް\nމުހައްމަދު އިބްތިހާލް: އޭނާގެ މަރަށް އިންސާފު ލިބުނަސް، އޭނާގެ މަންމައަށް ލިބުނު އަނިޔާތަކަށް އިންސާފެއް ނުލިބޭ --- ފޮޓޯ/އައްސަދު ފޮޓޯގްރަފީ\n30 ޑިސެމްބަރ 2020 - 09:44\nމުޅި ރާއްޖެ ސިއްސުވާލި މުހައްމަދު އިބްތިހާލްގެ އަނިޔާވެރި، ރަހުމް ކުޑަ، މަރުގެ މައްސަލައަށް، ފަސް އަހަރު ފަހުން އިންސާފު ލިބުނީ އެވެ. އޭނާ މަރާލި އޭނާގެ މަންމަ އާފިޔާ މުހައްމަދު 20 އަހަރަށް ޖަލަށް ލާން ކްރިމިނަލް ކޯޓުން ހުކުމްކުރީ އެވެ. ކުޑަކުދިންނަށް ކުރާ އަނިޔާއާ ދެކޮޅަށް ހަރުކަށި ފިޔަވަޅުތަކެއް އަޅަން މަޖުބޫރު ކުރުވި އެ މަރަށް އިންސާފު ނުލިބިގެން އުފުލި އަޑުތަކަށް ވެސް ނިމުމެއް އައީ އެވެ. ނަމަވެސް ކުށުގެ އަސާސީ އަދަބަށް ވުރެ ދެ ގުނަ ބޮޑު އަދަބެއް އާފިޔާގެ މައްޗަށް ކަނޑައެޅުމުން ވެސް ބައެއް މީހުންނަށް އެވަރު ނުފުދުނެވެ. "ތިޔަ ދިނީ އަދަބެއް ހެއްޔޭ؟"އޭ ބުނެ، ހިތްހަމަނުޖެހިގެން ވާހަކަ ދައްކާ އުޅެ އެވެ.\nއެކަމަކު ގާނޫނުގެ ފޮތުން އިބްތިހާލަށް ދެވެން އޮތް އިންސާފާ ހަމައަށް ވާސިލްވެވިއްޖެ އެވެ. އެކަމަކު، އެ އަނިޔާވެރިކަމާއި ރަހުމް ކުޑަކަމުން އާފިޔާ ދެކެ އާންމުން ކިތައްމެ ރުޅިއައި ނަމަވެސް، މާޒީގައި އޭނާއަށް ލިބުނު ކަމަށް ބުނާ އަނިޔާ އާއި ޖިންސީ ގޯނާތަކަށް އިންސާފު ހޯދައި ދޭނީ ކާކު ހެއްޔެވެ؟ އެއީ ދިވެހި މުޖުތަމައުގެ ކިހާ ވިޔާނުދާ ސަފުހާއެއް ހެއްޔެވެ؟\nއާފިޔާ ހައްޔަރުކޮށް ހެދި ނަފުސާނީ ޓެސްޓްތަކުން އެނގެނީ އޭނާގެ ޑިޕްރެޝަނާ އެކު "އާދަޔާ ޚިލާފް ރުޅިވެރި ވިސްނުން" ހުރިކަމެވެ. އަމިއްލަ ދަރިފުޅު އެހާ އަނިޔާވެރި ގޮތަކަށް މަރާލަން އޭނާގެ އެ ރުޅިވެރިކަން ސަބަބަކަށް ވީ އިރު، އަނެއްކޮޅުން އާފިޔާގެ ދެން ތިބި ދެ ދަރިން ދެކެ ލޯބިވެ، އަޅާލުން އެހާ ރަނގަޅު ކަމަށް، އަވަށްޓެރިންގެ ހެކިބަހުން އެނގެ އެވެ. އެހެންކަމުން އޭނާގެ އަނިޔާގެ ޝިކާރައަކަށް ކުށެއް ނެތް، މައުސޫމް އިބްތިހާލް ވާން ޖެހުނީ ކީއްވެ ހެއްޔެވެ؟\nވޭތުވެދިޔަ ފަސް އަހަރު މުޅިންހެން އިވެނީ އިބްތިހާލަށް އާފިޔާ ކުރި ރަހުމްކުޑަ، ލާއިންސާނީ އަނިޔާތަކާއި އެ ކުއްޖާގެ ފަހު ވަގުތުކޮޅުގެ އަސަރުގަދަ ވާހަކަތަކެވެ. އެ ކުއްޖާއަށް ކާން ނުދީ ބެހެއްޓުން ފަދަ ބޮޑެތި އިހުމާލުތަކާއި ކުލުނުގެ ކަންފުޅެއް ވެސް ނެތް، އަމަލްތަކުން އާފިޔާގެ މައިވަންތަކަން އޮތީ ފުރިފަ އެވެ. އެ ވާހަކަތައް އަޑުއަހާކަށް ފަސޭހައެއް ނޫނެވެ.\nޝަރީއަތުގެ ގިނަ މަރުހަލާތަކުގައި ވަކީލެއްގެ އެހީތެރިކަން އާފިޔާ ބޭނުން ނުކުރި އެވެ. އޭނާ ޖަވާބު ދެމުން ދިޔައީ މުޅިން ވެސް ބޮލުގެ އިޝާރާތުން ނުވަތަ ކުރުކުރު ޖުމްލަތަކުންނެވެ. އެހެންކަމުން ގިނަ ބަޔަކަށް، އާފިޔާގެ ހަޔާތުގެ ގިނަ ވާހަކަތަކެއް ނޭނގެ އެވެ. އެ ބައި ބޮޑަށް މި އެނގުނީ، އިބްތިހާލަށް މަރަށް ފަސް އަހަރާއި 11 މަސް ފުރުނު ދުވަހު ކްރިމިނަލް ކޯޓުން އިއްވި ހުކުމުންނެވެ.\nތިން ގަޑިއިރަށް ވުރެ ދިގު ވަގުތު ނެގި ހުކުމް އިއްވުމުގެ މަޖިލީހުގައި ހާމަވި ތަފްސީލުތަކުން އެނގުނީ އަނިޔާވެރި ގޮތަކަށް އިބްތިހާލް މަރާލުމުގެ ޒިންމާ ހަމައެކަނި އާފިޔާގެ ބޮލުގައި އެޅުވެން ނެތް ކަމެވެ. އޭގައި މުޖުތަމައު އާއި މައިންބަފައިންނާއި ބެލެނިވެރިންނާއި ދައުލަތުގެ ކަމާ ބެހޭ އިދާރާތައް ވެސް ފެއިލްވެފައި އޮތް ކަމެވެ.\nއާފިޔާ ބުނާ ގޮތުން އޭނާއަށް ވަނީ އެކި މީސްމީހުންގެ ފުށުން ޖިންސީ ގޯނާތަކާއި ފުރައްސާރަ އާއި މަލާމާތް ރައްދުވެފަ އެވެ. އާފިޔާ އުޅެ ބޮޑުވި މާހައުލާއި އެކި މީހުންގެ ފަރާތުން އޭނާއަށް ލިބުނު އަނިޔާތަކުގެ ސީރިއަސްކަމާއި އިބްތިހާލްގެ މަރާ އޮތް ގުޅުމުގެ ބޮޑުކަން ވިސްނިގެން ފަނޑިޔާރު ވެސް ވަނީ "އާފިިޔާއަށް އަދިއަދަށް ވެސް އިންސާފު ނުލިބޭ" ކަމަށް ވިދާޅުވެފަ އެވެ. ޖިނާޔަތުގެ އެންމެ މަތީ ދަރަޖައިގެ ކުށުން ކުށްވެރިވެފައި ހުރި މީހަކަށް އޭގެ ކުރިން ލިބިފައި ހުރި އަނިޔާތަކަށް އިންސާފު ނުލިބޭ ވާހަކަ ފަނޑިޔާރަކު ހުކުމުގައި ވިދާޅުވުމަކީ އާދައިގެ ކަމެއް ނޫނެވެ.\nއާފިޔާ --- ފޮޓޯ/މިހާރު\nފުލުހުންގެ ތަހުގީގަށާއި އޭނާގެ ނަފްސާނީ ހާލަތު ބެލި ޑޮކްޓަރުންނަށް ކިޔައިދިން ވާހަކަތަކަށް ބިނާކޮށް، ހުކުމުގައި ބުނެފައި ވަނީ އާފިޔާގެ އުމުރުން ހަތް އަހަރުގައި އޭނާގެ ބައްޕަ ނިޔާވުމުން މަންމަ އާއި އާއިލާއާ އެކު ރަކީދޫގައި ދިރިއުޅެނިކޮށް އެންމެ ފުރަތަމަ ޖިިންސީ ގޯނާއާ ކުރިމަތިލާން ޖެހުނީ ތިމާގެ މީހެއްގެ ފިރިމީހާގެ ފަރާތުން ކަމަށެވެ. އެކަން އޭނާގެ އާއިލާއާ ހިއްސާ ކުރުމުން، ދިވެހި މުޖުތަމައުގެ އާންމު އުސޫލުގެ ތެރެއިން، ސިއްރުކުރީ އެވެ. އާއިލާ އިން ތުހުމަތުކުރީ އެ މީހާ ބަދުނާމު ކުރަން އާފިޔާ މަސައްކަތް ކުރަނީ ކަމަށެވެ.\nއޭގެ ފަހުން 2007ގައި ކިޔަވަންވެގެން އާފިޔާ މާލެ އަ އެވެ. އެކަމަކު މާލޭގައި އޭނާ ދިރިއުޅުނު ގެއިން ވެސް ކުރިމަތިލާން ޖެހުނީ އިތުރު އަނިޔާ އާއި ހިތްދަތިކަމެވެ. ކިޔެވުމުގެ ބަދަލުގައި އާފިޔާ ހުންނަން ޖެހުނީ ނޯކަރެއްގެ ގޮތުގައި ކަމަށް ވާހަކަތަކުން އެނގެ އެވެ. އެގެއިން ވެސް ޖިންސީ ގޯނާއާ ކުރިމަތިލާން ޖެހުނު ކަމަށްވެ އެވެ.\nއެނބުރި ރަކީދޫއަށް ދިޔައީ، އާފިޔާ ބުނެފައިވާ ގޮތުގައި، "އެ އަނިޔާތަކަށް ކެތްނުކުރެވިގެންނެ"ވެ. ކިޔެވުމުގެ އުއްމީދުގައި ދެން ދަތުރުކުރީ މ. މަޑުއްވަރީއަށެވެ. އެ ރަށު ސްކޫލުން ގްރޭޑް 10 ނިމެންދެން ކިޔެވި ނަމަވެސް، އެ ރަށުން ވެސް ޖިންސީ ގޯނާތަކާ ކުރިމަތިވި ކަމަށް، އޭނާގެ ވާހަކަތަކުން އެނގެ އެވެ.\nއަނެއްކާވެސް ރަކީދޫއަށެވެ. އަނެއްކާވެސް ތިމާގެ މީހެއްގެ ފިރިމީހާގެ ޖިންސީ ގޯނާތަކެވެ. އޭރު އޭނާގެ މަންމަ އޭރު ދިރިއުޅެމުން ދިޔައީ ވ. ކެޔޮދޫގަ އެވެ. ދެން އޭނާ ބަދަލުވީ މަންމަ ކައިރިއަށެވެ. އެކަމަކު އެއީ، އޭނާ ކިޔައިދިން ވާހަކަތަކުން ހާމަވާ ގޮތުގައި، ޖިންސީ ގޯނާތަކުން ހިމާޔަތް ލިބުނު ހިޔާވަނި ކަމަށް ނޫނެވެ. ދޮންބައްޕަގެ ޖިންސީ ގޯނާތަކުން އޭނާގެ ހަޔާތުގައި ޒަހަމްތައް އުފެއްދި އެވެ.\nއެ ހިސާބުން އެކަމެއް ނުނިމުނެވެ. ތަހުގީގަށް އޭނާ ދިން 14 ސަފުހާގެ ބަޔާނުން ފެންނަން އޮތީ، އޭނާ ލައްވާ މަޖުބޫރުކޮށްގެން ހަށިވިއްކުވި ކަމަށެވެ. އާއިލާއަށް ފައިސާ ހޯދަން އޭނާ ލައްވާ ގަދަކަމުން އެކަން ކުރުވީ، މަންމައަށް އެނގިގެން ކަމަށް ވެސް، ބަޔާނުގައިވެ އެވެ.\nއާފިޔާ ބުނެފައިވާ ގޮތުގައި "ދުވާލަކު އެތައް ބަޔަކު ގަދަކަމުން ޖިންސީ ގުޅުން ހިންގި" އެވެ. ދޮންބައްޕަގެ ފަރާތުން ލިބެމުން ދިޔަ ޖިންސީ ގޯނާތަކަށް ދެކޮޅުހަދާ ނަމަ، މަންމަ އޭނާއަށް އަނިޔާކުރާ ކަމަށް ވެސް ބަޔާނުގައި ބުނެފައިވެ އެވެ.\nއާފިޔާގެ ވާހަކަތަކުން ހާމަވި އަނެއް ކަމަކީ އެކި މީސްމީހުން އޭނާ ރޭޕްކޮށް، ލިބެމުން ދިޔަ ޖިންސީ ގޯނާތަކަށް ފަހު ނަހަލާލަށް ބަނޑުބޮޑުވުމުން ދަރި ވައްޓާލަން އާއިލާއިން މަސައްކަތްކުރިކަމެވެ. އެކަމާ އާފިޔާ ދެކޮޅުހަދައި، އެނބުރި ރަކީދޫއަށް ދިޔަ އެވެ. ދުނިޔެއަށް އުފަންވީ އިބްތިހާލެވެ. ރަކީދުއަށް ދާށާއި އެހެން ކަންކަމުގައި އޭނާއަށް އެންމެ ބޮޑަށް އެހީތެރިވީ އޭނާގެ އޭރުގެ ލޯބިވެރިޔާ އަދި މިހާރު އޭނާގެ ފިރިމީހާ އިބްރާހިމް ޝަފީގެވެ.\nއާފިޔާ އުއްމީދުކުރީ، އޭނާ ބުނި ގޮތުގައި، ފިރިމީހާގެ އެހީތެރިކަމާ އެކު، ރަށުގައި ރީތިކޮށް ދިރިއުޅެވޭނެ ކަމަށެވެ. ނަމަވެސް އުފަން ރަށުން ވެސް އެ ހިތްހަމަޖެހުމެއް ނުލިބުނު ކަމަށް، ބަޔާނުގައިވެ އެވެ.\nއިބްތިހާލަކީ ބައްޕަ ނެތް ކުއްޖަކަށް ވާތީ ރަށު ބައެއް މީހުން ތަފާތު ވާހަކަތައް ދެއްކި އެވެ. އެއިން ކޮންމެ ވާހަކައަކުން ވެސް އޭނާގެ ހިތުގައި އުފެދެމުން ދިޔައީ، ދަރިފުޅާ މެދު ރުޅިވެރިކަމެވެ. އިބްތިހާލްގެ ކުށެއް ނެތެވެ. އެކަމަކު އޭނާގެ އެ މައުސޫމްކަމުން އާފިޔާގެ ހިތުގައި ރަހުމެއް ނުއުފެދުނެވެ. އަޅާނުލުމާއި އަނިޔާކުރުމަކީ، ރަށުގެ އެންމެންނަށް އެނގޭ ހަގީގަތްތަކެވެ. ޖެންޑާ މިނިސްޓްރީ އާއި ފުލުހުންނާއި ރަށުގެ ވެރިންނަށް ވެސް އެނގެ އެވެ. ދެތިން ފަހަރު ޖެންޑާ މިނިސްޓްރީގެ މުވައްޒަފުން އިބްތިހާލް ކައިރިއަށް ޒިޔާރަތް ކުރި އެވެ. އެކަމަކު ރުޅުވެރި، އަނިޔާވެރި އާފިޔާގެ ކައިރިން ސަލާމަތްކޮށްގެން ދައުލަތުގެ ބެލުމުގެ ދަށަކަށް ނުގެންދިޔަ އެވެ.\nމިފަދަ ކޮންމެ ވާހަކައެއް ވެގެން ދިޔައީ އިބްތިހާލާ މެދު އާފިޔާގެ ރުޅިވެރިކަން އިތުރުވެގެންދިޔަ ސަބަބަށެވެ. އޭގެ ނަތީޖާއެއްގެ ގޮތުން އެކި ފަހަރު މަތިން އިބްތިހާލަށް އަނިޔާކޮށް، އިހުމާލުވަމުން ދިޔަކަން ޖެންޑާ މިނިސްޓްރީ އާއި ފުލުހުންނާއި ރަށުގެ ވެރިންނަށް ވެސް އެނގި ތިބެ އިބްތިހާލަށް ދައުލަތުން ރައްކާތެރި ކަމެއް ނުދިނެވެ.\nއިބްތިހާލަށް އާފިޔާގެ ފަރާތުން މަރުގެ އެތި ފަހަރު އަމާޒުވުމުގެ 24 ގަޑިއިރު ކުރިން ވެސް ރަށު މީހެއްގެ ފަރާތުން އާފިޔާއަށް ލިބުނީ، އޭނާ ބުނާ ގޮތުން، ނުބައި "ވަސްވާހެކެވެ." އާފިޔާގެ ބަޔާނުގައި އޮތީ އިބްތިހާލް "މަރާލާފައި ފޮށްޓަކަށް ލާފައި އެއްލައިލާށޭ" އެ މީހާ ބުނި ކަމަށެވެ.\nއެކަމަކު އާފިޔާ ތުހުމަތުކުރާ މީހުންނާ ތަހުގީގުގައި ވާހަކަ ދައްކާފައެއް ނުވެ އެވެ. އަދި އޭގެ ކުރިން ވެސް އެއީ ތަހުގީގުކުރި މައްސަލަތަކެއް ނޫނެވެ. އެހެންކަމުން، އެހެން މީހުންނަށް އޭނާ ކޮށްފައިވާ ތުހުމަތުތަކުގެ ހަގީގަތް ސީދާ އެނގޭނެ ގޮތެއް ނެތެވެ.\nނަމަވެސް ސިލްސިލާ އަނިޔާތަކެއްގައި އިބްތިހާލްގެ ކުރު ހަޔާތް ވޭތުކުރި ގޮތާއި، އޭގެ ޒިންމާ ނަގަން ޖެހޭ މީހަކަށް އާފިޔާ ވުމުން، އޭނާއާ މެދު އާންމުންގެ ހިތުގައި އޮތް ރުޅިވެރިކަން ބޮޑެވެ. އާފިޔާއަށް ލިބުނު އަނިޔާތަކާއި ބަދު ބަަސްތަކާ ގުޅިގެން ނަމަވެސް ކުޑަކުއްޖަކަށް އެވަރުގެ އަނިޔާތަކެއް ދިނުން، ގާނޫނީ ހަމައަކުން ވެސް، ދީނީ އަދި އިޖުތިމާއީ ހަމަޔަކުން ވެސް ގަބޫލެއް ނުކުރެވޭނެ އެވެ.\nމި ބޮޑު މައްސަލައިން ފާހަގަވާ ކަމަކީ، މުޖުތަމައުގައި އޮތް ތަފާތު އަނިޔާވެރިކަމެވެ. އާފިޔާގެ ހަޔާތަކީ އޭގެ މިސާލެކެވެ. އޭނާގެ އަނދިިރި ސަފުހާތަކުން ދައްކައިދެނީ އިސްލާހުކުރަން ޖެހޭ ކަންކަމެވެ. އާއިލާ ތެރެއިންނާއި މުޖުތަމައު، އެކަމާ ދެކޮޅަށް ތެދުވަން ޖެހޭ އެތައް ކަމެކެވެ. ޖިންސީ އަަނިޔާ އާންމުވެފައި އޮތް ވަރެވެ.\nކުށްކުރުން ކުޑަކުދިން ކްރިމިނަލް ކޯޓް ކުޑަކުދިންގެ ހައްގުތައް އިބްތިހާލްގެ މަރު\n33 ކޮމެންޓް, 225 ރިއެކްޝަންސް\nއައި ހޭޓް މައި ލައިފް\nޚުދު އަހަރެން މިއީ ކުޑައިރު ޖިންސީ ގޮތުންނާއި ނަފްސާނީ ގޮތުން އެތައް އަނިޔާއެއް ލިބިފައިވާ މީހެއް. އެހެންނަމަވެސް، ކުށެއްނެތް މައުސޫމް ތުއްތު ކުއްޖަކަށް އަނިޔާއެއް ނުކުރެވެނެ. ހިތެއް ހުރިއްޔާ ކެތެއް ނުވާނެ.\nމާޒީ އެއް ބަދަލެއް ނުކުރެވޭނެ، ނަމަވެސް މުސްތަގުބަލުގާ އެކަހަލަ ކަމެއް ތަކުރާރުވުން ހުއްޓުވިދާނެ. އޭ މުސްލިމު އަހުންނާ އުހުތުންނޭ ވިސްނާ ފިކުރުކުރާށޭ!\nއަހަރެމެން ކިޔަވަން އުޅުނު އިރުވެސް ޖިންސީ ގޯނާ އާއި ކުރިމަތި ލި އެތައް ކުދިން އުޅޭ\nފިރިހެނެއްނަމަ އޭނާގެ ހަޔާތުން ފެންނަ އަނިޔާގެ ސަފުހާތަކޭ ކިޔާފަ ސިމްޕާތީ ހޯދާކަށް ނޫޅޭނެ\nއެ މައުސޫމް ކުއްޖާ މަރާލީ އެތަށް ދުވަހެއްގެ އަނިޔާތަކަކަށް ފަހު. ހތަށް ކެއްނުވޭ\nއާފިޔާ ނަފްސާނީ ބަލިމަޑުކަމެއްގެ ތެރެއަށް ގެނބި އަމިއްލަ ދަރިފުޅު މަރާލުމުގައި އެތަކެއް ބައެއްގެ އިހްމާލު އެބައޮތް.\nޖެންޑާ މިނިސްޓްރީގެ ފަރާތުން އަތޮޅަކަށް އެންމެ މުޢައްޒަފެއް ލައިގެން ގަނަތެޅުވުންވެސް އެއީ ބޮޑު އިހުމާލެއް. ކޮންމެ ރަށަކަށް ސެންޓަރެއް ހަދަންޖެހޭ ވަރަށް މައްސަލަތަށް ހުރިކަން ވަރަށް ސާފު\nކުށެއްކުރީމާ އެކަމުގެ ވާހަކަ ދައްކަން އަހަރެމެން ވަރަށް މޮޅެވެ. ޒިނޭކުރުމަކީ ގިނަފަހަރަށް މުޅިންވެސް އަންހެންމީހާ ބަދުނާމުވެ ހުރިހާ ދެރައެއް އުފުލަންޖެހޭކަމެއްގެ ގޮތުގާމިރާއްޖޭގެ އާދަކާދަދެމިއޮތެވެ. ޒިނޭކުރާ ފިރިހެންމީހާ ފިލާހިރެވެއެވެ.4މީހުން ގެ ހެކިބަސްނުލިބުމަކީ ޒިނޭގެ މައްސަލަ އިންސާފުންނިބެލެންވީ ކަމެއްތީއެވެ. މިވަރުންވެސް ޑީއެންއޭ ހެކީގެގޮތުގާ ބަލައިނުގަތުމީ ލަދުވެތި ނާއިންސާފުކަމެކެވެ.\nތިޔައީ މުޅިން ގޯސްވާހަކައެއް ނޫން. ޒިނޭގެ ސަބަބުން ގިނަފަހަރު ދުނިޔެމަތީގަ ބަދުނާމުވެ ފަޟީހަތްވާނީ އަންހެނުން. ހަތަރު ހެކިން ނެތީމަ ފިރިހެންގޮލާ ބަޗާނެ. އެކަން އެންމެންވެސް އެބަ ގަބޫލުކުރޭ. އެހެންވީމަ ދީނުގަވެސް އަންހެނުންނަށް އިތުރަށް ރައްކާތެރިކަން ލިބިދޭން އަންގަވާފަ އޮންނަނީ. ފިރިހެނުންނަށް ވުރެ ބޮޑަށް އަންހެނުން ނިވާވާންށާައި، މަހުރަމަކާ އެކު ދަތުރުފަތުރު ކުރުމަށް އަންގަވާފަ އޮންނަނީ ހަމަ މަޖަލަކަށްނޫން.\nދިވެހީންގެ ހިތުގައި އީމާންތެރި ކަމެއް ނޯވޭ.. އެންމެފުރަތަމަ އަންހެން ކުއްޖާގެ އިއްފަތަށް އަރައިގަންނަނީ އޭނާގެ މަހުރަމު މީހުން\nއިބްތިހާލުގެ މަރާލުމުން އާފިޔާއަށް ހުކުމް ކުރެވިއްޖެ ، އެކަމަކު ހަގީގީ މައްސަލަ އަދި އޮތީ އޮތް ގޮތަށް! ހަގީގީ މައްސަލަ އަކީ ޖިންސީ ގޯނާ ، ޖިންސީ އަނިޔާ ، ޖިންސީ ފުރައްސާރަ ، ހަށިވިއްކުން. މިހުރިހާ ކަމަކީވެސް އާފިޔާ ކަހަލަ އެތައް ބަޔަކަށް ކޮންމެދުވަހަކު ދިމާވަމުންދާ ކަންތައް ، ހުއްޓުވަންވީ މިކަންތައް ، އަދަބުދޭންވީ މިކުށްތައް ކުރާ މީހުނަށް .\nޢާފިޔާ އަކީ އަނިޔާވެރި ޤާތިލެއް\nތި މާއާއި މެދު ނުބައިކޮށް ކަން ހިނގިއެއް ކަ މަކު، ކުޑަ ދަރި މަރައިގެން ނުވާނެ އެވެ. ނަހަލާލަށް ބަލިވެ އިނު މުން ދަރިވައްޓާލަން އުޅުނީ މައި އެކަ މާ ދެކޮޅު ހަދައި، ރަކީދޫ އަށް ދެވުނު މީހަކަށް، ހަށިވިއްކުވި އިރުވެސް ދެކޮޅު ހަދަން ކެރޭނެ ކަން ޔަޤީނެވެ. ކިތަން މެ ލިއު މެއް ލިޔުނަސް "ދުނބުރިއެއް އަނބަކަށް ނުހެދޭނެއެވެ." ޢާފިޔާ އަކީ ވަރަށް އަނިޔާވެރި ނުބައި ނުލަފާ ޤާތިލެކެވެ. އޭނާއާއި މެދު ކުޑަވެސް ރަޙު މެއް މިހިތަކު ނެތެވެ.\nއެއްބަޔަކު ކުދިން ނުލިބިގެން އުޅެނީ. ޤައިމު ބޭނުން ނޫންއިރު ދިންނަމަ.\nމިފަދަ ކަންތައްތަ ތަހަންމަލް ނުކުރާ މީހުންނަށް ގިނަ ފަހަރަށް މިކަންތައްތަކުގެ ވޭނާ، މަޖްބޫރީ، އެހެންނޫނީ ސައިކޮލޯޖިކަލް އިފެކްޓް އިހްސާސެއް ނުކުރެވޭނެ. މާދެން މާތް ބަޔަކަށް ހެދެން އުޅޭނެ މި ދިވެހިން.\nކިތެއްމެވަރަކަށް ޤާނޫނާއި ޤަވާއިދުހެދިޔަސް އެކަންކުރަންތިބޭ މީހުން ޒިންމާ އަދާނުކުރާ ނަމަ ކުރެވޭނެކަމެއް ނޯންނާނެ؟


އަދާލަތު ޕާޓީގެ ހިނގަމުންދާ ދައުރުގެ މުއްދަތު ހަމަވަމުން ދާތީ، ޕާޓީގެ ކޮންގްރްސް ބާއްވާ، ޕާޓީގެ އަސާސީ ގަވާއިދާއި އެއްގޮތްވާގޮތުގެ މަތީން ދައުރު ބަދަލުވުމާއި ގުޅޭ އެންމެހައި ކަންކަން ކުރުމަށް މަޝްވަރާ މަޖިލިހުން ވަނީ ނިންމާފައެވެ. މި ނިންމުމާއި ގުޅިގެން ޕާޓީގެ ކޮންގްރެސް ބޭއްވުމުގެ ކުރިން ޕާޓީގެ އެތެރޭގެ އިންތިހާބުތަކަށް ހުޅުވާލެވިގެންދާނެއެވެ. މި ގޮތުން މި ވަގުތަށް ބޭއްވުމަށް ހަމަޖެހިފައިވަނީ އަންނަނިވި އިންތިޚާބުތަކެވެ.\n• ދާއިރާ ރައީސުންގެ އިންތިޚާބު\n• ގޮފިތަކުގެ ހިންގާ ކޮމިޓީގެ އިންތިޚާބު\n2. ނައިބު ރައީސް.\n4. ސެކްރެޓަރީގެ ނައިބު.\n6. މީޑިއާ ކޯޑިނޭޓަރ.\n7. ޔުނިޓުތަކުގެ މަންދޫބުން.\n8. އަންހެނުންގެ ކޮމިޓީގެ ރައީސާ\n9. ޒުވާނުންގެ ކޮމިޓީގެ ރައީސް\nދާއިރާ ރައީސުންގެ އިންތިޚާބު ބާއްވާނެ ތަންތަނާއި، ގޮފިތަކުގެ އިންތިޚާބު ބާއްވާނެ ތަންތަން ކަނޑައެޅިގެންދަނީ އެ ތަނެއްގައި ޕާޓީގެ މެމްބަރުން ތިބި ނިސްބަތަކުން ކަމަށްވާތީ، އިންތިޚާބު ބާއްވާނެ ތަންތަން ކަނޑައެޅުމުގެ މަޤްސަދަށްޓަކައި، އިންތިޚާބު ބާއްވާ ތަންތަން ކަނޑައެޅިގެންދާނީ 30 ސެޕްޓެމްބަރ 2019 ވާ ހޯމަ ދުވަހުގެ 2:00 އަށް ޕާޓީގައި ރަޖިސްޓްރީ ވެފައިވާ މެމްބަރުންގެ ޢަދަދުތަކަށްކަމަށް ޕާޓީގެ އިންތިޚާބީ ކަންތައްތަކާއި ބެހޭ ކޮމިޓީގެ ފަރާތުން ނިންމައިފާވާތީ، މި ކަން އާންމުކޮށް އަންގާ އިޢުލާންކުރަމެވެ. އަދި މި އިންތިޚާބުތަކަށް ކުރިމަތިލުމަށް ފަހުން އިޢުލާންކުރެވޭނެ ވާހަކަ ދަންނަވަމެވެ.\n9 އޯގަސްޓު 2019\nގުޅުންހުރި ގަވާއިދުތައް ބެއްލެވުމަށް


Dheema Ge Amaazu: Olympics Gai Raajje Thamseelu Kurun! – adduLIVE\nދީމާގެ އަމާޒު: އޮލިމްޕިކްސްގައި ރާއްޖެ ތަމްސީލު ކުރުން!\nAug 07, 2019, 15:44 ހަސަން ރަޝީދު\nދީމާ އަލީ - އެމްއޯސީ ފޮޓޯ: ނިޝާން އަލީ\nއަމާޒަކީ ކޮންމެވެސް ދުވަހަކުން އޮލިމްޕިކްސްގައި ރާއްޖެ ތަމްސީލުކުރުން ކަމަށް އިންޑިއަން އޯޝަން އައިލޭންޑް ގޭމްސް (އައިއޯއައިޖީ) ގައި ރާއްޖެ އަށް ރަން މެޑަލް ހޯދައިދިނުމުގައި މުހިއްމު ދައުރެއް އަދާކުރި ޒުވާން ޓޭބަލް ޓެނިސް ކުޅުންތެރިޔާ ފާތިމަތު ދީމާ އަލީ ބުނެފިއެވެ.\nދީމާ މިހެން ބުނެފައިވަނީ ޗުއްޓީ ހޭދަކޮށްލުމަށް އައްޑޫ ސިޓީއަށް ކުރާ ޒިޔާރަތުގެ ތެރެއިން ފޭދޫ ސްކޫލަށް މިއަދު ކުރި ޒިޔާރަތުގައި ކުޅިވަރުގެ ކެރިއަރާއި ގުޅޭގޮތުން ކުރި ސުވާލުތަކަށް ޖަވާބުދެމުންނެވެ.\nކެރިއަރުގައި މިހާރުވެސް ގިނަ ކާމިޔާބީތަކެއް ހޯދާފައިވާ ދީމާ ބުނީ ދުނިޔޭގެ އެންމެ ބޮޑު ކުޅިވަރު މުބާރާތް ކަމަށްވާ އޮލިމްޕިކްސްގައި ޓޭބަލް ޓެނިސް އިން ރާއްޖެ ތަމްސީލްކުރުމަކީ އޭނާގެ ވަރަށް ބޮޑު އަމާޒެއް ކަމަށެވެ. އޮލިމްޕިކްސްގައި މިހާތަނަށް އަދި ދިވެހި ޓީޓީ ކުޅުންތެރިއަކު ވާދަކޮށްފައެއް ނުވެ އެވެ.\nމީގެއިތުރުން ސާފް ގޭމްސްގައި ޓީޓީ އިން ރަން މެޑަލް ހޯދުމަކީ ވެސް އުމުރުން 11 އަހަރުގެ ދީމާގެ އަމާޒެކެވެ.\nކުޅިވަރު ކުޅުމާއި އެއްވަރަށް ކިޔެވުމަށް ވެސް މޮޅު ދީމާ ވަނީ އޭނާގެ ކާމިޔާބީތަކުގެ ސިއްރަކީ މައިންބަފައިން ދެމުންދާ އެއްބާރުލުން ކަމަށްވެސް ބުނެފައެވެ.\nރާއްޖޭގެ އިތުރުން ލަންކާގެ ގިނަ މުބާރާތްތަކެއް ވެސް ކާމިޔާބުކޮށްފައިވާ ދީމާ އަކީ މިދިޔަ މެއި މަހު ސްވިޑެންގައި އޮތް ވޯލްޑް ޗެމްޕިއަންޝިޕްގައި ބައިވެރިވި އެންމެ ހަގު ކުއްޖާގެ މަގާމު ހޯދައި އެ މުބާރާތުގެ ތާރީހުން ޖާގަ ހޯދާފައިވާ ކުޅުންތެރިއެކެވެ.\nއަދި އެންމެފަހުން މޮރިޝަސްގައި ނިމިގެންދިޔަ އިންޑިއަން އޯޝަން އައިލޭންޑް ގޭމްސްގައި ދީމާ ވަނީ ތިން ރަން މެޑަލް ހޯދާ ދިވެހި ކުޅިވަރުގެ ތާރީހުން ވެސް ޖާގަ ހޯދާފައެވެ. އެގޮތުން މި ކާމިޔާބީއާއެކު ދީމާ ވެގެން ގޮސްފައިވަނީ ބައިނަލްއަގްވާމީ ކުޅިވަރު ގޭމްސްތަކުގައި ރާއްޖޭގެ އެންމެ ކާމިޔާބު ކުޅުންތެރިޔާ އަށެވެ.\nއައިއޯއައިޖީގައި ދީމާ ރަން މެޑަލް ހޯދީ ޓީޓީގެ ވިމެންސް ސިންގަލްސް އާއި ވިމެންސް ޑަބަލްސް އާއި ވިމެންސް ޓީމު އިވެންޓުންނެވެ.


"Miulhenee A380 in libunu gellunthakun arai nuganevigen"\n"މިއުޅެނީ އޭ380އިން ލިބުނު ގެއްލުން ތަކުން އަރައި ނުގަނެވިގެން"\nގަތަރު އެއާވޭސްއަށް ހެދުނު އެންމެ ބޮޑު ގޯހަކީ އެއާބަސް އޭ380 ބޯޓުތައް ގަތުން ކަމަށް ބުނި\nގަތަރު އެއާވޭސްއިން ކުރިން ބުނެފައި އޮތީ އެއާބަސް އޭ380 ބޯޓުތައް އޮޕަރޭޓްކުރާ އަދަދު މަދުކުރާނެ ކަމަށެވެ. އެހެން ނަމަވެސް މިހާރު ބުނަނީ ބޯޓްތައް ބޭނުން ކުރުން މުޅިން ހުއްޓާލާނެ ކަމަށެވެ.\nގަތަރު އެއާވޭސްގައި އެއާބަސް އޭ380 ގެ 10 ބޯޓު އޮންނަ ކަމަށް ސީއީއޯ، އަކްބަރު ބާކިރު ވިދާޅުވި އެވެ. އޭނާ ވިދާޅުވީ އޭ380 ހުއްޓާލަން ކުރިން ވިސްނާފައި އޮތީ 2024 ގައި ކަމަށާއި އެކަމަކު މިހާރު ބޭނުންފުޅު ވަނީ އެންމެ އަވަހަކަށް ބޯޓުތަކުން ސަލާމަތް ވާން ކަމަށެވެ.\nއަކްބަރު ބާކިރު ވިދާޅުވީ ގަތަރު އެއާވޭސްގެ ހަޔާތުގައި ހެދުނު އެންމެ ބޮޑު ގޯހަކީ އެއާބަސް އޭ380 ބޯޓުތައް ގަތުން ކަމަށާއި ކުންފުންޏަށް ގެއްލުންވާ ނަމަ ކަސްޓަމަރުންނަށް ވެސް ގެއްލުންވާނެ ކަމަށެވެ. އޭނާ ވިދާޅުވި ގޮތުން އެންމެ ރަނގަޅު ވިޔަފާރި މޮޑެލްއަކީ ކުންފުންޏާއި ކަސްޓަމަރުންނަށް ވެސް ހީލާން ފުރުސަތު ލިބުމެވެ.\nސީއީއޯ ކުރިން ދެއްވި އިންޓަވިއުއެއްގައި ވިދާޅުވީ އެންމެ ފުރަތަމަ އޭ380 ފެނިވަޑައިގެން ވަރަށް ބޮޑަށް ހައިރާންވެ ވަޑައިގެންނެވި ކަމަށާއި ގަތަރު އެއާވޭސް އަށް މުސްތަގުބަަލު އޮތީ އޭ380 ގައި ކަމަށް އެއިރު ހީފުޅު ކުރެއްވުނު ކަމަށެވެ.\n"ހީކުރެވުނު ގޮތަކަށް ނޫން ކަންތައް ދިމާވީ،" ބާކިރު ވިދާޅުވި އެވެ. "ހަރަދު ވެސް އެހާ ބޮޑު. މެނޭޖް ކުރަން ދަތި. އޭ380 އަށް ވުރެ ކަމުނުދާ މަތިންދާބޯޓެއް ދުވަހަކު ވެސް ނުދެކެން" އޭނާ ވިދާޅުވި އެވެ.\nބާކިރު ވިދާޅުވީ އޭ380 ބޯޓްތަކަށް ވަރަށް ބޮޑަށް ހިތްދެވުނު ކަމަށާއި ބޯޓު އިތުރު ކުރަން ވެސް ވިސްނެވި ކަމަށެވެ. އޭނާ ވިދާޅުވީ ބޯޓްތަކުން ސަލާމަތްވާން ހައްދަވާނެ ގޮތެއް މިވަގުތު އެނގިވަޑައި ނުގަންނަވާ ކަމަށެވެ.\nގަތަރު ގަތަރު އެއާވޭސް\nގަތަރު އެއާވޭސްއިން އޭ380 މަދު ކުރަނީ


ދަތި އުނދަގޫ ޙާލަތާ ހިތްދަތިކަމުން އަރައިގަތުމަށް ފުރަތަމަ ކުރަންވީ ކަންކަން-: މުފްތީ މެންކް\nދަތި ޙާލަތެއް ކުރިމަތިވެއްޖެނަމަ އެކަމަކުން އަރައިގަންނަން ކޮންމެ މީހަކުވެސް ބޭނުންވާނެއެވެ. އެކަމަށް މަސައްކަތްވެސް ކުރާނެއެވެ. ނަމަވެސް ފުރަތަމަ ކުރަންވީ ކަންކަން ގިނަ ބައަކަށް އޮންނަނީ އޮޅިފައެވެ.\nދަތި ޙާލަތެއް ކުރިމަތިވެއްޖެނަމަ އަރައިގަތުމަށްޓަކައި ފުރަތަމަ ކަމަކަށް ކުރަންޖެހޭނެ ކަމަކީ އެހެން މީހުންނަށް ހެޔޮކޮށް ހިތުމެވެ. އެހެން މީހުންގެ ލިސްޓްވެސް ތަރުތީބުކުރަން ޖެހެއެވެ. އެގޮތުން އެންމެ ބޮޑު އިސްކަމެއް ދޭންޖެހޭނީ އަމިއްލަ ޢާއިލާއަށެވެ. އަނބިދަރިންނަށެވެ. ފިރިމީހާއަށެވެ. މައިންބަފައިންނަށެވެ. ރަހިމުގެ ގުޅުން ހިނގާފައިވާ މީސުންނަށެވެ. ޔަތީމުންނާއި މިސްކީނުންނަށެވެ.\nއަތުގައި ފައިސާހުރިނަމަ އެމީހުންނަށް ޚަރަދުކުރާށެވެ. ޚަރަދުކުރުން އިތުރުކުރާށެވެ! ޚަރަދުކުރާނެ ފައިސާ އަތުގައި ނެތްނަމަ ހިތްހެޔޮކަމާއިއެކު ބައްދަލުކޮށް ޙާލުބަލައި ގުޅުން ބަދަހިކުރާށެވެ! އެންމެންނަށް މާފުކުޜާށެވެ! އެކަކާއިމެދުގައިވެސް ހިތްބުރަކަމެއް ނުބާއްވާށެވެ!\nމިއީ އަހަރެން ބުނާ ބުނުމެއް ނޫނެވެ! ﷲ ތަޢާލާ ކީރިތި ޤުރްއާނުގައި ވަޙީކުރައްވަވާފައިވާ ގޮތެވެ. ވީމާ މިފަދައިން ޢަމަލުކުރާށެވެ! އެކަމުގެ ހެޔޮ ބަދަލުތައް ފެންނާނެއެވެ. ކުރިމަތިވެފައިވާ ދަތި އުނދަގުލުން ނުވަތަ ހިތްދަތިކަމުން އަރައިގަނެވޭނެއެވެ. އިން ޝާ ﷲ


Dhe jaleggai thibi kuhveringe sharee'aiythah huttifai\nދެ ޖަލެއްގައި ތިބި ކުށްވެރިންގެ ޝަރީއަތްތައް ހުއްޓިފައި\nއައްސޭރި ޖަލު: އައްސޭރި ޖަލާއި މާލެ ޖަލުގެ މޫވްމަންޓްތައް އެކަށް ވަނީ ހުއްޓާލައިފައި\nކޮވިޑް-19 އާއި ގުޅިގެން މާލެ ޖަލާއި ހިންމަފުށީގައި ހުންނަ އައްސޭރި ޖަލުގައި ބަންދު ކޮށްފައި ތިބި ކުށްވެރިންގެ ޝަރީއަތުގެ އަޑުއެހުންތައް ހުއްޓިފައިވާ ކަމަށް ކަރެކްޝަނަލް ސާވިސަސް އިން ބުނެފި އެވެ.\nކޮވިޑް-19 އާއި ގުޅިގެން ހުރިހާ ކޯޓެއްގެ ޝަރީއަތުގެ އަޑު އެހުންތައް މިހާރު ކުރިއަށް ގެންދަނީ އޮންލައިންކޮށެވެ. ނަމަވެސް މި ދެ ޖަލުގައި ކޭސްތައް ގިނަވެ އަދި ކަރަންޓީނު ވެފައިވާ ގައިދީންގެ އަދަދު ގިނަ ކަމުން ޝަރީއަތްތައް މިވަގުތަށް ވަނީ މަޑުޖައްސާލާފަ އެވެ.\nއަވަސް އަށް މައުލޫމާތު ދެއްވަމުން ކަރެކްޝަންގެ މީޑިއާ އޮފިސަރު އައިމިނަތު ޔުސްރީން ވިދާޅުވީ އޮންލައިންކޮށް ޝަރީއަތްތައް ކުރިއަށް ގެންދިޔަ ނަމަވެސް އަޑުއެހުންތައް ކުރިއަށް ގެންދާނީ ގައިދީން ވަކި ތަނަކަށް ގެންގޮސް ކަމަށެވެ. އެހެންކަމުން އެކަކު އަނެކަކާ މަސްހުނިވެ ބަލި ފެތުރުނަ ނުދީ ކޮންޓްރޯލް ކުރެވޭނީ ހުރިހާ މޫވްމަންޓެއް ހުއްޓާލައިގެން ކަމަށް ވެސް ވިދާޅުވި އެވެ.\nމާލެ ޖަލުގައި މިވަގުތު 27 ގައިދީއަކަށް ތިބީ ބަލި ޖެހިފަ އެވެ. އަދި 117 މީހަކު ތިބީ ކަރަންޓީނު ކުރެވިފަ އެވެ. އައްސޭރި ޖަލުގައި ކޮވިޑަށް ޕޮޒިޓިވްވެފައިވާ 118 ގައިދީއަކު އެބަ ތިއްބެވެ.\nމީގެ އިތުރުން ހުޅުމާލެ ޖަލުގައި ވެސް ދެ މީހަކު ވަނީ ބައްޔަށް ޕޮޒިޓިވްވެފަ އެވެ. ޖަލުތަކުގައި ކޮވިޑްގެ ޖުމްލަ 147 ކޭސް އެބަ އުޅެ އެވެ. އޭގެތެރެއިން ހައިރިސްކް 17 ގައިދީއަކު ވަނީ ގެއަށް ބަދަލު ކޮށްފަ އެވެ.\nމޯލްޑިވްސް ކަރެކްޝަނަލް ސާވިސް ކޮވިޑް-19 މާފުށީ ޖަލު\nމާލެ ޖަލުގެ ކޮވިޑް ނަންބަރު މައްޗަށް


Vape Kohgen Dhevana Meehaku Maruvejje! Boan Heyovaa Varuge Eche Noon! - Vaguthu\nކޮވިޑް-19: ބިރުވެރިކަން ދަނީ އިތުރުވަމުން -9ގަޑިއިރު ކުރިން\nވޭޕް ކޮށްގެން ދެވަނަ މީހަކު މަރުވެއްޖެ! ބޯން ހެޔޮވާ ވަރުގެ އެއްޗެއް ނޫން!\n5 މަސް ކުރިން ( ސެޕްޓެމްބަރު 7, 2019 )\nވޭޕް ކުރާ އަންހެނެއް\nމިހާރުގެ ޒުވާނުންގެ މެދުގައި އަށަގެންފައިވާ އެންމެ ނުބައި އެއް އާދައަކީ ވޭޕް ކުރުން ކަމާއި މެދު އެއްވެސް ޝައްކެއް ނެތް އިރުގައި، އެމެރިކާގައި ވޭޕް ކުރުމުގެ ސަބަބުން ދެވަނަ މީހަކު މަރުވެއްޖެއެވެ.\nމިދިޔަ އޮގަސްޓް މަހުގެ ކުރީކޮޅު ވޭޕްގެ ޝިކާރައަކަށްވެ އެމެރިކާގެ އިލިނޯއީގައި މީހަކު މަރުވެފައި ވާއިރު، ރިޕޯޓްތައް ބުނާގޮތުން އެއީ ވޭޕް ކޮށްގެން މުޅި ދުނިޔެއިންވެސް މީހަކު މަރުވި ފުރަތަމަ ފަހަރެވެ. އެ ހާދިޘާ އަށް މަހެއްވެސް ވެފައި ނުވާއިރު އަނެއްކާ މިވަނީ އެގައުމުގެ އޮރެގަން އިން އިތުރު މީހަކު މަރުވެފައެވެ.\nވޭޕް ކޮށްގެން ފުއްޕާމޭގެ ނުރައްކާތެރި ބައްޔެއް ޖެހުނު ޒުވާން އަންހެން ކުއްޖެއް\nމިފަހަރު މަރުވި މީހާގެ ޑޮކްޓަރުންގެ ރިޕޯޓުގައި ވާގޮތުން އޭނާ އަކީ ގަވާއިދުން ވޭޕް ކުރާ މީހެއްކަން ހާމަވެއެވެ. އަދި އޭނާ ވޭޕް ކުރާ އިރު މަސްތުވާތަކެތީގެ ބާވަތެއް ކަމުގައިވާ މަރުވާނާ(ފަތް) ދިޔާ ކުރުމަށް ފަހު އޭގެން އަމިއްލަ ފްލޭވާއެއްވެސް ހަދައިގެން ބޭނުން ކުރެއެވެ. ނަމަވެސް އޭނާ މަރުވެފައި ވަނީ މާ ގަދައަށް ވޭޕް ކުރުމުން ފުއްޕާމެއަށް ލިބުނު ގެއްލުމުގެ ސަބަބުންނެވެ.\nދުނިޔޭގެ އެކި ކަންކޮޅު ތަކުގައި ވޭޕް ކޮށްގެން މީހުން ކޯމާ ތަކުގައިވެސް އޮންނަން ޖެހިފައި ވާއިރު، ގިނަ މީހުންނަށް ލިބޭ ލަނޑަކީ ވޭޕް ބޭނުން ކުރަން ހުއްޓައި އޭތި މޫނު މައްޗައް ގޮވުމެވެ. ނުވަތަ ޖީބުގައި އޮންނަ ވަގުތު ގޮވުމެވެ. ސައިންޓިސްޓުން މިހާރު ހަދަމުން އަންނަ ދިރާސާތަކުން ވޭޕް ކުރުމުގެ ސަބަބުން ފުއްޕާމެއަށް ލިބޭ ގެއްލުމުގެ ސަބަބުން މީހާގެ ފުރާނަ އަށް ނުރައްކާވެއެވެ. އެހެންކަމުން މިއީ ސިނގިރޭޓް ފަދަ ދުންފަތުގެ ބާވަތްތަކަށް ވުރެންވެސް ނުރައްކާތެރި އެއްޗެއް ކަމުގައި ގިނަ ބަޔަކު ދެކެއެވެ.\nމީގެ ދެ ހަފްތާ ކުރިން ވޭޕް ކޮށްގެން ކޯމާ އަކަށް ދިޔަ 17 އަހަރުގެ ފިރިހެން ކުއްޖެއް\nވޭޕް ކުރުމަކީ ރާއްޖޭގައިވެސް ވަރަށް އާއްމު ކަމަކަށް ވެފައި ވާއިރު، ހިތާމަވެރި ހާދިޘާ އެއް ތިމާ އަށް ކުރިމަތިވެ، ވަގުތު ފާއިތުވުމުގެ ކުރިން މިކަން ކުރުން ހުއްޓާލަން އުޅޭށެވެ!\nކޮވިޑް-19: ބަލި ޖެހުނު އެމެރިކާ މީހުން ގައުމަށް ގެނައުމުން ޓްރަމްޕް ރުޅިގަދަވެއްޖެ\nއެމެރިކާއިން ކޮރޯނާ ވައިރަސް ފެނިއްޖެ\nސެޕްޓެމްބަރު 7, 2019 14:35\nމިވިއްކާ ފަރާތް ހުއް ޓުވަމާ.\nސެޕްޓެމްބަރު 7, 2019 18:06\nސިގިރޭޓަށް ...ވާހެން ...ވާނީ ހަމަ\nސެޕްޓެމްބަރު 7, 2019 22:36\nމާލޭގެ މަގު ތަކުގައި ސިގިރޭޓް ބުއިން މަނާ ކުރާނެ ނަމައޭ ހިތަށް އަރާ ހާދަ އުދަގުލެއްވެޔޭ މޫނު މައްޗަށް ދުން ބުރުވާލާއިރު އަދި ޙާއްސަ ކޮށް މި ވޭޕްކުރާ މީހުން


ޔޫތް ލީޑާރސް ނެޓްވޯކުން ކުރިއަށްގެންދިޔަ މިއަހަރުގެ ފުރަތަމަ ޒުވާން ލީޑަރުންގެ ފޯރަމް ނިމިއްޖެއެވެ.\nވެލިދޫގައި ކުރިއަށްގެންދިޔަ ފޯރަމް އަތޮޅުގެ 12 ރަށަކުން 79 ޒުވާނުން ފުރިހަމަކުރިއެވެ. ފޯރަމްގެ ތެރޭގައި މައިގަނޑު7ދާއިރާއަކުން ސެޝަންތައް ކުރިއަށްގެންދިޔައެވެ. އޭގެ ތެރޭގައި މޯލްޑިވްސް ޕޮލިސް ސަރވިސްއާއި، ނޭޝަނަލް ޑްރަގް އެޖެންސީއާއި، ޖުވެނައިލް ޖަސްޓިސް ޔުނިޓާއި، މިނިސްޓްރީ އޮފް ހޯމްއެފެއާޒާއި. މިނިސްޓްރީ އޮފް އާރޓްސް ކަލްޗަރ އެންޑް ހެރިޓޭޖް ހިމެނެއެވެ. މީގެއިތުރުން ޔޫތް ލީޑާރސް ނެޓްވޯކްގެ ސެޝަނަކާއި، ބައިވެރިންނަށް ދަސްވި ކަންތައްތައް ދެނެގަތުމަށް ބައިވެރިންގެ ރަށްތަކުގައި ހުރި މައްސަލަތަކާއި، އެކަންކަމަށް އޮތް ހައްލާއި، ކުރިމަގުގައި މަސައްކަތްކުރާނެ ގޮތްތަކާއެކު ޕްރެޒެންޓޭޝަންތައް ހުށަހެޅިއެވެ.\nފޯރަމް ނިންމުމުގެ ރަސްމިއްޔާތުވެސް ޝަރަފްވެރިކޮށްދެއްވީ މިނިސްޓަރ އޮފް ސްޓޭޓް ފޮރ ހޯމްއެފެއާޒް މުޙައްމަދު މާހިރު އީސާއެވެ. ސްޓޭޓް މިނިސްޓަރ ވިދާޅުވީ މިއީ ކާމިޔާބު ފޯރަމެއްކަމަށާއި، ފޯރަމް ނިމުނުއިރު ޒުވާން ލީޑަރުން ހަޤީޤަތުގައުވެސް ލީޑަރުންނަށްވިކަން ޔަޤީންކުރެވުނުކަމަށެވެ.\n" ﷲ އިރާދަކުރެއްވިއްޔާ އަޅުގަނޑުމެންގެ މިލީޑަރުންގެ ފުރިހަމަ އެހީތެރިކަން މިޤައުމަށް ލިބިގެންދާނެ. މިއަތޮޅަށް ލިބިގެންދާނެ. އަދި އެބޭފުޅުންގެ ރަށަށް އެބޭފުޅުން ޚިދުމަތްކުރައްވާނެ" ސްޓޭޓް މިނިސްޓަރ ވިދާޅުވިއެވެ.\nވެލިދޫގައި ކުރިއަށްގެންދިޔަ ފޯރަމަކީ މިއަހަރުގެ ފުރަތަމަ ފޯރަމެވެ. އަދި މިދައުރުގެ5ވަނަ ފޯރަމެވެ. މިއީ ޔޫތް ލީޑާރސް ނެޓްވޯކްގެ 12 ވަނަ ފޯރަމެވެ.\nޔޫޓް ލީޑާރސް ނެޓްވޯކަކީ މިނިސްޓްރީ އޮފް ހޯމްއެފެއާޒްގެ މެންޑޭޓް ފުރިހަމަ ކުރުމުގައި އެހީތެރިކަން ދިނުމަށް ރާއްޖޭގައި ހިންގާ ކޮލެޖް ޔުނިވަރސިޓީގެ ދަރިވަރުންގެ މައްޗަށް އެކުލެވިގެންވާ ނެޓްވޯކެކެވެ. ޔޫތް ލީޑާރސް ނެޓްވޯކްގައި ހަރަކާތްތެރިވަނީ ކޮލްޖެ ޔުނިޗަރސިޓީގެ ދަރިވަރުންގެ ތެރެއިން މިނިސްޓަރ އޮފް ހޯމް އެފެއާޒް ކަނޑައަޅުއްވާ މެންބަރުންނެވެ.


Raees Yaamin ge Verikan Nimihjje, Biru Nuganey: Dr Jameel - vNews.mv\nއަހުމަދު ހަމީދު އާދަމް 19 August 2018, 12:35\nރައީސް އަބުދުﷲ ޔާމީންގެ ވެރިކަން މިހާރު ނިމިފައިވާކަމަށާ ދިވެހި ހުރިހާ ރައްޔިތުންވެސް ބިރުނުގަނެ ގައުމު ސަލާމަތްކުރުމަށް ނިކުތުމަށް ކުރީގެ ނާއިބް ރައީސް ޑރ މުހައްމަދު ޖަމީލް އަހުމަދު ގޮވާލައްވައިފިއެވެ.\nއެމަނިކުފާނު މިކަމަށް ގޮވާލެއްވީ ރޭ ވީޓީވީގެ ފަސްމަންޒަރު ޕްރަގްރާމްގައި ވާހަކަފުޅު ދައްކަވަމުންނެވެ. ޑރ ޖަމީލް ވިދާޅުވީ އަދި5އަހަރުގެ ދައުރެއް ދެއްވުމަށް ރައީސް ޔާމީން އެދިވަޑައިގަންނަވާއިރު، ރައްޔިތުން ހަމަހިމޭންކަމާއިއެކު ވަގުތުކޮޅެއް ނަގައިގެން ގައުމުގެ ހާލަތާއިމެދު ފުންކޮށް ވިސްނާލުމަށް އެދިވަޑައިގަންނަވާކަމަށެވެ.\nނިމިގެންދިޔަ5އަހަރު ފެނިގެންދިޔައީ ވައްކަމާއި ފަސާދަ އާންމުކޮށް، އިސްލާމްދީނަށް ފުރައްސާރަކޮށް އަނިޔާ އާންމުކުރި މަންޒަރުކަމަށާ އެތަށް ބަޔަކު ނުހައްގުން ޖަަލަށްލާފައިވާއިރު ރައްޔިތުން ބޭނުންވަނީ އިތުރު5އަހަރު އެކަންކަން ތަކުރާރުކުރަންތޯ ޑރ ޖަމީލް ވަނީ ސުވާލުކުރައްވާފައެވެ.\n"އަޅުގަނޑު ދިވެހި ރައްޔިތުންނަށް އިލްތިމާސްކުރަނީ ސިޔާސީ ފިކުރާއި ގަދަ ކުލަތައް ދޫކޮށް ހަމަހިމޭންކަމާއިއެކު ވަގުތުކޮޅެއް ނަންގަވައިގެން ވިސްނާލައްވާށޭ. ކޮބާތޯ ދިވެހި ގައުމު. ކީއްތޯ މިވީ. މިދިޔަ ފަސް އަހަރު ރާއްޖެއަށްމިވީ ކިހިނެތްތޯ؟." ޑރ ޖަމީލް ސުވާލުކުރެއްވިއެވެ.\nޑރ ޖަމީލް ވިދާޅުވީ ފަސް އަހަރު ނިމިގެންދިޔައިރު ރާއްޖޭގައި ވިއްކާނުލާ އެއްވެސް ފަޅެއް، ގިރިއެއް، ފަޅުރަށެއްނެތްކަމަށެވެ. އަދި އެ މުއާމާލާތްތަކުން ލިބުނު ފައިސާއިން ރައްޔިތަކަށް، ދިވެހި ގައުމަށް ލިބުނު ފައިދާއެއް ފެންނަން ނެތްކަމަށެވެ.\nރައީސް ޔާމީނަށް އިތުރު ދައުރެއްދީނަމަ ދިވެހި ރައްޔިތުންގެ ލޮލުން ކަރުނަ ނުހިފެހެއްޓޭނެކަމަށާ، ގާނޫނޫ އަސާސީ އުވާލާ، ގައުމުގައި ތިބި ހުރިހާ ސިޔާސީ ލީޑަރުންގެ ދުވަސް އަބަދަށްޓަކައި ދުއްވާލާނެކަމަށްވެސް ޑރ ޖަމީލް ވިދާޅުވިއެވެ.\n"ރައީސް ޔާމީނަށް އިތުރު ދައުރެއްދީފިނަމަ ރައްޔިތުންގެ ކަރުން ލޭ އަންނާނެ. އެއްވެސް ރައްޔިތެއްގެ ލޮލުން ކަރުނަ ނުހިފެހެއްޓޭނެ. މިހާލަތަށްދާންތޯ އަޅުގަނޑުމެން ބޭނުންވަނީ."ޑރ ޖަމީލް ވިދާޅުވިއެވެ.\nޑރ ޖަމީލް ވިދާޅުވީ ރައީސް ޔާމީނަށް އިތުރު ދައުރެއްދީފިނަމަ ގާނޫނޫ އަސާސީ ކަފުންކުރާނެކަމަށެވެ.


Angela Markel ah oiy bodu Tharuheeb\nއެންޖެލާ މާކެލްއަށް އޮތް ބޮޑު ތަރުހީބު\nއެންޖެލާ މާކެލް (ކ) އަދި އިނގިރޭސި ކުރީގެ ބޮޑުވަޒީރު ތެރެސާ މެއި: ޔޫރަޕިއަން ކައުންސިލް ބައްދަލުވުމެއްގައި ޓެބްލެޓަކަށް ބައްލަވައި މަޖާ ކުރައްވަނީ\nޖަރުމަނަށް މާ ދުރު ނޫން ތާރީހެއްގައި އާ ލީޑަރަކު ލިބޭނެ އެވެ. އެއީ ކަށަވަރު ކަމެކެވެ. ސަބަބަކީ ޖަރުމަނުގައި މި އަހަރު އޮންނަ އިންތިހާބުގައި، ޗާންސެލަރު ކަމުގައި މިހާރު ހުންނެވި އެންޖެލާ މާކެލް ބައިވެރިވެ ވަޑައިނުގަންނަވާނެތީ އެވެ.\nޖަރުމަނުގައި 16 އަހަރު ވެރިކަން ކުރެއްވުމަށް ފަހު އެންޖެލާ މާކެލް ގެއަށް ވަޑައިގަންނަވާއިރު އެ ކަމަނާއާ މެދު ދުނިޔެ އޮތީ ހިތްހަމަޖެހިފަ އެވެ. ޖަރުމަނަކީ ހުޅަނގުގެ އެޖެންޑާ ތަންފީޒް ކުރުމުގައި ބައިވެރިވާ ގައުމެއް ނަމަވެސް ވަކި ފަރުދެއް ގޮތުގައި ދުނިޔޭގެ ލީޑަރަކަށް އޮތް އެންމެ ބޮޑު ތަރުހީބު އެންޖެލާ މާކެލް ވަނީ ހޯއްދަވާފަ އެވެ.\nދުނިޔޭގެ ލީޑަރުންނަށް އާންމުން ކުރާ އިތުބާރާއި ދޭ ތަރުހީބު ބެލުމަށް ނެގި ވޯޓެއްގައި އެންމެ ކުރީގައި އޮތީ އެންޖެލާ މާކެލް އެވެ. އެކަމަނާއަށް މިހާ ބޮޑު ތަރުހީބެއް ލިބި ވަޑައިގެންފައި ވަނީ އަންދާޒާކުރާ މީހުން ދެކޭ ގޮތުން އެކަމާނާގެ މިޒާޖުފުޅުގެ ސަބަބުންނެވެ.\nމާކެލްއަކީ ބުނެވޭ ގޮތުގައި ހަމަކުއްލިއަކަށް ވަރަށް މަޖާ ވާހަކަ ދައްކަވާ ކަނބަލެކެވެ. ދުނިޔޭގެ އެހެން ލީޑާރުނާއި އާންމުނާ ވެސް މައްލަވަ ކުރައްވައި ސަމާސާ ކުރައްވާ ކަމަށް ވެއެވެ. ވަރަށް ސީރިއަސް މައްސަލަތަކުގައި ވެސް މާބޮޑު ކަމަކަށް ނުހައްދަވައި ހައްލު ހޯއްދަވަ އެވެ. ބަސް ވިދާޅުވުމުގައި މީހުންނަށް އަމާޒު ކުރުން ވަރަށް މަދު ކަމަށްވެ އެވެ.\nއެމެރިކާ އާއި އިނގިރޭސިވިލާތް، ޖަރުމަނާއި ފްރާންސާއި އިޓަލީ އަދި ސްޕޭންގައި ނެގި ސާވޭ ވޯޓުން ދެއްކި ގޮތުން މި ހުރިހާ ގައުމެއްގެ ވެރިންނަށް ވުރެ އެންޖެލާ މާކެލްއަށް މީހުން ދޭ ތަރުހީބު ބޮޑެވެ.\nއެމެރިކާގެ ރައީސް ޖޯ ބައިޑަން އާއި ކެނެޑާގެ ބޮޑުވަޒީރު ޖަސްޓިން ޓްރޫޑޯ، އިނގިރޭސި ބޮޑުވަޒީރު ބޮރިސް ޖޯންސަން އަދި ފްރާންސްގެ ރައީސް އިމަނުއެލް މެކްރޮންއަށް ގިނަ މީހުން ކުރަނީ ނަފުރަތެވެ.\nޖަރުމަނުގައި އާންމު އިންތިހާބު އޮންނާނީ ސެޕްޓެމްބަރު 26 ގައެވެ. އެންޖެލާ މާކެލްއަށް ފަހު ވެރިކަމާ ހަވާލުވެ ވަޑައިގަންނަވާ ބޭފުޅަކު މިއިންތިހާބުން ކަނޑައަޅާނެ އެވެ.\nޖަރުމަނުގައި މިހާރު ވެސް ބުނެވެނީ އެންޖެލާ މާކެލް ޗާންސެލަރުކަން ދޫކޮށްލެއްވުމުން ސިޔާސީ އޮއިވަރު ގަދަ ވާނެ ކަމަށެވެ. އަދި ހަމަނުޖެހުން ބޮޑުވެ ތަރައްގީއަށް ހުރި މަސައްކަތްތަކަށް ބުރޫ އަރާނެ ކަމަށެވެ.\nއެމެރިކާ އިނގިރޭސިވިލާތް ފްރާންސް + ޖަރުމަން


އޮޒިލް ފެނަބާޗޭއަށް ބަދަލުވުން\nއޮޒިލް ވަނީ ފެނަބާޗޭއާއެކު ތިން އަހަރާ ބައިގެ އެއްބެސްވުމެއް ހަދާފައި\nއޮޒިލް އެންމެ ފަހުން އާސެނަލަށް މެޗެއް ކުޅެދިނީ މިދިޔަ އަހަރުގެ މާޗު މަހު\n25 ޖެނުއަރީ 2021 | ހޯމަ 12:55\nފެނަބާޗޭގެ ފަރިތަކުރުންތަކުގައި އޮޒިލް ބައިވެރިވަނިކޮށް\nއާސެނަލާއެކު ހަދާފައި އޮތް އެއްބަސްވުން އުވާލުމަށްފަހު، ޖަރުމަނުގެ މިޑްފީލްޑަރު މެސުޓް އޮޒިލް ތުރުކީގެ ފެނަބާޗޭއަށް ސޮއިކޮށްފިއެވެ.\nއުމުރުން 32 އަހަރުގެ އޮޒިލް އާސެނަލުގެ އެއްބަސްވުން އުވާލިއިރު، އޭނާ އެންމެ ފަހުން އެ ޓީމަށް މެޗެއް ކުޅެދިނީ މިދިޔަ އަހަރުގެ މާޗު މަހު ހަތްވަނަ ދުވަހުގައެވެ. އަދި މި ސީޒަނުގެ އިނގިރޭސި އިނގިރޭސި ޕްރިމިއާ ލީގާއި ޔުއެފާ ޔޫރޮޕާ ލީގުގެ ސްކޮޑުންވެސް އޮޒިލް ވަނީ ބާކީކޮށްފައެވެ.\nމި ސީޒަން ފެށުމުގެ ކުރިން އާސެނަލުން އޮޒިލް ދޫކޮށްލަން މަސައްކަތް ކުރި ނަމަވެސް، އެއްބަސްވުން ނިމުމުގެ ކުރިން އާސެނަލް ދޫކޮށްލަން އޮޒިލް މީގެ ކުރިން ވަނީ ދެކޮޅު ހަދާފައެވެ. އެގޮތުން އޮޒިލް މި ސީޒަނުގެ ނިޔަލަށް އާސެނަލުގެ އެއްބަސްވުމުގައި މީގެ ކުރިން ހަފުތާއަކު 350،000 (ތިން ލައްކަ ފަންސާސް ހާސް) ޕައުންޑް ލިބޭ ގޮތަށެވެ.\nނަމަވެސް ދާދި ފަހުން އޮޒިލް ވަނީ އާސެނަލުގެ އެއްބަސްވުން އުވާލައި ފެނަބާޗޭއަށް ސޮއިކޮށްފައެވެ. އަދި ވަނީ ފެނަބާޗޭއާއެކު ތިން އަހަރާ ބައިގެ އެއްބެސްވުމެއް ހަދާފައެވެ.\nއާސެނަލުގެ އެއްބަސްވުން އުވާލުމަށްފަހު އޮޒިލް ބުނީ އާސެނަލާއި، އެ ކުލަބުގެ ސަޕޯޓަރުންނަކީ އޭނާ ވަރަށް ބޮޑަށް ލޯބިވާ ބައެއް ކަމަށާއި، އާސެނަލް ދޫކޮށްލަން ނިންމި ނިންމުމަކީ ކެރިއަރުގައި ނިންމަން ޖެހުނު އެންމެ އުނދަގޫ އެއް ނިންމުން ކަމަށެވެ. އަދި އާސެނަލް ދޫކޮށްލި ނަމަވެސް، އަބަދުވެސް އެ ކުލަބުގެ ސަޕޯޓަރެއްގެ ގޮތުގައި ހުންނާނެ ކަމަށްވެސް އޮޒިލް ވަނީ ބުނެފައެވެ.\nރެއާލް މެޑްރިޑް ދޫކޮށް 2013 ވަނަ އަހަރު އާސެނަލާ ގުޅުނު އޮޒިލް އެ ކުލަބުގައި މޮޅު ކުޅުމެއް ދެއްކިއިރު، އޭނާ ވަނީ އާސެނަލަށް ކުޅެދިން 254 މެޗުގައި 44 ލަނޑު ކާމިޔާބުކޮށްފައެވެ. އަދި ވަނީ އާސެނަލާއެކު އެފްއޭ ކަޕް ތިން ފަހަރު އަދި ކޮމިއުނިޓީ ޝީލްޑް އެއް ފަހަރު ކާމިޔާބުކޮށްފައެވެ.


UEFA Champions League: City 7-0 Schalke\nޔުއޭފާ ޗެންޕިއަންސް ލީގް: ސިޓީ 7-0 ޝާލްކޭ\n-2months ago0- އަމީން\nޔުއޭފާ ޗެންޕިއަންސް ލީގުގައި މެންޗެސްޓާ ސިޓީއިން ޝާލްކޭ ކޮޅަށް7ގޯލް ވައްދާލާ މުބާރާތުގެ ކުއާޓާ ފައިނަލުން ޖާގަ ކަށަވަރު ކޮށްފިއެވެ.\nމި ދެޓީމް ބައްދަލުކުރި ފުރަތަމަ ލެގުގެ މެޗް، 3-2 ކުން ޝާލްކޭގެ ދަނޑުގައި ސިޓީ ކާމިޔާބު ހޯދިއިރު ދެވަނަ ލެގުގައި ނުކުތް 7-0 ގެ ނަތީޖާއާއެކީ ސިޓީ ކުއާޓާއަށް ގޮސްފައިވަނީ 10-2 ގެ އެގްރިގޭޓް ނަތީޖާއަކުންނެވެ.\nމި ސީޒަނުގެ ހުރިހާ މުބާރާތެއްގައިވެސް މޮޅު ކުޅުމެއް ދައްކަމުން އަންނަ ސިޓީއަށް މި މެޗުގައި ގޯލްތައް ޖަހައިދިނީ އަގުއޭރޯ (ދެ ގޯލް)، ސާނޭ، ސްޓާލިންގް، ބެނާޑޯ، ފޯޑެން، އަދި ޖީސުސްއެވެ.\nމެޗައި ބެހޭގޮތުން ވާހަކަ ދައްކަމުން ސިޓީގެ ކޯޗް ގާޑިއޯލާ ބުނީ ނަތީޖާ ވަރަށް ސާފުކޮށް ފެންނަން އޮތް ކަމަށައި ކުއާޓާ ފައިނަލަށް ދެވުމުން އުފާވާ ކަމުގައެވެ. މެޗް ފެށުނީ އެންމެ ބޭނުންވި ގޮތަށް ނޫން ކަމަށައި އެހެންނަމަވެސް ފުރަތަމަ ގޯލަށްފަހު ހުރިހާ ކަމެއްވެސް ދިޔައީ ރަނގަޅަށް ކަމަށް އޭނާ ބުންޏެވެ.\nއަނިޔާގެ ސަބަބުން ގިނަ ކުޅުންތެރިން ތަކެއް ކުޅުމައި ދުރުގަ ހުރިކަން ފާހަގަކުރަމުން ގާޑިއޯލާ ބުނީ މެޗަކަށްފަހު މެޗެއްގައި މޮޅު ކުޅުމެއް ތަކުރާރުކޮށް އަނިޔާގަ ތިބި ކުޅުންތެރިން އަނބުރާ އަންނަންދެން އެއް ފެންވަރެއްގައި ހިފަހައްޓާލުން މުހިންމު ކަމަށެވެ.\nސިޓީވަނީ ލީގް ކަޕް ކާމިޔާބުކޮށް މި ސީޒަނުގައި އެޓީމް ކުޅޭ ހުރިހާ މުބާރާތަކަށް ވާދަކުރަމުންނެވެ.\nބައިބަލާ މިއަހަރު އޮންނާނެ! 13days ago\nލިވަޕޫލް ކުރި ދިގު އިންތިޒާރު ފެނަށް، ސިޓީ ޗެންޕިއަންކަން ހޯދައިފި01 week ago\nފަލަކް ރަަމަޟާން ތްރީ އޮން ތްރީ މުބާރާތް މިފަހަރުވެސް ހުޅުމާލޭގައި01 week ago\nރެހެންދި ސްކޫލް ޕޭރެންޓް ޓީޗަރ ފުޓްސަލް މުބާރާާތް ފަށައިފި 1 1 week ago\nބާސެލޯނާ ފެންކަޅި ކޮށްލާފަ ލިވަޕޫލް ފައިނަލަށް 12weeks ago\nލިވަޕޫލް ސަޕޯޓަރުން ބާސެލޯނާ ކުޅުންތެރިން ތިބޭ ހޮޓަލުގެ ބޭރުގައި ހަވާ އަރުވައިފި42 weeks ago\n''އެމްބާޕޭ، ޕޮގްބާ، ހަޒާޑް ރެއާލް މެޑްރިޑަށް''22 weeks ago\n''އެންފީލްޑްގައި ގޯލް ޖެހުނަސް އުފާ ފާޅެއް ނުކުރާނަން''02 weeks ago


Israel Sifain Ge Meehaku Amilla Ah Maru Vejje - Vaguthu\nކޮވިޑް-19: ހަރުކަށި ފިޔަވަޅުތަކާއިއެކު ހަމަނޭވައެއް! -6ގަޑިއިރު ކުރިން\nއިސްރާއީލް ސިފައިންގެ މީހަކު އަމިއްލައަށް މަރުވެއްޖެ\nއަލަށް ހުޅުވި ނީވެ ޓްޒެޑެކް ޕްރިޒަން ކޮމްޕެލްކްސް\nއިސްރާއީލުގެ ޖަލެއްގައި ބަންދުކޮށްފައި ހުރި އެގައުމުގެ ސިފައިންގެ މީހަކު އަމިއްލައަށް މަރުވެއްޖެއެވެ.\nއެ ގައުމުގެ މީޑިއާތަކުން ރިޕޯޓް ކޮށްފައިވާ ގޮތުގައި، އެ ސިފައިންގެ މީހާ ބަންދުކޮށްފައިހުރީ، އަލަށް ހުޅުވި ނީވެ ޓްޒެޑެކް ޕްރިޒަން ކޮމްޕެލްކްސްގައެެވެ. އެ ޖަލަކީ އައިޑީއެފް މިލިޓަރީ ފުލުހުން ހިންގަމުންދާ ޖަލެކެވެ.\nއޭނާ މަރުވެފައިވަނީ ލިބިފައިވާ އަނިޔާތަކަށް ފަރުވާ ދެމުން ދަނިކޮށް ކަމަށް އިސްރާއީލްގެ ޑިފެންސް ފޯސް އިން ބުނެފައި ވެއެވެ. އޭނާގެ މަރާއެކު ސިފައިންގެ އިންޓާނަލް އެފެއާރޒް މިނިސްޓްރީން ވަނީ ޙާއްސަ ތަހުގީގެއް އެކަމާއި ގުޅިގެން ފަށާފައެވެ.\nއެ ސިފައިންގެ މީހާ މަރުވީ އަމިއްލައަށް ކަމަށް ތުހުމަތު ކުރެވޭއިރު، އޭނާ މަރުވެފައި ވަނީ ކިހިނެއްކަން އަދި އެގައުމުން ހާމަކޮށްފައެއް ނުވެއެވެ. އެކަން ހާމަ ކުރާނީ ތަހުގީގަށް ފަހު ކަމަށް ސިފައިންގެ ޓީމުން ވަނީ ބުނެފައެވެ.\nއިސްރާއީލްގެ ޖަލެއްގައި އެގައުމުގެ ސިފައިންގެ މީހަކު އަމިއްލައަށް މަރުވިއިރު، އިސްރާއީލުގެ ސިފައިންނާއި ރައްޔިތުން ފަލަސްތީނަށް ދެމުން އަންނަ ލާއިންސާނީ ހަމަލާތަކުގައި މިހާތަނަށް ގިނަ އަދަދެއްގެ ބަޔަކު ޝަހީދުވެ، އެތައް ބަޔަކު ވަނީ ޒަހަމް ވެފައެވެ.\nއެ މައްސަލާގައި ދުނިޔޭގެ ބައެއް ގައުމުތަކުން އިސްރާއީލާއި ދެކޮޅަށް ނުކުމެފައިވާއިރު، އިސްރާއީލުން ވަނީ ހަމަލާތައް ނުހުއްޓާނެ ކަމަށް ބުނެފައެވެ. އަދި އެފަދަ ހަމަލާތަކެއް ހުއްޓާލާނީ ހަމާސް ޖަމާއަށް މައިތިރިވުމުން ކަމަށާއި ގައްޒާ ބިމާއި ހަމަކޮށްލާނެ ކަމަށް އިސްރާއީލުން ވަނީ ބުނެފައެވެ.\nމެއި 19, 2021 17:41\nކަލޭމެން ހަބަރު ލިޔާ އިރު ތަންކޮޅެއް ވާނުވާ އިނގެން އެބަޖެހޭ މިހާރު. އިޒްރޭލް ކިޔާ ގައުމެއް ދުނިޔެ އަކު ނޯވޭ. ރަނގަޅަށް މައުލޫމާތު އޮޅުން ފިލުވަބަލަ.\nދަ ހައިޖެކްޑް ސްޓޭޓް\nއިސްރާއީލް ކިޔާ ޢައިރު ޤާނޫނީ ދައުލަތެއް ފަލަސްތީނުގެ ބިން ފޭރިގަނެގެން އުފައްދާފައި އޮވެއެވެ.\nކޮންތާކު އޮތް ޗާޓެއްބަލައިގެން ތިހެންތިބުނީ. ހިތް ކިތަންމެވަރަކަށް ނުރުހުނަސް ހަގީގަތް އޮޅުވާލުމަކީ ދެރަކަމެއް. މަޢުލޫމާތު ދޮގުކުރެވެނީ. އަޅުގަނޑުވެސް ބޭނުމެއްނުވޭ އިޒްރާއީލް ކިޔާ ޤައުމެއް އޮންނާކަށް. އެކަމު ތެދު، ދޮގަކަށް ނުހެދޭނެ\nމެއި 19, 2021 22:30\nރާއްޖެތެރޭ މީހުނަކައް ވާނުވާއެއް ނޭގޭނެ.5މަދުވާނެ.\nމެއި 20, 2021 03:13\nއާން އެކޮޔެ އެއްޗެހިތައް ހަމަ ކަމުން ނަމާ އެއްޗެހި ލިޔެލި އިރު ހުރިހާ ފިއްޔެއް ހަަމައަށް އެހުރީ....؟ އެކޮޔެ އަންނަގަ ރާއްޖެތެރަށް ދިވެހި ކިޔަވައިދޭނަން.... އެކޮޔެ ޔޫރަޕު ދޮތަ...؟\nމެއި 19, 2021 22:33\nއިޒްރޭލު ނުވަތަ ޔަހޫދީ ދައުލަތް 1948 ވަނަ އަހަރު މޭ މަހު 15 ވަނަ ދުވަހު ކަންޢާނީންގެ ވަޠަނުގާ (ފަލަސްތީނުގެ އަސްލު ވަޒަންވެރިން) ނުވަތަ ފަލަސްތީނުގެ ބިމުގާ އިއުލާނު ކުރެވުނީ އިނގިރޭސީން ފަލަސްތީނު އިސްތިއުމާރު ކޮއްގެން އޮތުމަށް ފަހު އެމީހުން ފޭބި ތާރީޚުގާ. އޭގެ ކުރިން އެތަނަ ކީ ޔަހޫދީންގެ އަސްލެއް ފަސްލެއް ވަސްލެއް ވެސް އޮތް ތަނެއް ނޫން. އިސްރާއިލީ ދައުލަތަ ކީ ދުނިޔޭގެ އެ ކި ކަން ކޮޅުތަ ކުން މަ ކަރުވެރި ޔަހޫދީން ފަލަސްތީނުގެ ބިމަށް ވެރިވެގަނެގެން އުފައްދާފާ އޮތް ޤައުމެއް. ތިލަ ކޮށް ބުނަންޏާ ބައެއްްގެ އަމިއްލަ ބިމުގާ އަނިޔާވެރި ޔަހޫދީ ޒަޔަނިސްޓުންނާ އަނިޔާވެރިއެމެރި ކަޔާ އަނިޔާވެރި ހުޅަނގުގެ އިސްތިއުމާރީ ބާރުތަ ކުން ސިނާޢީގޮތުން އުފައްދާފާ އޮތް ޤައުމެއް.\nތަނުގެ ތާރީޚަ ކީ އެއީ މުސްލިމުންގެ ބިމެެއް. މުސްލިމުންގެ ޙައްޤެއް. އެތަނަ ކީ އެއްވެސް އިރެއްގާ ރަސޫލުންގެ ދޫފުޅުން ލައުނެތަލެއްވިގެންވާ ޔަހޫދީންގެ ތަނެއް ނޫން. އަދި އެމީހުންގެ ކާބަފައިންގެ ތަނެއްވެސް ނޫން.\nދޭތެރެޔަ ކުން ފޭރިގަނެ މީ ތިމާމެންގެ ތަނެ ކޭ ކިޔާ އަތްގަދަ ކޮށްލުން ފިޔަވާ އެއްވެސް ޙުއްޖަތެއް ދަލީލެއް އެމީހުންނަ ކަށއ ނުދެއް ކޭ.\nމެއި 20, 2021 03:59\nއަލީ ތީ ހަތަރު މަތިފުށް މާލޭ ބޭފުޅެއްބާ\nމެއި 20, 2021 23:31\nއިސްރާއީލުމީހުން މަރުވުމަކީ އުފާވެރިކަމެއް


ރައީސް މާދަމާ ގައުމާ މުހާތަބު ކުރައްވާނެ – Haftha\nTue, 27 October, 2020, 5:05 am\nމިނިވަންދުވަހުގެ މުނާސަބާ ފާހަގަކުރުމުގެ ގޮތުން ބޭއްވެވި ވާޗުއަލް ސެޝަންގައި ރައީސް ސޯލިހު ބައިވެރިވެ ވަޑައިގަންނަވަނީ --- ފޮޓޯ: ރައީސް އޮފީސް\nރައީސް މާދަމާ ގައުމާ މުހާތަބު ކުރައްވާނެ\nރާއްޖޭގެ ރައީސުލްޖުމްހުރިއްޔާ އިބްރާހިމް މުހައްމަދު ސޯލިހު މާދަމާ ގައުމާ މުހާތަބުކުރައްވާނެ ކަމަށް ރައީސް އޮފީހުން ބުނެފި އެވެ.\nރައީސް އޮފީހުން ބުނީ، މާދަމާ ފާހަގަކުރާ ގައުމީ ދުވަހުގެ މުނާސަބަތުގައި ރައީސް ގައުމާ މުހާތަބު ކުރައްވާނީ މާދަމާ ހެނދުނު 10:00 ޖަހާއިރު ހަބަރުފަތުރާ ވަސީލަތްތައް މެދުވެރިކުރައްވާ ކަމަށެވެ.\nގައުމީ ދުވަހުގެ ދިދަ ނެގުމުގެ ހާއްސަ އިހްތިފާލު މާދަމާ އޮންނާނެ އެވެ. އެ އިހްތިފާލް އޮންނާނީ ފަތިހު 5:50 ގައި ޖުމްހޫރީ މައިދާނުގަ އެވެ. އެ ރަސްމިއްޔާތުގައި ގައުމީ ދުވަހުގެ މުނާސަބަތުގައި ހާއްސަ ދުއާއެއް ކުރުން އޮންނާނެ އެވެ.\nގައުމީ ދުވަހަކީ ގާނޫނު އަސާސީގައި ވެސް، އެ ދުވަހުގެ ވާހަކަ ބަޔާންކުރާ ހަމައެކަނި ދުވަހެވެ.\nދިވެހީންގެ ގައުމީ ދުވަހެއް ފުރަތަމަ ފާހަގަކުރީ 1365 ވަނަ އަހަރުގެ ރަބީއުލްއައްވަލް މަހުގެ ފުރަތަމަ ދުވަހު އެވެ. އެއީ4ފެބްރުއަރީ 1946 ގައެވެ. އޭގެ ކުރިން ގައުމީ ދުވަހުގެ ނަން ލިބިގެން ވަކި ދުވަހެއް ދިވެހީން ފާހަގަކުރަމުން ގެނެސްފައެއް ނުވެ އެވެ.\nފާހަގަ: ރައީސް އިބްރާހިމް މުހައްމަދު ސޯލިހް, ރައީސް އޮފީސް, ރައީސް ގައުމާ މުހާތަބު ކުރެއްވުން, ގައުމީ ދުވަސް


ސްރީލަންކާ ކައިރީގައި ބާރުގަދަ ސައިކްލޯނެއް އުފެދިއްޖެ | Jazeera\tސްރީލަންކާ ކައިރީގައި ބާރުގަދަ ސައިކްލޯނެއް އުފެދިއްޖެ - Jazeera\nސްރީލަންކާ ކައިރީގައި ބާރުގަދަ ސައިކްލޯނެއް އުފެދިއްޖެ\nއީމާ މުހައްމަދު ވަހީދު April 26, 2019 116 views0\nސްރީލަންކާ ކައިރީގައި "ފަނި" ނަމަކަށް ކިޔާ ބާރުގަދަ ސައިކްލޯނެއް އުފެދިއްޖެއެވެ.\nއިންޑިއަން މީޓިއޮރޮޖިކަލް ޑިޕާޓްމެންޓާއި ހަވާލާދީ، "ދަ ނިއުސް މިނަޓް" ގައި ބުނެފައިވާ ގޮތުގައި، އުފެދިފައިވާ "ފަނި" ނަމަކަށް ކިޔާ ސައިކްލޯނިކު ޑިޕްރެޝަން، އިތުރަށް ބާރު ގަދަވެ ހައި ލެވެލް ސައިކްލޯނަކަށް ބަދަލު ވެދާނެ ކަމަށެވެ. ފަނި ސައިކްލޯންގެ އަސަރު ސްރީލަންކާގެ އެކި ސަރަހައްދުތަކަށް ވަރަށް ބޮޑަށް ކުރާނެ ކަމަށް ލަފާ ކޮށްފައި ވެއެވެ.\nސްރީލަންކާގެ އިތުރުން އިންޑިއާގެ ބައެއް ހިސާބުތަކަށް ވެސް އެ ސައިކްލޯންގެ އަސަރު ކުރާނެ ކަމަށް އިންޑިއަން މީޓިއޮރޮޖިކަލް ޑިޕާޓްމެންޓުން ލަފާ ކޮށްފައެވެ. އޭގެ ތެރޭގައި، އިންޑިއާގެ ޓަމިލްނަޑޫ އަދި ކެރެލާއަށް ސައިކްލޯންގެ އަސަރުތައް ވަރަށް ބޮޑަށް ކުރާނެ ކަމަށް ލަފާ ކޮށްފައި ވެއެވެ.\nސައިކްލޯނާއި ބެހޭ އިތުރު އަޕްޑޭޓްތައް އެނގޭނީ، މިހާރު އުފެދެމުންދާ ސައިކްލޯން ފުރިހަމައަށް އުފެދުނީމައި ކަމަށްވެސް އެ ޑިޕާޓްމެންޓް ވަނީ ބުނެފައެވެ. މީގެ އިތުރުން، މިހާރު ސައިކްލޯންގެ އަސަރު ކުރާނެ ކަމަށް ލަފާކޮށްފައިވާ ސަރަހައްދުތަކަށް ވުރެ ގިނަ ސަރަހައްދުތަކަށް ވެސް އަސަރު ކޮށްފާނެ ކަމަށް އެ ޑިޕާޓްމެންޓުން ބުނެއެވެ.


Trump ge musheerakah dhanbi dharifulhu | Mihaaru\nއެމެރިކާގެ ރައީސްކަމުގެ މަގާމަށް އިންތިހާބުކޮށްފައިވާ ޑޮނަލްޑް ޓްރަމްޕް (ކ) ދަނބިދަރިކަލުން ކުޝްނާއާ އަތާއި އަތް ޖައްސަވާއިރު ޓްރަމްޕްގެ ދަރިކަނބަލުން އަދި ކުޝްނާގެ އަނބިކަނބަލުން އިވަންކާ އަރިހުގައި. -- ފޮޓޯ: ރޮއިޓާސް\nޓްރަމްޕުގެ އިސް މުޝީރަކަށް ދަނބިދަރިފުޅުގެ ނަން ހުށަހަޅައިފި\n10 ޖެނުއަރީ 2017 - 08:32 1 comment\nއެމެރިކާގެ ރައީސް ކަމަށް އިންތިހާބުކޮށްފައިވާ ޑޮނަލްޑް ޓްރަމްޕް އޭނާގެ އެންމެ އިސް އެއް މުޝީރުގެ މަގާމަށް ދަރިކަނބަލުން އިވަންކާގެ ފިރިކަލުން ޖެރެޑް ކުޝްނާގެ ނަން ހުށަހަޅުއްވައިފި އެވެ.\nއުމުރުން 35 އަހަރުގެ ކުޝްނާ ވަނީ ޓްރަޕްމުގެ ރިޔާސީ ކެމްޕޭނުގައި ވެސް އިސް ދައުރެއް އަދާކުރައްވައިފަ އެވެ. ވައިޓް ހައުސްގައި އޭނާ އަދާކުރައްވާ ވަޒީފާގައި އެމެރިކާގެ އަދި ޚާރިޖީ ދާއިރާއާ ގުޅުން ހުރި ކަންކަމުގައި ވެސް ޓްރަމްޕަށް ލަފާ ދެއްވާނެ އެވެ.\nއިމާރާތްކުރުމުގެ ދާއިރާގައި ވަރަށް ފުޅާ ދާއިރާއެއްގައި ވިޔަފާރިތައް ހިންގަވަމުން ގެންދަވާ ކުޝްނާގެ ނަން މުޝީރުކަމަށް ހުށަހެޅުމާ އެކު ޑިމޮކްރެޓިކް ޕާޓީން ވަނީ ފާޑު ކިޔައިފަ އެވެ. އެ ޕާޓީގެ މެންބަރުން ވިދާޅުވީ އާއިލީ ގުޅުން އޮންނަ މީހުންނަށް މަގާމުތައް ދިނުމާ ބެހޭ ގާނޫނުތަކާ މިކަން ޚިލާފު ކަމަށެވެ. އަދި މިއީ ވަރަށް ބޮޑަށް މަސްލަހަތު ފުށުއަރާނެ ކަމެއްގެ ގޮތުގައި ވެސް އިދިކޮޅު ޑިމޮކްރެޓުން ދަނީ ފާހަގަކުރަމުންނެވެ.\nހައުސް އޮފް ރެޕްރެޒެންޓެޓިވްގައި އޮންނަ ހައުސް ޖުޑިޝަރީ ކޮމިޓީން މި މައްސަލައިގެ ތެރެއަށް ވަދެ އެކަން ހުއްޓުވަން ޑިމޮކްރެޓުން ވަނީ ގޮވާލައިފަ އެވެ. އެކަމަކު ޓްރަމްޕުގެ ޓީމުން ބުނަނީ އާއިލީ މެންބަރުންނަށް މަގާމުތައް ދިނުމާ ބެހޭ ގާނޫނުތަކުން، ވައިޓް ހައުސްގެ މަގާމުތައް އިސްތިސްނާވާ ކަމަށެވެ. އެކަމަކު ދައުލަތުގެ އެއްވެސް މުވައްޒަފަކު އެއްވެސް ވިޔަފާރިއަކުން ފައިދާ ހޯދައިގެން ނުވާނެ ކަމަށް ބުނާ ގާނޫނުތައް ވެސް ހުރެ އެވެ.\nކުޝްނާގެ ނަން މަގާމަށް ހުށަހެޅުއްވުމުގެ ކުރިން ވެސް ޓްރަމްޕް ވަނީ ދަނބިދަރިކަލުންނަކީ ވަރަށް އަގުހުރި ރައުސުލްމާލެއްގެ ގޮތުގައި ސިފަކުރައްވައި އޭނާ އަށް ސަރުކާރުގެ އިސް މަގާމެއް ދެއްވާނެ ކަމަށް ވިދާޅުވެފަ އެވެ.\nއެމެރިކާގެ 45 ވަނަ ރައީސްގެ ގޮތުގައި ޓްރަމްޕް މަގާމުގެ ހުވާ ކުރައްވާނީ މި މަހުގެ 20 ވަނަ ދުވަހު އެވެ.


Misruge kureege Raees Hosni Mubarak 91 aharufulhugai avahaaravehje - AO News\nމިސްރުގެ ކުރީގެ ރައީސް ހުސްނީ މުބާރަކު 91 އަހަރުފުޅުގައި އަވަހާރަވެއްޖެ\nމިސްރުގެ ކުރީގެ ރައީސް ހުސްނީ މުބާރަކު 91 އަހަރުފުޅުގައި އަވަހާރަވެއްޖެ އެވެ. އެމަނިކުފާނު ވަނީ މިސްރުގެ ރައީސްކަން 30 އަހަރުވަންދެން ކޮށްފައެވެ.\nމިސްރުގެ ރައީސް ކަމުން ހުސްނީ މުބާރަކު ވަކިވީ 2011 ވަނަ އަހަރުއެވެ. އެމަނިކުފާނަކީ މިސްރުގައި ރައީސްކަން ކުރެއްވި4ވަނަ ރައީސެވެ. ހުސްނީ މުބާރަކު ވަނީ އަހަރުތަކެއް ޖަލުގައި ހޭދަކުރައްވާފައެވެ. އެމަނިކުފާނު ޖަލުން މިނިވަން ވެފައި ވަނީ 2017 ވަނަ އަހަރުއެވެ.\nމިސްރުގެ ޤައުމީ ޓީވީން ބުނީ މުބާރަކު އަވަހާރަވީ ކައިރޯ ހޮސްޕިޓަލުގައި ފަރުވާދެއްވަމުން ދަނިކޮށް ކަމަށެވެ. ބައެއް މީޑިއާތަކުން ރިޕޯޓުކުރާ ގޮތުގައި އެމަނިކުފާނު ގެންދެވީ ސީރިޔަސް ހާލުކޮޅުގައި ހޮސްޕިޓަލުން ފަރުވާ ހޯއްދަވަމުންނެވެ. މުބާރަކުގެ ދަރިކަލުން އަލާ ބުނެފައި ވަނީ މުބާރަކު ގެންދެވީ ސާޖަރީއަށްފަހު ޚާއްސަ ފަރުވާތަކެއް ހޯއްދަވަމުން ކަމަށެވެ.\nރޮއިޓާސް އަށް މައުލޫމާތު ދެމުން މިސްރުގެ އަސްކަރިއްޔާއިން ބުނީ ކުރީގެ އެއާރފޯސް އޮފިސަރ ގެ ގޮތުގައިވެސް ހުންނެވި ރައީސް މުބާރިކުގެ ޖަނާޒާ އަސްކަރީ ލެވެލްއެއްގައި ބާއްވާނެ ކަމަށެވެ. ނަމަވެސް ވަކި ވަގުތެއް އަދި އެފަރާތުން ހާމަކޮށްފައެއް ނުވެއެވެ.\nމުބާރަކު އުފަންވެވަޑައިގެންފައިވަނީ 1928 ވަނަ އަހަރުގެ މޭއި4ގައި ނައިލް ޑެލްޓާއަށެވެ. 1949 ގައި މުބާރަކު ވަނީ މިސްރުގެ އެއާރ ފޯސްއާއި ގުޅިވަޑައިގެންފައެވެ. އެއާރ ފޯސްގައި ވަރަށް ކުޅަދާނަ ބޭފުޅެއްގެ ގޮތުގައި ފާހަގަ ކޮއްލެވޭ މުބާރަކު 1972 ގައި ވެގެން ދިޔައީ މިސްރުގެ އެއާފޯސްގެ އެންމެ އިސް މަގާމުކަމަށްވާ އެއާރފޯސްގެ ކޮމާންޑަރ އިން ޗީފް އަށެވެ.\nމުބާރަކު ވަނީ މިސްރުގެ ނައިބު ރައީސްކަން 1981 ވަނަ އަހަރު ކުރައްވާފައެވެ.\nކޮވިޑް-19: އެފްރިކާ ބައްރުން ބަލިޖެހޭ މީހުންގެ އަދަދު ދަށަށް\nމަނަވަރު ރާއްޖެ އައިސްފައި ވަނީ ކުރިން ރޭވިިފައި އޮތް ދަތުރެއްގައި\nރައީސް މުހައްމަދު މުރުސީގެ ހަށިކޮޅު ފަސްދާނުލައްވައިފި\nމިސްރާއި ރާއްޖޭގެ ޑިޕްލޮމެޓިކް ގުޅުމަށް ބައި ޤަރުނު ވެއްޖެ


ގައުމުއެދި ގޮވަނީ އަމާން ކަމަށެވެ – Maldivian Democratic Party\nގައުމުއެދި ގޮވަނީ އަމާން ކަމަށެވެ\nމިއަދަކީ މިގައުމަށް މިފަހުގައި އައިސްފައިވާ އެންމެ މުހިންމު ދުވަސްތަކުގެ ތެރެއިން ދުވަހެކެވެ. މަލްޓިޕާޓީ ސިސްޓަމްއެއް ތަޢާރަފު ކުރެވި ގިނަޕާޓީ ތަކެއް ވާދަކުރި އެންމެފުރަތަމަ އިންތިޚާބަކުން އެކުލަވާލެވުނު ސަރުކާރު މިއަދު މިވަނީ މަގުމަތި ވެފައެވެ. ބަޣާވާތަކުންނޭ، ޓެރަރިސްޓު ހަމަލާއަކުން ،ނުވަތަ އެހެން ކޮންމެ ގޮތަކުންނޭ ބުންޏަސް މިކަން މިއޮތީ އެގޮތުގައެވެ.\nރައީސްކަމުގައި ހުންނެވި މުޙަންމަދު ނަޝީދު އިސްތިއުފާ އިޢުލާނު ކުރެއްވީ ކޮން ހާލަތެއްގައި ކިހިނެއްކަން މަންޒަރު ތަކަށް ބަލައިލުމުން އެބަ އެތަކެއް ސުވާލު އުފެދެއެވެ. އެތަކެއް ދުވަސް ވަންދެން ބަޔަކު މަގުމަށްޗަށް ނުކުމެ ސަރުކާރު ވަށްޓާލުމަށް ގޮވައި ދީފައިވާ ހަމަލާ ތަކަކީވެސް ފެންނާން ހުރި އެއްޗެކެވެ. ދައުލަތުގެ މުއައްސަސާ ތަކަށް ދެވުނު ހަމަލާތަކާއި މީހުންގެ އަމިއްލަ މުދަލާއި ޖާނަށް ، ދެވުނު ހަމަލާތައް އެހެރީ ފެންނާށެވެ. ރައީސް ކަމުގައި ހުންނެވި ނަޝީދު ، މިގައުމުގެ ޖުމްހޫރިއްޔަތުގެ ބާނީ ކަމުގައި ބުނެވޭ އަމީން ދީދީ އަށް ހެދިގޮތަށް މަގުމަތިކޮށް ރަށްޔިތުންނާއި ހަވާލުކުރާނެ ކަމަށް ގޮވިއަޑުތައްވެސް އެހެރީ އިވޭށެވެ.\nކޮންމެ ގޮތެއްގައި ނަމަވެސް މިއަދު ސަރުކާރު ހިންގާން އެތިބީ އެހެން ބައެކެވެ. މިހާކުރީ ކޮޅުގައިވެސް ފެނިގެން މިދިޔައީ އަނިޔާގެ އިންތިހާއެވެ. މިހާތަނަށް ރަށްޔިތުންނަށް ދެވެމުންއައި އެހީތައް އޭގެ ޒާތުގައި ދެންލިބި އޮންނާނެ ކަމާމެދު ބައެއް މީހުން މިހާރު ބަލަނީ ޝައްކުގެ ނަޒަރަކުންނެވެ. ފެށިފައިވާ މަޝްރޫޢުތައް ހިންގައި ގައުމު ހަމަޔަކަށް އެޅުވުމުގެ ބަދަލުގައި މިހާރު މިފެންނަނީ ވަކިބަޔަކު ތަޅާ ރޯނައި ގަންނަވައި ހައްޔަރު ކުރަމުން ގެންދާ ތަނާއި އިންޒާރު ދެމުންދާ އަޑުތަކާއި މަންޒަރު ތަކެވެ. މިކަމުގައި އެއްކޮޅު ފަރާތްތަކާއި އިދިކޮޅު ފަރާތްތައް ތަފާތެއް ނުވެއެވެ. އިއްޔެ ފެންނާންހުރި ބައެއް އިމާރާތްތައް މިއަދު ފެންނާން ނެތްކަމާ ރޭވެ އަލިވިލުނުއިރު އެތަކެއް ބަޔަކު ދުވެފަހައި ހައްޔަރު ކުރެވުނުކަން އެއީ ގައިމުވެސް ހަގީގަތެކެވެ.\nސަރުކާރެއް އެކުލަވާލުމުގައި މިއަދު ބުނެވޭ އަޑުއިވެނީ އެއްބައި ވަންތަކަމުގެ ސަރުކާރެއް އެކުލަވާލާ ވާހަކައެވެ. އެކަމަކު ހަމައެޔާއެކު މިއިވެނީ ރާއްޖޭގައި މިހިނދަށްއޮތް އެންމެބޮޑު ސިޔާސީ ޕާޓީ އަދި ، ގިނަބަޔަކު 2013 އާއި ހަމަޔަށް އޮންނާންޖެހޭނީ އެޕާޓީގެ ވެރިކަން ކަމުގައި ބުނަމުން ގެންދާ އެމްޑީޕީ މިސަރުކާރުގައި ބައިވެރިވާން ބޭނުންނުވާ ކަމުގައެވެ. ރަސްމީކޮށް އެމްޑީޕީންވަނީ މިއަދު އެހިންގާ ސަރުކާރުގައި ބައިވެރި ނުވާނެ ކަމަށް ބުނުމުގެ އިތުރުން އެއީ ޣައިރު ގާނޫނީ ސަރުކާރެއް ކަމުގައިވެސް ބުނެފައެވެ. އަދި ރައީސް ނަޝީދުގެ ސަރުކާރު ވަށްޓާލީ ބަޣާވާތަކުން ކަމުގައިވެސް އެދަނީ ފާޅުގައި ބުނަމުންނެވެ. މިކަމަށް ބާރުލިބިދޭ އެތައް ކަމެއް ފެންނާން އެބަހުއްޓެވެ. ރައީސް ނަޝީދުގެ ސަރުކާރު އުފެދުނީއްސުރެ އެސަރުކާރު ކޮންމެ ގޮތަކުންވެސް ވަށްޓާލުމަށް އެއިރުގެ އިދިކޮޅު ފަރާތްތަކުން ގެންދިޔައީ ގޮވަމުންނެވެ. ވެއްޓުނު 30 އަހަރުގެ ސަރުކާރުން ހިންގާފައިވާ ކަމުގައި ބުނެވެމުންދިޔަ އެއްވެސް ޖަރީމާއެއް އޮތީ ނުބެލިފައެވެ. މިނިވަން މުއައްސަސާތައް އެކުލަވާލެވުނީ 30 އަހަރުގެ ސަރުކާރުގެ މަސްލަހަތުއޮތް މަޖިލީހަކުން ކަމުގައިވުމީ މިކަމަށް މަގުފަހިވެގެން ނުދިޔަ އެންމެ ބޮޑު ސަބަބު ކަމުގައި ގިނަބަޔަކު ގަބޫލުކުރެއެވެ.\nރައީސް ނަޝީދު އެދިވަޑައިގެން ވިދާޅުވަމުން ގެންދެވީ ކުރީގެ ރައީސް މައުމޫނާއި އޭނާގެ ސަރުކާރުގެ އެއްވެސް އިސްމީހަކު ހައްޔަރު ނުކުރަށްވާނެ ކަމުގައެވެ. މިއަދާ ހަމަޔަށްވެސް އެކަންއޮތީ އެގޮތަށެވެ. ވެރިކަން ލިބުމާއެކު ތާއީދުކުރާ ރައްޔިތުން ގޮވައިގެން ރައީސް ނަޝީދު ނުކުމެ ވަޑައިގެންނެވިނަމަ އެކަން ކުރެއްވުނީހެވެ. ކޯޓުއަމުރުތަކަށް ތަބާނުވެ ބައެއްމީހުންނަށް ފިލައިގެން ރާއްޖޭން ބޭރުގައި އުޅުމުގެ ފުރުސަތެއް ނުލިބުނީހެވެ. އަދި މިއަދު ގައުމުމިއޮތް ހާލަތަކަށް ނުވެއްޓުނީހެވެ. އެހެންކަމުން މިހާލަތުގެ ޒިންމާ ޚުދު ރައީސް ނަޝީދުވެސް އުފުއްލަވަން ޖެހޭނެ ކަމުގައި އެއްބަޔަކު ބުނާއިރު ، އަނެއްބަޔަކު ބުނަނީ އެކަން އެގޮތަށް ނުކުރެވުނީ އަދުލު އިންސާފުގެ ދާއިރާ ހަމަމަގަށް އެޅުވުމުގައި ގާނޫނީ ގޮންޖެހުންތަކެއް ނަޝީދުގެ ސަރުކާރަށް އޮތުމުން ކަމުގައެވެ. ދެގޮތްވެސް ގަބޫލުކުރަން ޖެހެއެވެ.\nމިހާތަނުން އުފެދޭ ސުވާލަކީ މިއަދު އެކުލަވާލަން އެއުޅޭ ސަރުކާރުގައި އެމްޑީޕީ ބައިވެރި ނުވެއްޖެނަމަ ގައުމީ އެއްބައި ވަންތަކަން އޮންނާނީ ކޮން ގޮތަކަށް ބާވައެވެ؟ ގައިމުވެސް މިގައުމުގެ ގިނަބަޔަކު އެޕާޓީގައި އެބަތިއްބެވެ. ޕާޓީން މިހާތަނަށް ކެނޑިގެންދިޔަ ގިނަބަޔެއްގެ އަޑެއް ނީވެއެވެ. ޕާޓީގެ ގިނަބަޔަކަށް މިވަނީ އަނިޔާތަކާ ކުރިމަތިލާން ޖެހުމުގެ ސަބަބުން އިތުރަށް ރުޅިގަދަވެފައެވެ. ޒަޚަމް ވެފައެވެ. އެހެންވީއިރު މިއުފެއްދި ސަރުކާރަށް ހަމަޖެހިލައިގެން އޮވެވޭނެ ހެއްޔެވެ؟ ނޫނީ އެމްޑީޕީގެ ހުރިހައި މީހުން ހިފައި ހައްޔަރުކޮށް މަރާ ހުސްކުރާނީ ހެއްޔެވެ؟ މިހެން ދަންނަވަން ޖެހެނީ މިއަދުގެ ސަރުކާރޭ ބުނެ އެނުކުންނަ ގިނަމީހުންގެ ބަހުރުވަޔާއި އަމަލު ހުރިގޮތުންނެވެ. ރައީސް ނަޝީދު ވިދާޅުވަމުން އެގެންދަވަނީ އެމަނިކުފާނުން އިސްތިއުފާ ދެއްވުމަށް މަޖުބޫރުކުރި ކަމަށެވެ. ދިފާއީ ބާރުގެ މަރުކަޒުގައި ޔުނީފޯމެއްނެތް އާންމު ބަޔަކު ތިބެގެން އެތަން ކޮންޓްރޯލް ކޮށްގެން ކަމުގައެވެ. އަދި އެމީހުން މިއަދު އެތިބީ ދިފާއީ ބާރުތަކުގެ ވެރީންގެ ގޮތުގައެވެ. ނަޝީދުގެ ސަރުކާރު ވަށްޓާލުމަށް އެނެްމެ އަޑުގަދަ ކުރަމުން ގެންދިޔަ އެކަކީ މިއަދުގެ ހޯމް މިނިސްޓަރެވެ. އެހެންކަމުން މިކަން މިމަގުން ނުހިނގާނެ ކަމުގައި ބުނެވޭނެ ތަނެއް ނެތެވެ. ރައީސް ނަޝީދާއި އެސަރުކާރުގެ ވެރީން ހައްޔަރު ކުރުމަށް މިހާރުވެސް މިވަނީ އަމުރު ނެރެފައެވެ.\nއަނެއް ކޮޅުން މިބުނަނީ މިއީ ގާނޫނީ ސަރުކާރެއް ކަމުގައެވެ. ބަޣާވާތެއް ނުގެންނަ ކަމުގައެވެ. އުފެދޭ ސުވާލަކީ ސިފައިންނާއި ފުލުހުން ގުޅިގެން އަދާލަތު ޕާޓީއާއި ޕީޕީއެމާ ޖުމްހޫރީ ޕާޓީއާއި ގައުމީ ޕާޓީ ނުކުމެ އެމްއެންބީސީ އަތުލައި ގަތީ ރައީސް ނަޝީދު އިސްތިއުފާ ދެއްވި ފަހުން ހެއްޔެވެ؟ ވީޓީވީގެ ފީޑު އެމްއެންބީސީ ވަންއިން ފޮނުވަން ފެށިއިރު ރައީސް ނަޝީދަކީ ދައުލަތާއި ސަރުކާރުގެ ވެރިޔާއެވެ. ވީޑިޔޯ ތަކުން ފެންނަން އެހެރަ ގޮތަށް ރައީސް ނަޝީދު ގަދަކަމުން ކާރަކަށް އަރުވައިގެން ކޮށްފަމުން ރައީސް އޮފީހަށް ގެންދިޔައެވެ. ދައުލަތުގެ މުއަށްސަސާ ތަކަށް އާންމުން ވަދެގަނެ އެތަންތަން އެމީހުންގެ ބާރުގެ ދަށަށް ގެންދިޔައެވެ. ފުލުހުންނާއި ސިފައިން ނުކުމެ އިދިކޮޅު ފަރާތްތަކާއި އަތާއަތް ގުޅާލައި އެސަރުކާރަށް ތާއީދުކުރާ އެންމެންނާ ހަމަލާ ދިނެވެ. ފުލުހުން ވަދެ އެމްޑީޕީ ހަރުގެ ރޯކޮށްލިއެވެ. މަގާމުގައި ތިބެގެން ދައުލަތުގެ އެންމެއިސް ވެރިޔާގެ އިސްތިއުފާއަށް ގޮވިއެވެ. މިކަންކަން ކުރިއިރު ރައީސް ނަޝީދު އިސްތިއުފާއެއް ނުދެއްވައެވެ. އެހެން ކަމުން މިގެނެވުނީ ބަޣާވާތެއް ނޫންކަމުގައި ބުނާނެ އެއްވެސް ޖާގައެއް ނެތެވެ.\nމިއަދު ބައިނަލް އަގުވާމީ ޕުރެޝަރއާއި އެކުގައި ހިނގައިދިޔަ ކަންކަން ބަލައި ތަހުގީގުކުރާއިރު މިބަޣާވާތް ގެނައުމުގެ އެންމެ އަޑީގައި ހުންނެވި ކަމުގައި ބުނެވޭ ޑރ ވަހީދު ރައީސް ކަމުގައި ހުންނަވައިގެން ، ފާޅުގައި އެސަރުކާރު ވަށްޓާލުމަށް ގޮވައި މަގުމަތީގައި ހަމަނުޖެހުން ހިންގައި އެކަމަށް ހިތްވަރުދިން މީހުން އިސްސަފުގައި ތިބެގެން މިގައުމުގައި މިނިވަން ތަޙުގީގެއް ކުރެވޭނެ ހެއްޔެވެ؟ މިހާރު މިއޮތް ސަރުކާރުގެ މަސްލަހަތު އޮތް ތިން ޓީވީ ޗެނަލް އެހެރީ ހުރިހައި ހަގީގަތެއް އޮޅުވާލުމަށް ކުއްޔަށް ހިފާފައި ކަމުގައިވެސް ބަޔަކު އެބަބުނެއެވެ. ރައީސް ނަޝީދަށް ތާއީދުކުރާ ހަމައެކަނި ޓީވީ ޗެނަލަކީ ރާއްޖެޓީވީ އެވެ. އެތަނަށް އެދަނީ އިންޒާރުދީ ހުއްޓުވަމުންނެވެ. އައްބާސް އާދިލު ރިޒާ އެގޮވަނީ މިގައުމަށް އެއްވެސް ކާފަރަކު އަރުވައިގެން ނުވާނެ ކަމަށެވެ. އަދާލަތުންވެސް ގޮވަނީ އެހެންނެވެ. ވީއިރު މިގައުމުގައި އަމަން ގާއިމު ކުރެވޭނީ ކިހިނެއްބާވަޔޭ ސުވާލު އުފެދެއެވެ. އެކަމަކު ގައުމު އެދިމިގޮވަނީ އަމަން އަމާން ކަމަށެވެ.


Climate summit gai China aai Russia baiveri vaane\nބައިޑަންގެ ކްލައިމެޓް ސަމިޓްގައި ޗައިނާއާ ރަޝިއާ ބައިވެރިވާނެ\nޗައިނާގެ ރައީސް ޝީ ޖިންޕިން (ކ) އަދި ރަޝިއާގެ ރައީސް ޕޫޓިން: ދެ ބޭފުޅުން ވެސް ސަމިޓްގައި ބައިވެރިވެ ވަޑައިގަންނަވާނެ\nއެމެރިކާގެ ރައީސް ޖޯ ބައިޑަންގެ "ލީޑާސް ސަމިޓް އޮން ކްލައިމެޓް" ގަައި ޗައިނާ އާއި ރަޝިއާއިން ބައިވެރި ވާނެކަން އެ ދެ ގައުމުން ކަށަވަރު ކޮށްދީފަ އެވެ.\nޗައިނާ ފޮރިން މިނިސްޓްރީގެ ތަރުޖަމާން ވާ ޗުނިޔެން ވިދާޅުވީ މޫސުމީ ބަދަލާބެހޭ ގޮތުން ބައިޑަން އިންތިޒާމް ކުރައްވާ ސަމިޓްގައި ރައީސް ޝީ ޖިންޕިން ބައިވެރިވެ ވަޑައިގަންނަވާނެ ކަމަށާއި އެ ސަމިޓްގައު މޫސުމީ ބަދަލާ މެދު ޗައިނާ ދެކޭ ގޮތް ޝީ ހާމަ ކުރައްވާނެ ކަމަށެވެ.\nރަޝިއާގެ ރިޔާސީ ގަނޑުވަރު ކްރެމްލިންގެ ތަރުޖަމާން ޑިމިޓްރީ ޕެސްކޯފް ވިދާޅުވި ގޮތުން ރައީސް ޕޫޓިން ވެސް ބައިޑަންގެ މުސުމީ ބަދަލާ ބެހޭ ސަމިޓްގައި ވައިވެރިވެ ވަޑައިގަންނަވާނެ އެވެ. އޭނާ ވިދާޅުވީ މޫސުމަށް ކުރާ ނޭދެވޭ އަސަރުތަކާ މެދު ރަޝިއާ ވަރަށް ކަންބޮޑުވާ ކަމަށެވެ.\nލީޑާސް ސަމިޓް އޮން ކްލައިމެޓް މާދަމާ ފަށާނެ އެވެ. މިސަމިޓަށް ކަނޑައަޅާފައިވާ ތާރީޚަކީ އެޕްރީލް 22-23 އަށް، އޮންލައިންކޮށެވެ. ސަމިޓްގައި ބައިވެރިވެ ވަޑައިގެން ދެއްވުން އެދި 40 ލީޑަރުންނަށް ބައިޑަން ދައުވަތު އެރުވި އެވެ.\nމޫސުމީ ބަދަލާ ބެހޭ ސަމިޓްގައި މައިގަނޑު މައުލޫއަކަށް ވާނީ ސިނާއިން މަސައްކަތްތަކުގެ ސަބަބުން ކާރުހާނާތަކުން ޖައްވަށް ބޭރުވާ ވިހަ ގޭސްތައް ކޮންޓްރޯލް ކުރުމެވެ. އިންސާނުން ތަރައްގީއަށް ކުރާ މަސައްކަތްތަކާ ހެދި މޫސުމަށް ލިބޭ ގެއްލުން ކުޑަ ކުރަން ވެސް މަޝްވަރާ ކުރެވޭނެ އެވެ.\nހުޅަނގު ގައުމުތަކާ އެކު އޮތް ގުޅުން ފަސޭހަ ކުރަން ރަޝިއާއިން ސަމިޓްގެ ތެރެއިން މަސައްކަތް ކުރައްވާނަންތޯ ސުވާލު ކުރުމުން ތަރުޖަމާން ޑިމިޓްރީ ޕެސްކޯފް ވިދާޅުވީ އެކަހަލަ އެދުންފުޅެއް ނުގެންގުޅުއްވާ ކަމަށާއި ސަބަބަކީ ތިޔަ ބައިގަނޑަކާ ހެދި މުޅި ދުނިޔެ އޮތީ ބޮލުގައި ރިއްސައިގެންފައި ކަމަށެވެ.\nތަރުޖަމާން ވިދާޅުވީ މޫސުމީ ބަދަލުތައް މިހާރަށް ވުރެ ހަރުދަނާކޮށް މެނޭޖްކުރުމަކީ ރަޝިއާ އެދޭ ކަމެއް ކަމަށާއި މިކަމުގައި ގައުމުތައް ސީރިއަސްވާން ޖެހޭ ކަމަށް ދަންނަވާނެ ކަމަށެވެ.\nއެމެރިކާ ޗައިނާ ރަޝިޔާ + ޕުޓިން ޖޯ ބައިޑަން ޝީ ޖިންޕިން\nޗައިނާއާ ދެބަސްވުމަށްވުރެ މުހިންމީ ވާދަވެރިކަން: ބައިޑަން\nޓައިވާނާ މެދު ދެކޭ ގޮތް ބަދަލެއް ނުކުރާނަން: ބައިޑަން\nޝީ - ބައިޑަން ބައްދަލުވުން ކުރިއަށް\n"އެންމެ ރަނގަޅު ގޮތަކީ ގުޅުން ބަދަހި ކުރުން"


Agu bodukoh Tamannaah ves apartment eh ganefi\n25 ޖޫން 20190ކޮމެންޓް\nއަގު ބޮޑުކޮށް ތަމަންނާ ވެސް އެޕާޓްމަންޓެއް ގަނެފި\nއިންޑިއާގެ ކާމިޔާބު ފިލްމު "ބަހޫބާލީ" ގެ ލީޑު ބަތަލާ ތަމަންނާ ބަޓިއާ މުމްބާއީ އިން އެޕާޓްމަންޓެއް ގަނެފި އެވެ.\nރިޕޯޓުތައް ބުނާ ގޮތުން ތަމަންނާ އެ އެޕާޓްމަންޓު ގަނެފައި ވަނީ އެތަން ވިއްކަން އޮތް އަގުގެ ދެ ގުނަ އަށެވެ. އުމުރުން 29 އަހަރުގެ ތަމަންނާ ގަތް އެ އެޕާޓްމަންޓު ގަތީ އަކަ ފޫޓަކަށް 80778 ރުޕީސްގެ މަގުންނެވެ.\nއެ އެޕާޓްމަންޓް ގަތުމަށް މިދިޔަ މަހު އޭނާ އެގްރިމެންޓުގައި ސޮއި ކޮށްފައިވާ ކަމަށް ވެސް ވެއެވެ. "ވޭވިއު" ނަމަކަށް ކިޔާ އެ އިމާރާތުގައި 22 ފަންގިފިލާ ހުރެއެވެ. އެގޮތުން ތަމަންނާ ގަނެފައި ވަނީ އެތަނުގެ 14 ވަނަ ފަންގިފިލާ ކަމަށް ވެއެވެ.\nމިހާރު ތަމަންނާ އޭނާ މައިންބަފައިންނާއެކު ދިރިއުޅެމުން އަންނަނީ އަންދޭރީގަ އެވެ. އެގޮތުން ވަރަށް އަވަހަށް އެމީހުން އަލަށް ގަތް އިމާރާތަށް ބަދަލުވާނެ ކަމުގެ އަޑުތައް ގަދަވެފައިވާއިރު އެ އެޕާޓްމަންޓުގެ އިންޓީރިއާ ޑިސައިނަށް ވެސް އޭނާ ދެ ކްރޯޑު ރުޕީސް ހަރަދުކުރަން ނިންމާފައިވާ ކަމަށް ވެއެވެ.\nއާންމުންގެ މެދުގައި ތަމަންނާ މަގްބޫލުކަން ހޯދީ ތަމަޅަ އަދި ތެލޫގޫ ފިލްމުތަކުގައި މަަސައްކަތް ކޮށްގެންނެވެ. ފިލްމީ ދާއިރާގައި އޭނާ މަސައްކަތް ކުރާތާ މިހާރު 15 އަހަރުވެފައިވާއިރު އޭނާ ވަނީ 45 އަށް ވުރެ ގިނަ ފިލްމުގައި މަސައްކަތް ކޮށްފަ އެވެ.\nބޮލީވުޑް މުނިފޫހިފިލުވުން ތަމަންނާ ބާޓިއާ


PPM ge5vana aharee dhuvas Dhuvaafaru gai faahagakuranee, Raees Yameen ves baiverivevadaigannavaane | Mihaaru\n"އަސްލު" ނަމުގައި ޕީޕީއެމްގެ މުސްތަޝާރު ރައީސް ޔާމީންގެ ފެކްޝަނުން މިދިޔަ ހުކުރު ދުވަހުގެ ރޭ މާލޭގައި ބޭއްވި ޖަލްސާގައި ރައީސް ޔާމީން މީހަކާ ސަލާމްކުރައްވަނީ: ޕާޓީގެ އަހަރީ ދުވަސް ފާހަގަކުރަން ދުވާފަރުގައި ވެސް ޖަލްސާއެއް ބާއްވަން ވަނީ ނިންމާފައި.--- ފޮޓޯ: މުހަންމަދު ޝަރުހާން/ މިހާރު\nޕީޕީއެމްގެ އަހަރީ ދުވަސް ފާހަގަ ކުރުމަށް ރައީސް ޔާމީންގެ ފެކްޝަން ދުވާފަރަށް\n07 ނޮވެމްބަރ 2016 - 11:56 19 comments\nރައީސް ޔާމީންގެ ފެކްޝަނުން ޕީޕީއެމްގެ ސެކްރެޓަރީ ޖެނެރަލްގެ މަގާމަށް އައްޔަންކުރައްވާފައިވާ ޑރ. އަބްދުﷲ ހަލީލް މިއަދު ވިދާޅުވީ އަންނަ ހޮނިހިރު ދުވަހުގެ ރޭ ބާއްވާ ޖަލްސާގައި ރައީސް ޔާމީނާއި އެ ފެކްޝަންގެ އިސްބޭފުޅުން ބައިވެރިވަޑައިގަންނަވާނެ ކަމަށެވެ.\nޕީޕީއެމަށް ފަސް އަހަރު ފުރުން ފާހަގަކުރުމަށް އެ ފެކްޝަނުން ވަނީ މިދިޔަ ހުކުރު ދުވަހުގެ ރޭ ވެސް "އަސްލު" ގެ ނަމުގައި މާލޭގައި ވަނީ ބޮޑު ޖަލްސާއެއް ބާއްވައިފަ އެވެ. ކާނިވާ ސަރަހައްދުގައި ބޭއްވި ޖަލްސާގައި ބައިވެރިވުމަށް ރާއްޖޭގެ އެކި ސަރަހައްދުތަކުން ހަތަރު ހާހެއްހާ މީހުން މާލެ އައި ކަމަށް ރައީސް ޔާމީންގެ ފެކްޝަނުން ވަނީ ބުނެފައިވެ އެވެ. އަދި ޖަލްސާގައި 12،000 އަށް ވުރެ ގިނަ މީހުން ބައިވެރިވި ކަމަށް އެ ފްކެޝަނުން ބުންޏެވެ.\nހަލީލް ވިދާޅުވީ ދުވާފަރުގައި ޖަލްސާ ބާއްވަނީ އެއީ އުތުރުގެ ރަށްތަކުގެ ތެރެއިން އެންމެ އާބާދީ ބޮޑު އަދި ޕީޕީއެމަށް ބޮޑު ތަރުހީބެއް އޮންނަ ރަށަކަށް ވާތީ ކަމަށެވެ. މީގެ އިތުރުން ދެކުނުގެ ހިސާބުގައި ވެސް ޕާޓީގެ އަހަރީ ދުވަސް ފާހަގަކުރުމުގެ ހަރަކާތްތަކެއް ހިންގާނެ ކަމަށް އޭނާ ވިދާޅުވި އެވެ.\n"ދުވާރުގައި ބާއްވާ ޖަލްސާގައި އެ އަތޮޅުގެ އެހެން ރަށްތަކުގެ މީހުން ވެސް ބައިވެރިވާނެ. އެ ޖަލްސާގައި ޕީޕީއެމަށް މެމްބަރުން ސޮއިކުރުން ވެސް އޮންްނާނެ،" ނިލަންދޫ ދާއިރާގެ މެމްބަރު ހަލީލް ވިދާޅުވި އެވެ.\nދެފަޅިވެފައިވާ ޕީޕީއެމްގެ އަހަރީ ދުވަސް ފާހަގަކުރުމަށް އެ ޕާޓީގެ ރައީސް، އަދި ކުރީގެ ރައީސް މައުމޫން އަބްދުލް ގައްޔޫމުގެ ފެކްޝަނުން ވެސް ޖަލްސާއެއް ބޭއްވުމަށް މަސައްކަތް ކުރި އެވެ. ނަމަވެސް އެ ޖަލްސާ ބޭއްވުމަށް ދަރުބާރުގެ ދުލެއް ނުކުރި އެވެ. އެތަން ދޫކުރަން އެއްބަސްވެ ހައުސިން މިނިސްޓްރީން ފައިސާ ބަލައިގަތް ނަމަވެސް ފަހު ވަގުތު ވަނީ ޖަލްސާ އަށް ދަރުބާރުގެ ދޫކުރަން ދެކޮޅު ހަދައިފަ އެވެ. އެހެންވެ ޕާޓީގެ ރަސްމީ އޮފީހުގައި މިދިޔަ މަހުގެ 27 ވަނަ ދުވަހުގެ ރޭ ޖަލްސާ ބާއްވަން އުޅުމުން ވެސް ފުލުހުން މެދުވެރިކޮށް ވަނީ ޖަލްސާ ހުއްޓުވައިފަ އެވެ.\nމި ހުރަސްތަކާ އެކު ވެސް މައުމޫން ވަނީ ޝީ ބިލްޑިންގްގައި ބޭއްވި ހަފުލާއެއްގައި، ފަސް ވަނަ އަހަރީ ދުވަހުގެ ކޭކު ފަޅުއްވައިފަ އެވެ. ސަރުކާރަށް ކުރައްވާ ތާއީދު އަނބުރާ ގެންދެވިކަން ވެސް މައުމޫން އިއުލާންކުރެއްވީ އެ ހަފުލާގަ އެވެ. ޕީޕީއެމްގައި ރައީސް މައުމޫން އަދާކުރެއްވި ޒިންމާތައް ރައީސް ޔާމީނާ ހަވާލުކުރީ ސިވިލް ކޯޓުންނެވެ. އެ ހުކުމަށް ހައި ކޯޓުން ތާއީދުކުރުމާ އެކު ޔާމީން ފެކްޝަނުން ވަނީ ޕާޓީގެ ރަސްމީ އޮފީހުގައި ހުރި މުދަލާއި ލިޔެކިޔުންތައް ވެސް ގެންގޮސްފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ ރ. ދުވާފަރު ޕީޕީއެމް ރައީސް އަބްދުﷲ ޔާމީން ޕީޕީއެމްގެ ކޯޅުން ރ. އަތޮޅު


STO Pharmacy thakun Influenza Vaccine vihkanee\nއެސްޓީއޯ ފާމަސީތަކުން އިންފްލުއެންޒާ ވެކްސިން ވިއްކަނީ\nއިންފްލްއެންޒާއަށް ވެކްސިން ދިނުމަށް ހިންގި ޕްރޮގްރާމެއްގެ ތެރެއިން -- އަވަސް ފައިލް ފޮޓޯ\nމިހާރު ރާއްޖޭގައި ހަލުވިކޮށް ފެތުރެމުންދާ އިންފުލުއެންޒާ އިން ދިފާއުވުމަށް ޖަހާ އިންފްލުއެންޒާ ވެކްސިން އެސްޓީއޯގެ ފާމަސީތަކުން ހުސްވެފައިވަނިކޮށް، ރޭ އާ ސްޓޮކެއް ގެނެސް އަނެއްކާވެސް ވިއްކަން ފަށާފައިވާ ކަމަށް އެސްޓީއޯ އިން ބުނެފި އެވެ.\nއެސްޓީއޯ އިން ބުނީ ކުރިއެކޭވެސް އެއްގޮތަށް މިހާރު އެ ކުންފުނީގެ ފާމަސީތަކުން ވެކްސިން މިހާރު ލިބޭނެ ކަމަށެވެ. އާސަންދައިގެ ދަށުން ނުލިބޭ މި ވެކްސިން ވިއްކަނީ 125 ރުފިޔާ އަށެވެ. އަދި ވެކްސިން ގަނެވޭނީ ޑޮކްޓަރެއްގެ ލިޔުމެއް ދެއްކުމަށް ފަހު އެވެ.\nއިންފްލުއެންޒާ ވެކްސިން ދޭ އުމުރާއި ދޭ ޑޯޒުތައް\nމި ވެކްސިން ދެނީ ހަމަހުން މަތީގެ ކުދިންނާއި ބޮޑެތި މީހުންނަށް އަހަރަކު އެއް ފަހަރު އެވެ. ނަމަވެސް ނުވަ އަހަރުން ދަށުގެ ކުދިން އަލަށް އިންފްލުއެންޒާ ވެކްސިން ޖަހާއިރު ދެ ޑޯޒް އަހަރު ހަފްތާ ދުރުމިނުގައި ދޭން ޖެހޭނެ އެވެ. ފުރަތަމަ އަހަރު ވެކްސިން ޖެހިއިރު ދެ ޑޯޒު ހަމަ ނުވާނަމަ ޖެހިގެން އަންނަ އަހަރު ވެކްސިން ޖަހާއިރު4ހަފްތާ ދުރުމިނުގައި ދެ ޑޯޒް ފުރިހަމަކުރަންވާނެ އެވެ.\nކުރިން އިންފްލުއެންޒާ ދެ ޑޯޒު ފުރިހަމަކޮށްފައިވާ ކުދިން ދެން އަންނަ އަހަރުތަކުގައި ޖަހަން ޖެހޭނީ އެއް ޑޯޒެވެ.\nއެއް އަހަރެއްގައި ފްލޫ ވެކްސިންގެ ޑޯޒް ހަމަވުމަށްފަހު ދެ ހަފުތާގެ ތެރޭގައި ހަށިގަނޑުގައި އެ ވައިރަސްއާ ދެކޮޅަށް ދިފާއީ ބާރު އުފެދެ އެވެ.\nވެކްސިންގެ ސައިޑް އެފެކްޓްތަކެއް ހުރޭ\nއިންފްލުއެންޒާ ވެކްސިން ޖެހުމަށްފަހު ބޮލުގައި ރިއްސާފައި ހުން އައުމާއި އިންޖެކްޝަން ޖަހާތަން ކުޑަކޮށް ރަތްވެ ދުޅަވުން ފަދަ އަލާމާތްތަކެއް ފެނިދާނެ އެވެ. އަދި ބައެއް ހާލަތްތަކުގައި އެލާޖިކްވެސް ވެދާނެ އެވެ.\nމި ދުވަސްވަރު ގިނަ ބަޔަކު އިންފްލުއެންޒާއަށް ޕޮޒިޓިވް ވަމުންދާއިރު ވަރަށް ގިނަ ބަޔަކު ދަނީ ވެކްސިން ނަގަމުންނެވެ. ވެކްސިން ނަގާއިރު މިފަދަ ބައެއް ކަންކަމަށް ހޭލުންތެރިވެފައި ހުރުމަކީ މުހިއްމު ކަމެކެވެ.\nއެފްއެސްއެމްގެ އިތުރު މުވައްޒަފުންތަކަކަށް ފިޔަވަޅު އަޅައިފި


އެމްއެމްޕީއާރްސީގެ ފައިސާ އެއްވެސް ސިފައެއްގައި ލިބިފައެއް ނުވޭ: ޑީޑީ\nހަސަން ރަޝީދު 30 ޖުލައި 2020\nމި ހަބަރާއި ގުޅިގެން ޑީޑީ ކުރެއްވި ޓްވީޓެއްގައި ވިދާޅުވީ އެމްއެމްޕީއާރުސީގެ ފައިސާއެއް އެއްވެސް ސިފައެއްގައި ލިބިވަޑައިގެންފައި ނުވާ ކަމަށާއި އަދި އެއްވެސް ކަހަލަ ސާޖަރީއެއް މިހާތަނަށް ހަދަން ޖެހިފައި ނުވާ ކަމަށެވެ.\nއެމްއެމްޕީއާރްސީގެ ބޮޑު ހިޔާނާތާ ގުޅިގެން ފަސް މީހަކަށް ދައުވާ ކުރަން ފޮނުވުމަށް ތައްޔާރުވަމުންދާ ކަމަށް އެސެޓް ރިކަވަރީ ކޮމިޝަނުގެ ރައީސް އަހުމަދު އައްސަދު މިދިޔަ ހަފްތާގައި ވަނީ ވިދާޅުވެފައެވެ. މި މައްސަލައިގައި ދައުވާކުރަން ފޮނުވާއިރު ވަކި ޕާޓީއެއްގެ މީހަކަށް ނުވަތަ އެއީ ކިހާ ނުފޫޒުގަދަ މީހެއްތޯ ނުބަލާނެ ކަމަށް އައްސަދު ވިދާޅުވިއެވެ.\nދައުވާކުރަން ފޮނުވާ މީހުންގެ މައުލޫމާތު ހާމަކުރުމާ ގުޅޭގޮތުން ތަކުރާރުކޮށް ނޫސްވެރިން ސުވާލުކުރުމުން ވެސް އައްސަދު ވަނީ އެކަމާ ދެކޮޅު ހައްދަވާފައެވެ. އެގޮތުން އައްސަދު ވަނީ އެ ފަރާތްތަކުގެ ނަންތައް ކޯޓަށް ފޮނުވާ ހިސާބުން ހާމަވާނެ ކަމަށް ވިދާޅުވެފައެވެ.\nއިތުރު ފަސް މީހެއްގެ މައްސަލަ ކޯޓަށް ފޮނުވަން ތައްޔާރުވަމުންދާއިރު، އެމްއެމްޕީއާރްސީގެ ހިޔާނާތުގެ ފައިސާ ލިބުނު ހަތް ބޭފުޅަކު މި ސަރުކާރުގެ ތެރޭގައި ވެސް އެބަ ތިއްބެވި ކަމަށް ފުލުހުން ވަނީ މިދިޔަ އަހަރުގެ ތެރޭގައި ހާމަކޮށްފައެވެ.\nއަރުޝީފަށް ނެގީ 30/07/2020 12:24\nއެންމެފަހުން އަޕްޑޭޓްކުރީ 30/07/2020 12:24\nހުސެން ޒަހީން6މިނެޓު ކުރިން


Male Sarahahdhuge Guest House Thah Anna Mahu Ge Medhu Therey Hulhuveytho balanee - Vaguthu\nމާލެ ސަރަހައްދުގެ ގެސްޓުހައުސްތައް އަންނަމަހުގެ މެދުތެރޭ ހުޅުވުމުގެ ހުއްދަ ދެވޭ ވަރުވާނެ ކަމަށް އުއްމީދުކުރައްވާކަމަށް ޓޫރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ ޕީއެސްއެމް ނިއުސްއަށް ދެއްވި އިންޓަވިއުއެއްގައެވެ،\nމިނިސްޓަރ ޑރ. މައުސޫމް ވިދާޅުވީ ގްރޭޓަރ މާލެ ސަރަޙައްދުގައި ހިންގާ ގެސްޓުހައުސްތަށް ހުޅުވުމުގެ ހުއްދަ ދެވޭނީ އެޗްޕީއޭއިން ހުއްދަ ދިނުމުން ކަމަށެވެ.\n"މާލެ ސަރަހައްދުގެ ގެސްޓުހައުސްތައް ބަންދުކޮށްފައި ބަހައްޓާ ކޮންމެ ދުވަހަކީ ގެއްލުން ވާ ދުވަސްތައް، އުއްމީދަނީ އަންނަ މަހުގެ މެދެއްހާތާގައި ހުޅުވިގެންދިޔުން، މިކަންތައްތައް ގުޅިފައިވަނީ ރާއްޖޭގެ ކޮވިޑް-19 މެނޭޖްމަންޓާއި ނަމްބަރުތަކާއި، ހުޅުވާލަން އެޗްޕީއޭއިން ހުޅުވާލަން ހުއްދަ ދޭހާ އަވަހަކަށް ޓޫރިޒަމް މިނިސްޓްރީން އެމަސައްކަތް ކުރިއަށް ގެންދާނަން،" މިނިސްޓަރ ޕީއެސްއެމްއަށް މައުލޫމާތު ދެމުން ވިދާޅުވިއެވެ.\nމިމަހުގެ 15 ވަނަ ދުވަހުން ފެށިގެން މާލެ ސަރަހައްދު ފިޔަވާ އެހެން ސަރަހައްދުތަކުގައި ގެސްޓް ހައުސްތަކުގެ ވިޔަފާރި ފެށުމުގެ ހުއްދަ ވަނީ ދީފައެވެ. ނަމަވެސް އެ ހުއްދަދެމުން ގެންދަނީ ޝަރުތުތަކެއް ފުރިހަމަ ކުރުމުންނެވެ. އެގޮތުން ގެސްޓްހައުސްތަށް ހުޅުވުމުގެ ހިދުމަތް ދިނުމުގައި އަމަލުކުރަންޖެހޭ އުސޫލުގައި ބުނެފައި ވަނީ، އެ ހުއްދަ ހުއްދަ ދޭނީ ކައުންސިލްގެވެސް ހުއްދައާއި އެކުގައެވެ.\nމިނިސްޓަރ ކުރިން ވިދާޅުވީ، މާލެ ސަރަހައްދުގެ އެ ވިޔަފާރިއަށް ހުއްދަ ދެވޭނެ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ލަފާ ދީފައިވަނީ މި ބައްޔަށް ފައްސިވާ މީހުންގެ މިންވަރު ފަސް އިންސައްތައް އަށް ދަށްވެއްޖެނަމަ ކަމަށެވެ.\nއޮކްޓޯބަރ 29, 2020 12:12\nނޮވެމްބަރުގަ ހުޅުވަން ހުއްދަ ދޭންވީ


Idhikolhu meehun mi dhakkanee kon ufalehge vaahaka?! | Mihaaru\nރިޕޯޓް / އިދިކޮޅު ފަރާތްތައް\nއިދިކޮޅު ކޯލިޝަނުން އެމްޑީޕީގެ ހަރުގޭގައި ބޭއްވި ޖަލްސާއެއްގައި ޖުމްހޫރީ ޕާޓީގެ ލީޑަރު ގާސިމް އިބްރާހީމާއި އިބޫ ސަލާމްކުރައްވާއިރު ފާރިސް މައުމޫން އަރިހުގައި --މިހާރު ފޮޓޯ: ހުސެއިން ވަހީދު\n27 ޖޫން 2017 - 07:56\nރޯދަމަހާ އެކު ސިޔާސީ މަސްރަހު މި އޮތީ ހިމޭންވެފަ އެވެ. މި ހިމޭންކަމުގެ ތެރޭގައި، އިދިކޮޅު ފަރާތްތަކުން ދައްކަނީ ސިޔާސީ މަސްރަހުން އުއްމީދުކުރާ ބަދަލެއްގެ ވާހަކަ އެވެ. އެމީހުން ބުނާ ގޮތުގައި ކުރިއަށް އޮތީ އުފާވެރި ޚަބަރުތަކެކެވެ. ރައްޔިތުން ދެކެން ބޭނުންވާ މަންޒަރުތަކާއި ހިތްހަމަޖެހޭ ފަދަ ވާހަކަތަކެއް ވަރަށް އަވަހަށް އަޑު އިވޭނެ ކަމުގެ ޔަގީންކަން ވެސް އަންނަނީ ދެމުންނެވެ. ސަރުކާރާ ދެކޮޅަށް، އިދިކޮޅު އިއްތިހާދުން މިހާތަނަށް ކުރަން އުޅުނު ބޮޑެތި މަސައްކަތްތަކެއް ވަނީ ނާކާމިޔާބުވެފަ އެވެ. އެހެންކަމުން މިހާރު މި ދައްކަނީ ކޮން އުފަލެއްގެ ވާހަކަ ހެއްޔެވެ؟\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) މިދިޔަ ހަފުތާގައި ވިދާޅުވި ގޮތުގައި ރައްޔިތުންގެ މަޖިލިސް ފެށުމާ އެކު "ރައްޔިތުން އެދޭ ފަދަ އުފާވެރި ޚަބަރުތަކެއް" ލިބޭނެ އެވެ. އޭގެ ތަފްސީލު ނުދެއްވައި ވިދާޅުވީ، އިދިކޮޅު ފަރާތްތަކުން ކުރަމުން އަންނަ މަސައްކަތް ވަރަށް އަވަހަށް ކާމިޔާބުވާނެ ކަމަށެވެ.\nއިބޫގެ މި ވާހަކަ، އިއްތިހާދުގެ އިސް ބޭފުޅުން ގެންދަވަނީ ތަކުރާރު ކުރައްވަމުންނެވެ.\nAllah Iraadhafulhaaeku kuriahothee ufaaveri khabaruthah, Ivenbeynun aduthah, Fennan edhey manzaruthah.Aniyaaverin balive haqqah nasrulibeyne\n— Ahmed Mahloof (@AhmedMahloof) June 22, 2017\nސިޔާސީ މަސްރަހަށް ގެންނަން އުޅޭ ބަދަލާ ގުޅޭ ގޮތުން މަހްލޫފް ކުރެއްވި ޓުވީޓެއް.\nއެ ވާހަކަތަކުގެ މާ ބޮޑު ތަފްސީލުތަކެއް އަދި ހާމައެއް ނުކުރެ އެވެ. އެހެންވެ އެކި މީހުން މާނަ ނަގަނީ އެކި ގޮތަށެވެ.\nއެއް ބަޔަކު ދެކޭ ގޮތުގައި، ދޭން އުޅޭ އުފާވެރި ޚަބަރަކީ ރައްޔިތުންގެ މަޖިލީހުގެ ރައީސް އަބްދުﷲ މަސީހް ވަކިކުރަން ބޭނުންވާ އަދަދަށް އިދިކޮޅު ފަރާތްތަކަށް ވޯޓު ހަމަވި ވާހަކަ އެވެ. އަނެއް ބަޔަކު ދެކޭ ގޮތުގައި އެއީ، ރައީސް އަބްދުﷲ ޔާމީންގެ ވެރިކަން ނިމެން އުޅޭ ވާހަކަ އެވެ.\nގިނަ ދުވަސްތަކެއް ވަންދެން ރާއްޖެ އިން ބޭރުގައި އުޅުއްވުމަށް ފަހު ކުރީގެ ރައީސް މައުމޫން އެނބުރި ރާއްޖެ ވަޑައިގަތުމުން އިދިކޮޅު ފަރާތްތަކުން އެމަނިކުފާނަށް މަރުހަބާ ކިޔަން އެއާޕޯޓުގައި --މިހާރު ފޮޓޯ: ހުސެއިން ވަހީދު\nރައްޔިތުންގެ މަޖިލީހުގެ ރައީސާއި ނައިބު ރައީސް މަގާމުން ވަކިކުރުމަކީ އިދިކޮޅު ފަރާތްތަކުގެ އިސްލާހީ އެޖެންޑާގެ އެންމެ ފުރަތަމަ ފިޔަވަޅެވެ. އެކަން ކާމިޔާބުވެއްޖެ ނަމަ، ދެން ހުރި ގިނަ ކަންކަން ތަންފީޒުކުރެވޭނެ ކަމަށް އިއްތިހާދުގެ އިސް ފަރާތްތަކުން ދެކެ އެވެ.\nރައީސް ޔާމީންގެ ވެރިކަން ނިމުމަކަށް ގެންނަން އުފެއްދި މޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯގެ) ތަރުޖަމާނު އަދި ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް ވިދާޅުވީ އިދިކޮޅު ފަރާތްތަކުން ގިނަ ކަންކަން ހާސިލްކުރަން މަސައްކަތް ކުރި ނަމަވެސް މިހާތަނަށް އެކަންކަން ހާސިލްނުވީ ސަރުކާރުގެ އަނިޔާވެރިކަމާ ހެދި ކަމަށެވެ. އިސްލާހީ މަަސައްކަތް ކާމިޔާބުވާނެ ކަމުގެ ޔަގީންކަން މިފަހަރު ލިބިފައިވީ ނަމަވެސް ހުރިހާ ވާހަކަތަކެއް ހާމަނުކޮށް، ބޭނުން ވަނީ އަމަލީ ގޮތުން ދައްކަން ކަމަށް ވެސް އޭނާ ވިދާޅުވި އެވެ.\n"އަމަލީ ގޮތުން އެކަން ވަރަށް އަވަހަށް ފެންނާނެ. ރައްޔިތުންގެ މަޖިލީހުގެ މެމްބަރުން ވެސް ވަގުތު ފާއިތު ނުވަނީސް ރައްޔިތުންގެ ފަޅި ޚިޔާރުކުރަންވީ ވަގުތު މިއޮތީ ޖެހިފައި. މިހާރު އެކަން ކޮށްފި ނަމަ ރައްޔިތުން އެކަން ބަލައިގަންނާނެ،" މަހްލޫފް ވިދާޅުވި އެވެ.\nތަފްސީލު ނުދެއްވިއަސް އިބޫ އާއި މަހްލޫފްގެ ވާހަކަ އިން ވެސް ދޭހަވަނީ، މަޖިލިހުގެ ތެރެއިން ކޮންމެވެސް ބަދަލެއް ގެންނަން މަސައްކަތް ކުރާ ކަމެވެ. ނުވަތަ މަޖިލިސް ހުޅުވުމާ އެކު، މަސީހު މަގާމުން ވަކިކުރަން އަނެއްކާވެސް އިދިކޮޅު ފަރާތްތަކުން ހުށަހަޅާނެ ކަމެވެ.\nމަސީހު މަގާމުން ވަކިކުރަން މީގެ ކުރިން ވެސް ދެ ފަހަރެއްގެ މަތިން މަސައްކަތް ކުރި އެވެ. އެ މަސައްކަތްތައް ސަރުކާރުން ވަނީ ފެއިލްކޮށްލައިފަ އެވެ.\nމަޖިލިހުގެ ގަވައިދުގައި ކުރިން އޮންނަ ގޮތުން މަޖިލީހުގެ ރައީސާއި ނައިބު ރައީސް މަގާމުން ވަކިކުރަން ހުށަހެޅޭނީ 15 މެމްބަރުންނަށް ވުރެ މަދު ނޫން އަދަދެއްގެ މެންބަރުންގެ ސޮޔާ އެކު އެވެ. އެކަމަކު، މިހާރު އިތުބާރު ނެތް ކަމަށް ހުށަހެޅޭނީ 42 މެމްބަރުންގެ ސޮޔާ އެކު ކަމަށް ކަނޑައަޅައި މަޖިލީހުގެ ގަވާއިދު އޮތީ ފާސްކޮށްފަ އެވެ.\nރައްޔިތުންގެ މަޖިލީހުގެ ޖަލްސާއެއްގައި މަޖިލީހުގެ ރައީސް މަސީހު ބައިވެރިވެވަޑައިގަންނަވަނީ: މަސީހު މަގާމުން ވަކިކުރަން ތިން ވަނަ ފަހަރަށް އިދިކޮޅު ފަރާތްތަކުން އަންނަނީ މަސައްކަތް ކުރަމުން. - ފޮޓޯ: މަޖިލިސް\nއެހެންވެ އިދިކޮޅު މީހުން "ސިއްރުކޮށްގެން" އުޅޭ އުފާވެރި ޚަބަރަކީ، އެ އަދަދަށް ވޯޓު ލިބުނު ވާހަކަ ހެއްޔެވެ؟ މަސީހު ވަކިކުރަން ބޭނުންވާ މެމްބަރުންތަކެއް ޕީޕީއެމްގެ ޕާލަމެންޓްރީ ގްރޫޕްގައި ވެސް ތިބި ކަން ހާމަވުމާއި ޖިނާއީ އިޖުރާއަތުގެ ގާނޫނަށް ކުއްލިއަކަށް ހުށަހެޅި އިސްލާހުތަކާ ހެދި މަސީހު ދެކެ ޕީޕީއެމްގެ ގިނަ މެމްބަރުންތަކެއް ހިތްހަމަޖެހިވަޑައިނުގެން ފާޅުގައި ބަހުގެ ހަމަލާތައް އަމާޒުކުރުމަކީ ގައިމު ވެސް އިދިކޮޅުު ފަރާތްތަކަށް ލިބުނު ޕްލަސް ޕޮއިންޓެކެވެ.\nމަސީހާ ދެކޮޅަށް ވޯޓު ކަށަވަރުވެފައި ވާ ނަމަ، އެއީ އިދިކޮޅު ހުރިހާ ލީޑަރުން އެއްގަލަކަށް އަރައި ކުރި މަސައްކަތުން ލިބުނު ވަރަށް ބޮޑު ކާމިޔާބީއެއް ކަމަށް، ބައެއް ފަރާތްތަކުން ބުނެ އެވެ.\nމަޖިލީހުގެ މެޖޯރިޓީ ސަރުކާރު ކޮޅުގައި އޮތްއިރު، 42 މެމްބަރުން ހަމަކުރުމަކީ އިދިކޮޅު ފަރާތްތަކަށް އާދައިގެ ހާސިލްވުމެއް ނޫނެވެ. މަޖިލިސް ތެރެއިން ކުރި ހޯދަން އިދިކޮޅު ފަރާތްތަކުން ވަަރަށް ޔަގީންކަމާ އެކު ދެ ފަހަރަށް ކުރި މަސައްކަތަށް ސަރުކާރުން ދުލެއް ނުދިނެވެ. މެމްބަރުންނަށް އެތައް ފިއްތުންތަކެއް ވެސް ކުރިމަތިކުރި އެވެ. އިތުބާރު ނެތް ކަމުގެ ވޯޓާ ގުޅިގެން އިދިކޮޅު މެމްބަރުންނަށް ބޮޑެތި ތުހުމަތުތަކެއްކޮށް، ބައެއް މެމްބަރުންގެ މައްސަލަތަކުގައި މިހާރު ވަނީ ޝަރީއަތް ވެސް ފަށައިފަ އެވެ.\nސަރުކާރުގެ ބައެއް ސިޔާސަތުތަކާ ދޭތެރޭ ބައިނަލްއަގުވާމީ ގޮތުން ވެސް ސަރުކާރަށް ޕްރެޝަރު އެބަ އޮތެވެ. މި ހާލަތުގައި، އިދިކޮޅު ފަރާތްތަކަށް މަސީހު މަގާމުން ދުރުކުރުވިއްޖެ ނަމަ ރާއްޖޭގެ ސިޔާސީ މަސްރަހުން ބޮޑެތި ބަދަލުތަކެއް ފެނުން އެކަށީގެންވެ އެވެ. އެކަމަކު ހުރަސްތައް އަދިވެސް ގިނަ އެވެ. އިދިކޮޅު ފަރާތްތަކުން އެ ބުނާ "އުފަލެއް" ކަށަވަރު ވާނީ އީދު ނިމި، ރައްޔިތުންގެ މަޖިލީހުގެ ޖަލްސާތައް ފެށުމުންނެވެ. އޭރުން މަންޒަރު ސާފުވާނެ އެވެ.\nދިވެހި ސަރުކާރު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ރައީސް އިބްރާހިމް މުހައްމަދު ސޯލިހް\n78 ކޮމެންޓް, 164 ރިއެކްޝަންސް\nއެ އުފަލަކީ މިހާރަށްވުރެ ބޮޑަށް އިބޫ އާއި ޤާސިމަށް އާގަލޭލަގުޖާ ހަދާލެވޭނެކަން. އަދި އެމްޑީޕީ ވެރިޔަކު އައްޔަންކުރަން އިދިކޮޅު ގިނަބަޔަކު ބޭނުންވެގެން އައްޔަންކޮށް، ބައެއް ޙަޤީޤީ ލީޑަރުން އެކަން ބަލަން ތިބޭ މަންޒަރު ފެންނަތަން.\nއިބޫ ތިހިރީ މާވަހަރެއްގަތަ؟ ބައްދައިގެން އެހެންވީޔާމް ދޫނުކުރާތި\nއެންމެ ފަހުން އެމް.ޑީ.ޕީ ގެ އެންމެންގެ ބޮލަށް މައުމޫން ސަވާރުވެ އަންނި ގެ ވަސް...........!!!!!!!!!!\nބޮޑެތިމަސްރޫއު ތަކުގަ ދުވަސްނަގާނެ ކަންތައްތައް ވާނީލަހުން ރަގަޅުވާނެ ކުރިޔައް އޮތްތަނުގަ އުފާވެރި ކިތައްމެ ހަބަރެއް އެބަހުރި\nވެރިކަމާއި ހެދި ބޫތްކައިފަ ކެނެރީގޭ ނަޝީދު. ތަންކޮޅެއް ބޮޑުވަރު. 2018 ގަ ވާދަ ނުކުރެވޭނެހެން ހީވާތީ ގައުމު ހަލާކު ކޮށްލަނީ. ވާދަ ކުރެވުނަސް ސަރުކާރުގެ ތަރައްގީ ފެނިފަ ކާމިޔާބު ނުވާނެހެން ހީވާތީ. ރޯމަހެއްހެން ތެޅެނީ. މައުމޫނަށް ދަންނަވަން ނަމަނަމަ ގޯހެއް ނަހަދާތި.\nކެނެރީގޭ ނަޝީދުގެ ވާހަކަ އެކަނި ދައްކާފައި ހުއްޓާލެވޭކަށް ނެތް. ދުވަހަކުވެސް މީހަކު ޤައުމެއްގެ އެންމެ އިސްވެރިއެއްގެ ގޮތުގައި ހޭދަނުކުރާފަދަ ބާރާއި އަރާމުގައި 30 އަހަރު ވެރިކަން ކުރި މީހާވެސް ވަކި ސަހަލެއްނޫނެއްނު. ހަދި ޙަސަން ރަސްގެފާނު ބުނިހެން ވެރިކަމަކީ ދަރިއަކަށްވެސް ދޫކޮށްލެވޭވަރަށްވުރެ އަރާމާއި ޢިއްޒަތްތެރިކަން ބޮޑުކަމެއް. މިހެން ލިޔުނީމަ ބައެއްމީހުން ރުޅިއަޔަސް މީ ޙަޤީޤަތް.\nއީދުވެސް ނިމޭނެ. ފެނާ ތެލަކާ އެކެއްވެސް ނުވާނެ. ޢަދި ވެރިކަމެއްވެސް ވައްޓައެއް ނުލެވޭނެ. 2018 އަކީ ފެނަށް އަދި ތެލަށްވެސް ހައްގު އެއްޗެއް ނޫން. އެއީ ދަގަޑަށް ހައްގު މަގާމެއް. އެކަން ވާތަން ފެންނާނެ. އެހެން ކަމަށް ބަލަންޏާވއަވާ މެންދުރަށް ބަލައިގެންތިބޭ\nއިންޝާ ﷲ ވަރަށް އަވަހަށް އަހަރެމެންނަށް ވަރަށް އުފާވެރި ދުވަސްތަކެއް ފެނިގެންދާނެ. ލައްކަ ގިނައަނިޔާ ތަކަކަށް އަހަރެމެން ކެތްކޮށްފީމު. ހަމަ އެހެންމެ ތިޔަ ހުރިހާމނޫސްވެރިންވެސް މިއުފަލުގައި ބައިވެރިވާނެ. އިންޝާ ﷲ.\nމާތްކަލާންގެ ނަންފުޅުގަނެ ކުރާހުރިހާ ނުބައިކަމެއްގެ ހިތިރަހަ ފިސާރި ރީތިކޮށް ކަރުގައި ލާނެކަން ނިކަން ދަންނާތި ކޮންމެވެސް އެއްދުވަހަކު އެކަންވާނެ އިންޝާﷲ\nއިދިކޮޅު ފަރާތް ތަކުގެ މަސައްކަތް ނާކާމިޔާބުވުމައް އެދި ﷲ އަށް ދުޢާ ދައްނަވަން أمين\nމަޖިލިސްތެރޭން "ދާދިއަވަހަށް" އުފާވެރި ޚަބަރެއް ލިބޭނެއޭ ކިޔާތާ ފޫހިވާހާ ދުވަސް ވެއްޖެއެވެ. މިހާރު އެއީ ރައްޔިތުން އެހާ ގަޔާވާ ވާހަކައެއްނޫނެވެ. ދެންއޮތީ ބޭރުގެ ނުފޫޒުން "އުފާވެރި" ޚަބަރެއް ލިބިދާނެކަމަށް ހީކުރުމެވެ. ޑިޕްލޮމެޓިކް ބަހުރުވަ އަކީ ތަރުޖަމާކުރަން އުނދަގޫ ބަހުރުވަ އެކެވެ. އިދިކޮޅު ފަރާތްތަކަށާ އެއްކޮޅު ފަރާތްތަކަށްވެސް އެއްވާހަކެއް ދެގޮތަށް ތަރުޖަމާކުރެވެނީ އެހެންވެ އެވެ. އެކަމަކު އެބާވަތުގެ ވާހަކަތަކުގެ ޖާދޫގަ ޖެހިގެން ރައްޔިތުންނަށް "އުފާވެރިޚަބަރު" ދިނުމަކީ އެއްވެސްބަޔަކު ކުރަން ހެޔޮވާވަރުގެ ކަމެއްނޫނެވެ. އަދި އަމުދުން ބޮޑު ޢިންތިޚާބެއް ބޯމަތިވެފަ އޮއްވާ "އުފާވެރި ޚަބަރު" ހިތާވަވެރި ޚަބަރަކަށް ވެއްޖެނަމަ އެކަމަށް ރައްޔިތުން މާފެއްނުުރާނެއެވެ.\nމިމީ ހުންނައްވެސް އެއްވެސް ކަމެއް މިހާތަނަޢް ވެފައެއް ނެތް.


BREAKING: Namaadhu Vaguthaai Dhimaa Koh London Ge Miskithakah Hamalaa Dheefi - Vaguthu\nނަމާދު ވަގުތާއި ދިމާކޮށް ލަންޑަނުގެ މިސްކިތަކަށް ހަމަލާދީފި\nނަމާދު ވަގުތާއި ދިމާކޮށް ލަންޑަނުގެ މިސްކިތަކަށް ހަމަލާދީފިއެވެ.\nރިޕޯޓްތައް ބުނާގޮތުގައި ރޭގެ ވަގުތެއްގައި ހަމަލާ ދީފައިވަނީ ލަންޑަނުގެ އަވަށެއްކަމަށްވާ އިލްފޯޑުގައި ހުންނަ "ސެވަން ކިންގްސް" މިސްކިތުގައެވެ.\nގިނަ އަދަދެއްގެ މުސްލިމުން ރޭގެ ތަރާވީހް ނަމާދު ކުރަން މިސްކިތުގައި ތިބި ވަގުތެއްގައި މި ހަމަލާދިން އިރު، އެ ސަރަޙައްދުގައި ބަޑީގެ ހަމަލާތަކެއް ދީފައިވާ ކަމަށް ރިޕޯޓްތައް ބުނެއެވެ. މަންޒަރުދުށް ފަރާތްތަކުން ބުނެފައިވަނީ ހަމަލާ ދިނުމަށް ބޭނުންކޮށްފައި ވަނީ ފިސްތޯލައެއް ކަމަށް ބެލެވޭ ކަމަށެވެ. އަދި ހަމަލާ ދިން މީހާ ހުރީ މޫނު ފޮރުވައިގެން ކަމަށްވެސް އެފަރާތްތަކުން ބުނެފައި ވެއެވެ.\nމި ހާދިސާގައި އެއްވެސް މީހަކަށް އަނިޔާއެއް ލިބިގެން މިހާތަނަށް ރިޕޯޓްކޮށްފައި ނުވާއިރު، ހަމަލާ ދިން މީހާ ވަނީ، ހަމަލާ ދިނުމަށްފަހު އެ ސަރަޙައްދުން ފިލާފައެވެ. އޭނާ ފިލާފައި ވަނީ ހަމަލާ ދެމުން މިސްކިތަށް ވަތް ވަގުތު މިސްކިތް ތެރޭގައި ތިބި މީހުން އޭނާ ހުއްޓުވައި ހިފެހެއްޓުމަށް މަސައްކަތް ކުރުމުން ކަމަށް ވެއެވެ.\nމި ހަމަލާ އާއި ގުޅިގެން "ސެވަން ކިންގްސް" މިސްކިތް ހުންނަ ސަރަޙައްދުގެ ސަލާމަތީ ކަންކަން ވަރުގަދަކޮށް ފުލުހުން އެ ސަރަޙައްދުގައި ހަރަކާތްތެރިވަމުން ދާއިރު، ލަންޑަނުގެ މެޓްރަޕޮލިޓަން ޕޮލިސް އިން ބުނެފައި ވަނީ މިއީ ނިރުބަވެރި ހަމަލާއެއް ކަމަށް ނުބެލެވޭ ކަމަށެވެ.\nލަންޑަނުގެ މިސްކިތަކަށް ރޭ ބަޑި ހިފައިގެން ހުރި މީހަކު ހަމަލާ ދީފައި ވާއިރު، މިދިޔަ މާރިޗު މަހުގެ 15 ވަނަ ދުވަހު ނިއުޒިލޭންޑުގެ ކްރިސްޓްޗާޗްގެ ދެ މިސްކިތަކަށ މިފަދަ ހަމަލާއެއް ދީފައި ވެއެވެ. ހަތިޔާރު އެޅި މީހަކު މިސްކިތްތަކަށް ވަދެ ބަޑިން ދިން އެ ހަމަލާތަކުގައި 50 މީހަކު ޝަހީދުކޮށްލާފައި ވެއެވެ.\nފްރާންސްގެ މިސްކިތެއްގައި ނަމާދަށް ތިބި ބަޔަކަށް ބަޑީގެ ހަމަލާތަކެއް ދީފި\nމިސްކިތަށް ހަމަލާދިން މީހާގެ ކޮއްކޮ މަރުވެފައި އޮއްވާ ފެނިއްޖެ\nނޯވޭގެ މިސްކިތަކަށް ބަޑިން ހަމަލާ ދީފި\nމެއި 10, 2019 06:24\nނިރުބަވެރި ހަމަލާއަކަށް ނުވާނެ މުސްލިމުންނާ ދެކޮޅަށްދޭ އެއްވެސްހަމަލާއެއް ??\nމެއި 10, 2019 07:27\nނިރުބަވެރިންނަށް ވާނީ މުސްލިމުންނަށް ވީމަ....މިސާލަކަށް ސްޓޭޓް ޓެރަރިޒަމް ހިންގާ އިޒްރޭލް ނިުރބައެއް ނޫން ެކަމަކު އަމިއްލަ ދިފާއިގައި ހަމަލާދޭ ހަމަސްއަކީ ނިރުބަ...މުޅީ ދުނިޔެވެސް އެމެރިކަ ބޭނުން ބަޔަކު ނިރުބަވެރިންނަށް ދެކޭނީ އަޖައިބު ހައިރާން އަންތަރީސް\nމެއި 10, 2019 10:07\nކަލޭމެން އަނބީންގެ ގާތަށް ދާހިތްވާ ކޮންމެ ފަހަރަކު ގޮސް ގޮއްވާލީމާ އެހެން މީހުން ތިބޭނެ ދޯ ހެވިފަ އަތް ޖަހަން؟\nމެއި 10, 2019 11:25\nއެއްވެސް ޝައްކެއްވެސްނެތް،،، ތިނުބެލެވޭނެ ޓެރެރިސްޓު ހަމަލާއަކަށް،\nމެއި 10, 2019 13:20\nމީހުން ފޮނުވާ ކޮމެންޓު ނުޖަހައި ކަލޭމެންނަށް ފިއްތައިގެން ތިބެވިދާނެ. ހުޅުވޭނެ. ތަން މިނަށް ހުޅުވޭނެ\nމެއި 10, 2019 21:39\nލަންޑަންގައި ނަމާދު ވަގުތާއި ދިމާކޮށް ދިން ހަމަލާ،\nމިސަރުކާރުން އި އަމަލު ކުއްވެތި ކުރުމުގެ\nހިތްވަރެއް ނޯންނާނެ. ދަށުވެފައި ވީމަ ޖެހޭނީ ތުން ފިއްތައިގެން ހުންނަން.


Barca ge coach kamun Valverde dhurukoh,emagaamah Quique Setien hamajassaifi - One Online\nބާސާގެ އާ ކޯޗަކަށް ހަމަޖެއްސި ކިކޭ ސެޓިއެން -- ފޮޓޯ/ ގެޓީ\nބާސާގެ ކޯޗުކަމުން ވަލްވާޑޭ ދުރުކޮށް، އެމަގާމަށް ކިކޭ ސެޓިއަން ހަމަޖައްސައިފި\nބާސެލޯނާގެ ކޯޗުކަމުން އާނެސްޓޯ ވަލްވާޑޭ ދުރުކޮށް، އެމަގާމަށް ރެއާލް ބެޓިސްގެ ކުރީގެ ކޯޗު ކިކޭ ސެޓިއެން ހަމަޖައްސައިފިއެވެ.\nބާސާގެ ކޯޗަކަށް ކިކޭ ސެޓިއެން ހަމަޖައްސާފައިވަނީ 2022ގެ ނިޔަލަށެވެ. ވަލްވާޑޭ ދުރުކޮށް، ކޯޗަކަށް ކިކޭ ސެޓިއެން ހަމަޖައްސާފައިވާކަން ބާސާ އިން މިހާރު ވަނީ ރަސްމީކޮށް އިއުލާނު ވެސް ކޮށްފައެވެ.\nބާސާގެ ކޯޗުކަމުން ވަލްވާޑޭ ދުރުކުރުމުގެ ވާހަކަތައް ދެކެވެން ފެށީ ސްޕެނިޝް ސުޕަ ކަޕްގެ ސެމީ ފައިނަލުގައި އެތުލެޓިކޯ މެޑްރިޑް އަތުން 3-2ގެ ނަތީޖާއަކުން ބަލިވި މެޗަށްފަހުއެވެ. އޭގެ އިތުރުން މިސީޒަނުގައި ބާސާގެ ބައެއް މެޗުތަކުގައި ވަލްވާޑޭއަށް އެންމެ ރަނގަޅު ނަތީޖާތަކެއް ނެރެދެވިފައި ނުވާތީ ގިނަ ބަޔަކު އެކަމަށް ވެސް ފާޑުކިޔަމުންދިޔައެވެ.\nބާސާގެ ކޯޗުކަމުން ވަލްވާޑޭ ވަކިކުރުމަށްފަހު އެ މަގާމަށް ގެންނަން އުޅޭ ކޯޗުންގެ ލިސްޓުގެ އެންމެ ކުރީގައި ކިކޭ ސެޓިއެންއާއެކު އުޅުނީ ބާސާގެ ލެޖެންޑް ޒަވީ އާއި ޓޮޓެންހަމް ހޮޓްސްޕާގެ ކުރީގެ ކޯޗު މައުރީސިއޯ ޕޮކެޓީނޯއެވެ.\nބާސާގެ ކޯޗުކަމާ ވަލްވާޑޭ ހަވާލުވީ 2017ގެ މެއި މަހުގެ ތެރޭގައެވެ. އޭގެ ކުރިން ބާސާގެ ކޯޗުކަމުގެ މަގާމުގައި ހުރީ މިހާރު ސްޕެއިންގެ ކޯޗުކަމުގެ މަގާމުގައި ހުރި ލުއިސް އެންރީކޭއެވެ. ވަލްވާޑޭ ވަނީ ބާސާއަށް ފާއިތުވެދިޔަ ދެ ސީޒަނުގެ ސްޕެނިޝް ލަލީގާ އާއި ކޮޕާ ޑެލްރޭގެ ތައްޓެއް އަދި 2018ގެ ސްޕެނިޝް ސުޕަ ކަޕް ކާމިޔާބުކޮށްދީފައެވެ. ނަމަވެސް ވަލްވާޑޭއަށް ޔޫއެފާ ޗެމްޕިއަންސް ލީގުގައި ބާސާއަށް ކާމިޔާބީއެއް ހޯދައިދެވިފައެއް ނުވެއެވެ.\nގުޅޭ ޓެގު ފުޓްބޯޅަ ބާސެލޯނާ އާނެސްޓޯ ވަލްވާޑޭ\nނަޕޯލީ ބަލިކޮށް ބާސެލޯނާއިން ކުއާޓާ ފައިނަލުން ޖާގަ ހޯދައިފި\nހޯމް އައިސޮލޭޝަންގެ ގަވައިދާ ހިލާފުވުމުން ޒަވީ ޖޫރިމަނާކޮށްފި


މޯލްޑިވްސް އެއަރޕޯޓްސް ކަމްޕެނީ ލިމިޓެޑުގެ ރެޑް އެންޑް ގްރީން ޗެނަލް އިފްތިތާޙު ކުރެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަޙްމަދު އަދީބު ޢަބްދުލްޣަފޫރު ދެއްކެވި ވާހަކަފުޅު - The President's Office\nމޯލްޑިވްސް އެއަރޕޯޓްސް ކަމްޕެނީ ލިމިޓެޑުގެ ރެޑް އެންޑް ގްރީން ޗެނަލް އިފްތިތާޙު ކުރެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަޙްމަދު އަދީބު ޢަބްދުލްޣަފޫރު ދެއްކެވި ވާހަކަފުޅު\n23 އޮގަސްޓް 2015، ރިފަރެންސް: FAS/NRAA/2015/6\nއާދެ، މިއަދު މި ތަޢާރުފް ކުރެވުނު ޚިދްމަތަކީ، އަޅުގަނޑު ދެކޭގޮތުގައި ވަރަށްވެސް ފުރިހަމަ ޚިދްމަތެއް. އާދެ، އިޤްތިޞާދެއްގައި އެތަނަކަށް އިޤްތިޞާދީ ކުރިއެރުން އަންނާނީ، އެތަނެއްގެ ތްރޫޕުޓް ނުވަތަ އެތަނަކުން މުދަލާއި ފަސިންޖަރުންގެ ޚިދްމަތްތައް އަވަސްވިވަރަކަށް. ޚާއްޞަކޮށް، ދިވެހިރާއްޖޭގައި ފަތުރުވެރިކަމަށް މުޅި އިޤްތިޞާދު ބަރޯސާވެފައި އޮންނައިރުގައި، ފަތުރުވެރިންގެ އެންމެ ބޮޑު އެއް ޕްލެޓްފޯމަކީ އެއަރޕޯޓް ކަމަށްވީހިނދު، އަދި ދިވެހިރާއްޖެއަށް އަންނަ ހުރިހާ ފަތުރުވެރިން ކަހަލަ ގޮތަކަށް އެއަރޕޯޓުން އެތެރެވާހިނދު، ވީހާވެސް އަވަހަކަށް އައުމާއި ފުރުމުގެ ކަންތައް ހަމަޖެހުމަކީ، އެ އިޤްތިޞާދަކަށް ލިބޭނެ އެންމެބޮޑު ކުރިއެރުން. އެހެންވެ، އަޅުގަނޑު ހަމަ މި ނޭވާގައިވެސް ވަރަށް ޚާއްޞަ ޝުކުރެއް، އެމް.އޭ.ސީ.އެލް.ގެ އެމް.ޑީ އަށާއި، އެމް.އޭ.ސީ.އެލް.ގެ ޓީމަށާއި އަދި ކަސްޓަމްސްގެ ކޮމިޝަނަރ ޖެނެރަލަށާއި، ކަސްޓަމްސްގެ ޓީމަށް، މި ޚިދްމަތް މިހާ އަވަހަށް ނިންމައި، އިންފްރާސްޓްރަކްޗަރ ޤާއިމުކޮށް، މި ޚިދްމަތް ތަޢާރުފް ކުރީތީ، ފަށްފަށުން އެބޭފުޅުންނަށް ޝުކުރު ދަންނަވަން.\nއާދެ، އަޅުގަނޑަށް ހީވަނީ ކުޑަކޮށް ތިލަކޮށްލަންޖެހޭކަންނޭނގެ މި ޚިދްމަތް. މި ޚިދްމަތަކީ އަޅުގަނޑަށް ހީވަނީ، މި ޚިދްމަތް ތަޢާރުފްކޮށްފައި އަޅުގަނޑުމެން ގެޔަށްދާހިނދުގައި، އިދިކޮޅު ފަރާތްތަކުން ބުނާނެ، މިހާރު މި ޚިދްމަތުގެ ދަށުން ދެން ބޭނުންހާ އެއްޗެއް ގެންނަންވީއޭ. ދިވެހިރާއްޖޭގައި މިހާރު ޗެކެއް ނުކުރެވޭނެއޭ. އެއްގޮތަކަށްވެސް އެހެނެއް ނޫން. އާދެ، މިއަދުގެ ލޯ އެންފޯސްމަންޓް ނުވަތަ ޔުނީފޯމް އަޅައިގެން ތިއްބެވި ބޭފުޅުން، ކަސްޓަމްސްއިންނާއި އިމިގްރޭޝަން އަދި ޕޮލިސް ވިޔަސް، އެމް.އެން.ޑީ.އެފް. ވިޔަސް، ދުނިޔޭގެ އަޅުގަނޑުމެން ކަހަލަ ކުދި އާބާދީ ނުވަތަ ކުދި ޤައުމުތަކުގައި މި ބޭނުންކުރަނީ އިންޓެލިޖަންސް. އެހެންވެ ހަމައެކަނި މިތާ މިކުރި ކަމަކީ، ކަސްޓަމްސްއިން މިތަނުގައި އަތުރާފައި ހުރި މެޝިންތައް މިތާ ބޭރަށް ނެރެ، ފްލައިޓުން ފޮށިތައް ބާލާފައި، އެތާ ތެރެއިން ޗެކްކޮށްފައި ފްލައިޓަށް އެރުވުން. އެއީ، ހަމައެކަނި ގެނައި ބަދަލަކީ. އެހެން ނަމަވެސް، އެ ބަދަލާހެދި އެތައްއިރެއްގެ ވަގުތެއް އެބަ ސަލާމަތްވޭ. އެހެންވީމާ، އެއްގޮތަކަށްވެސް ސެކިއުރިޓީ ކޮމްޕްރޮމައިޒް ކުރަނީކީ ނޫން. އެހެން ނަމަވެސް، ޗެކް ކުރެވިފައި އަދި އެއިން އެބޭފުޅުންނަށް ފާހަގަކުރެވޭ އެއްޗެހި މިތަނުން ޑިކްލެއަރ ކުރުމާއި، ދެވަނަފަހަރަށް ޗެކްކުރެވި، ފޮށި ހުޅުވަންޖެހިއްޖިއްޔާ ފޮށި ހުޅުވައި، ކަންތައްތައް ކުރިއަށްދާނެ. އެހެން ނަމަވެސް، ހުޅުވަންނުޖެހޭ އެއްވެސް އެއްޗެއް، ސްކްރީން ކުރާއިރު ނުފެންނަ ހުރިހާ ފޮށިތައް ރީއްޗަށް ސްމޫތްކޮށްދާނީ. އެހެންވެ އެކަން ހަމަ އަޅުގަނޑަށް ބޭނުންވީ ކުޑަކޮށް ތިލަކޮށްލަން. އެއީ، ބައެއްފަހަރު މިހެން އަޅުގަނޑުމެން ކުރާ ރަނގަޅު ކަންތައްތަކަކީވެސް ވަރަށް ގޯސް ކަންތައްތަކެއްގެ ގޮތުގައި އޭތި ބަދަލުކޮށްލައިގެން ވަރަށްގިނަ ބޭފުޅުން ސިޔާސީ ފައިދާނަގަން މަސައްކަތް ކުރާތީ، މިހެން ދަންނަވާލަންޖެހުނީ. އެހެން ނަމަވެސް، މިފަދަ ހުރިހާ ކަމަކީވެސް އަޅުގަނޑުމެންގެ އިޤްތިޞާދަށް ވަރަށް މުހިންމު ކަމެއް.\nހަމަގައިމުވެސް މިސާލަކަށް، މިގަޑީގައި އީ.ކޭ ފަސިންޖަރުން އައިނަމަ، މި ޚިދްމަތް ތަޢާރުފްނުކޮށް އޮތްނަމަ، އަޅުގަނޑަށް ޔަޤީނުންވެސް މިއަދުވެސް މިތާވެސް އަދިވެސް ފަތުރުވެރިން އުޅޭނެ. އެހެންވެ ހަމަގައިމުވެސް އަޅުގަނޑަށް މި ފެންނަނީ ވަރަށްބޮޑު ބަދަލެއް. އަޅުގަނޑުވެސް ސްކޫލް ނިންމާފައި، ކަސްޓަމްސްގައި ތިން އަހަރު މިތާ އެއަރ ކާގޯގަޔާއި، މި ޓަރމިނަލް ތެރޭގައިވެސް ވަރަށް ގިނައިން އުޅުނިން. އެހެންވެ ހަމަގައިމުވެސް އެ ބަދަލު އަޅުގަނޑަށް މިއަދު ފެނޭ. އަޅުގަނޑު ދެކޭގޮތުގައި، ސަރުކާރަކީ އެއް ސަރުކާރެއް. ކަސްޓަމްސްއާއި އެއަރޕޯޓް ކުންފުންޏާ، މިހުރިހާ ތަނަކީވެސް ސަރުކާރު. ސަރުކާރު ޙިއްޞާވާ ކުންފުންޏާއި އަދި ސަރުކާރުގެ މުއައްސަސާތައް. އެހެންވީމާ ހުރިހާ ބޭފުޅުން އެކީގައި ގުޅިގެން މަސައްކަތް ކޮށްފިއްޔާ، މިހުރިހާ ކަމެއްވެސްވާނެ.\nއާދެ، އެއަރޕޯޓްގެ ވާހަކަ ދައްކާލާއިރުގައި، އަޅުގަނޑުމެން އެބަ ވިސްނާލަންޖެހޭ، މިއަދުގެ ރައީސުލްޖުމްހޫރިއްޔާގެ އެންމެބޮޑު އަމާޒަކީ، އެއަރޕޯޓް ތަރައްޤީ ކުރުން. އަދި އަޅުގަނޑުމެންގެ މި5އަހަރު އެއް ޕްރޮޖެކްޓަކަށް އެންމެބޮޑު ހޭދައެއް، ލޯނު ނަގައިގެން ކުރާނެ އެއް ޕްރޮޖެކްޓަކީ އެއަރޕޯޓް. އެއަރޕޯޓަކީ އެންމެ ގިނައިން އެންމެބޮޑު ޢަދަދެއް ހޭދަކުރާނެ އެއްތަން. ސަބަބަކީ މި އެއަރޕޯޓް ތަރައްޤީވެގެން ނޫނީ އަޅުގަނޑުމެންގެ އިޤްތިޞާދު ފުޅާކުރެވޭކަށް ނެތް. އަޅުގަނޑުމެންގެ ފަތުރުވެރިކަން ފުޅާކުރެވޭކަށް ނެތް. އަޅުގަނޑުމެން ގެންނަ މި ބެޑްގެ ޢަދަދު އިތުރުވެގެންދާއިރުގައި، ހަމަގައިމުވެސް މި އެއަރޕޯޓްގެ ކެޕޭސިޓީ އިތުރުވާންޖެހޭ. އެހެންވެ ރައީސްގެ އިރުޝާދެއް، މިތަންވެސް މިގޮތަށް ޚިދްމަތް ދިނުން. އަދި ހަމައެހެންމެ، ފުރަންދާ މީހުންވެސް، އެ ޚިދްމަތްވެސް އިރާދަކުރެއްވިއްޔާ އަޅުގަނޑުމެން ހަމަ މަސައްކަތް ކުރާނަން، ސިވިލްއޭވިއޭޝަނާއި ކަސްޓަމްސް އާއި އެއަރޕޯޓްސް ކުންފުންޏާ ގުޅިގެން. އެ މެޝިންތައްވެސް ފަހަތަށްލައިގެން، ފުރަތަމަ ޗެކިންގ ކުރަން އަންނައިރުގައި ފަސިންޖަރުންނަށް މި ޚިދްމަތް ދެވޭތޯ. އެއީ ހަމަ އަޅުގަނޑު ދެކޭގޮތުގައި ހަމަ މިހާރުވެސް އެއަރޕޯޓް ކުންފުނީގެ އަމާޒު. އަދި ކަސްޓަމްސްގެވެސް އަމާޒު.\nއަޅުގަނޑު ހަނދާންވަނީ ޚާއްޞަކޮށް މި އެއަރޕޯޓް ބޭރު ބައެއްގެ އަތްދަށަށް ގޮސް، އެބޭފުޅުން މިތާނގައި އުޅުއްވިއިރުގައި، އެތާ އެ ފަޅިމަތީގައި ޓަރމިނަލެއް ހަދައި، އަދި ހަމައެހެންމެ އަޅުގަނޑުމެންގެ ފިއުލް އަގުތައް ބޮޑުކުރަމުންދިޔަހިނދުގައި، އޭރު 2012 ގައި އަޅުގަނޑުވެސް 2012ގެ ފެބުރުވަރީ 12ގެ ފަހުން މިނިސްޓަރަކަށް، ޓުއަރިޒަމް މިނިސްޓަރަކަށް ހުރިހިނދުގައި ދެން މިތާނގައި ޓުއަރިޒަމްތޯ ދެމެހެއްޓިގެން ހިންގޭނީ ނުވަތަ ޖީ.އެމް.އާރު އެއަރޕޯޓްތޯ ހިންގޭނީ، އޭގެ ސުވާލު އުފައްދައި ކެބިނެޓަށް އަޅުގަނޑު ޕޭޕަރެއް ހުށަހެޅިން. އޭގައި ވަރަށް ރީއްޗަށް އަޅުގަނޑުމެން ވަރަށް ބައިވަރު ރިސަރޗްކޮށްފައި އެއަށްލިން. ވަރަށް ބައިވަރު ފްލައިޓް ސީޓްތައް ޔޫރަޕުން ދިޔައީ މަދުވަމުން. ފިއުލް ޕްރައިޒްތައް ދިޔައީ މައްޗަށް ޖައްސަމުން. ސަރުކާރުގެ އެއްވެސް ބަހެއް ނޯވޭ. ސަރުކާރުން އޭރު ދައްކަންޖެހެނީ އެބޭފުޅުންނަށް އެއީ ކުރީގެ ސަރުކާރުން ހަދާފައި ހުރި އެގްރީމެންޓްތަކުގެ ދަށުން 25 ޑޮލަރު، ބޮލަކަށް ނުނެގުނީމަ، 25 ޑޮލަރަށް ވާވަރަށް ކޮންސެޝަން ފީ ކަނޑާފައި، އަދި ސަރުކާރުން އެބޭފުޅުންނަށް ދައްކަން ޖެހިފައި އޮންނަނީ ކޮންމެ ކުއާރޓަރއަކަށް، ފަތުރުވެރިން އިތުރުވަމުންދަންޏާ، ސަރުކާރުން ދައްކަންޖެހޭ އަގުވެސް ބޮޑުވަމުންދަނީ.\nއަޅުގަނޑު ފާހަގަކޮށްލަން ބޭނުންވަނީ، އެއަރޕޯޓްގެ އެގްރީމަންޓް ސޮއިކުރެވުނު ދުވަހުއްސުރެ އަދި މިއަދާ ހިސާބަށްވެސް އެންމެ ހިތްވަރާއެކީގައި އެކަމާ އިދިކޮޅަށް އަދި ހަމައެހެންމެ އެއީ، ޤައުމަށް ގެއްލުންތަކެއް ލިބޭތީ އަދި ޤައުމު، އަޅުގަނޑުމެންގެ ޤައުމުގައި އިޤްތިޞާދީ ގޮތުން ތަޅުއެޅުވިގެންދާތީ، އެކަމަށް ފައިނަގާ އެންމެ ބޮޑަށް އެ މަސައްކަތް ކުރެއްވި ބޭފުޅާއަކީ އަޅުގަނޑަށް ޔަޤީނުންވެސް ހަމަ މިއަދުވެސް ކެރިގެން ދަންނަވާލަން ކެރޭ، މިއަދުގެ ރައީސުލްޖުމްހޫރިއްޔާ ރައީސް ޔާމީންކަން. އޭރުވެސް އެބޭފުޅުން ހުރިހާ ޕާޓީތަކެއް ގުޅިގެން ސޮއިކޮށް، އެއަރޕޯޓާ އިދިކޮޅަށް މަސައްކަތް ފެށީމަ، އެބޭފުޅާ ހައްޔަރުވެސް ކުރެވުނު. އެހެން ނަމަވެސް، މަސައްކަތެއް ނުހުއްޓަވާ. އަދި ހަމައެހެންމެ، 2012ގެ ފެބުރުވަރީގައި ސަރުކާރު ބަދަލުވުމަށްފަހުވެސް އެބޭފުޅާ މަސައްކަތް ކުރެއްވި. އަދި ހަމައެހެންމެ، ސިޔާސީގޮތުން ޕީ.ޕީ.އެމް.އިން ކައުންސިލުން ދެފަހަރު ނިންމައި، އެ އެގްރީމަންޓް ބާޠިލުކުރުމުގެ ނަތީޖާއަކީ، މިއަދު އަޅުގަނޑުމެންގެ އަތްމަތީގައި އެއަރޕޯޓް އޮތުން.\nއަދި ހަމައެހެންމެ އޭރުގެ ސަރުކާރުންވެސް ރީ-ނެގޯޝިއޭޓް ކުރަން ކުރި މަސައްކަތުގައި ރައީސް ޔާމީން ދޫނުދެއްވައި، މީޓިންގތަކުގައި ވޯކްއައުޓް ކުރައްވައި، އެތައް ބައިވަރު މަސައްކަތެއް ކުރައްވައިގެން، ހަމަގައިމުވެސް މިއަދު އެ ހުންނެވި ގޮތަށް އެބޭފުޅާ އެ ހުންނެވީ. އަޅުގަނޑު ދެކޭގޮތުގައި ސިޔާސީގޮތުން އެ ހުންނަ ގޮތަކަށް އެބޭފުޅާ އަބަދުވެސް ހުންނަވަނީ. މިއަދު އަޅުގަނޑުމެންގެ ވެރިކަން މިއަދު މިހިސާބަށް އައިއިރުވެސް އިރާދަކުރެއްވިއްޔާ، އަޅުގަނޑުމެން މިދަނީ އާރބިޓްރޭޝަނުންވެސް އިރާދަކުރެއްވިއްޔާ ކާމިޔާބީތަކެއް ހޯދަމުން. އިރާދަކުރެއްވިއްޔާ އަޅުގަނޑުމެންނަށް ސަރުކާރަށް ގެއްލުންނުވެ އިރާދަކުރެއްވިއްޔާ ހަމަ އެ މައްސަލަވެސް، އާރބިޓްރޭޝަންވެސް އަޅުގަނޑުމެންނަށް ކާމިޔާބުވެ، އިރާދަކުރެއްވިއްޔާ އަޅުގަނޑުމެންގެ އެއަރޕޯޓް އަޅުގަނޑުމެން ތަރައްޤީކޮށް ނިމިގެންދާނީ. އެއީ ރައީސް ޔާމީންގެ އަމާޒަކީ. އިރާދަކުރެއްވިއްޔާ އަޅުގަނޑުމެން އެއަރޕޯޓަށް މިގެންނަ ތަރައްޤީއަށްފަހު، މުޅި އިޤްތިޞާދު، އަޅުގަނޑުމެންގެ އިޤްތިޞާދަށް އޭގެ އަސަރުކުރާނެ. ހަމަގައިމުވެސް 800 އެއްހާ މިލިއަން އިންވެސްޓް މި ކުރެވެނީ، ދެވަނަ ރަންވޭއަށާއި، އަޅުގަނޑުމެންގެ އާ ޓަރމިނަލަށް. އަޅުގަނޑު ދެކޭގޮތުގައި އެއަރޕޯޓްގައި މިއޮތް ޓީމުން ވަރަށް ވަރުގަދަ މަސައްކަތްތަކެއް އެ ކުރަމުން އެ ގެންދަނީ. މިހާރުވެސް އޭގެ މަސައްކަތްތަކެއް ވަނީ ފެށިފައި. އިރާދަކުރެއްވިއްޔާ އެޔާއެކީގައި ދިވެހިރާއްޖޭގެ މުޅި އިޤްތިޞާދުގެ ލޭންޑްސްކޭޕް ބަދަލުވެގެންދާނެ. އެއީ، އަޅުގަނޑުމެންގެ އުންމީދަކީ. އިރާދަކުރެއްވިއްޔާ މި5އަހަރުގެ ތެރޭގައި އެއަރޕޯޓް ވަރަށްބޮޑު ކުރިއެރުމެއް، އަޅުގަނޑުމެން އަމިއްލަ އަތުގައި ބާއްވައިގެން ދިވެހިންގެ އެއަރޕޯޓް އިރާދަކުރެއްވިއްޔާ ދިވެހިން ތަރައްޤީ ކުރާނެ.


Hishan fuluhah haazirukoffi | Mihaaru\nހިޝާން ފުލުހަށް ހާޒިރުކޮށްފި\n31 ޖެނުއަރީ 2020 - 23:20 20 comments\nނިކަމެތިންނަށް އެހީވުމުގެ ދާއިރާގައި މަޝްހޫރު އަހުމަދު ހިޝާން މިއަދު ފުލުހުންގެ އިދާރާ އަށް ހާޒިރުކޮށް ސުވާލުކޮށްފި އެވެ.\nފުލުހުންގެ މީޑިއާ އޮފިޝަލް މިރޭ ވިދާޅުވީ ހިޝާން ފުލުހުންގެ އިދާރާ އަށް ހާޒިރުކޮށްފައި ވަނީ އޭނާއާ ގުޅޭގޮތުން ހުށަހަޅާފައިވާ މައްސަލައަކާ ގުޅިގެން ކަމަށެވެ. އެކަމަކު އެއީ ކޮން މައްސަލައެއްކަމެއް ނުބުނެ އެވެ.\nހިޝާން ފުލުހުންގެ އިދާރާ އަށް ހާޒިރުކުރީ ފުރަންގޮސް ހުއްޓާ ކަމަށް ސޯޝަލް މީޑިއާގައި ހަބަރު ފެތުރުނަސް ރަސްމީ އެއްވެސް ފަރާތަކުން އެކަން ޔަގީންކޮށެއް ނުދެ އެވެ.\nހިޝާން އިއްޔެ ކުރި ޓުވީޓެއްގައި ބުނެފައި ވަނީ އިޖުތިމާއީ ދާއިރާގެ މަސައްކަތުގައި 18 އަހަރު އޭނާ ކުރި މަސައްކަތުގެ ހަދިޔާ ލިބުނީ ބިރުދެއްކުންތަކާއި އިންޒާރުތަކުން ކަމަށެވެ. އެވަރުން ފުދިއްޖެ ކަމަށާއި މިހާރު ބޭނުންވަނީ ގައުމު ދޫކޮށްދާން ކަަމަށް ވެސް ލިއެފައިވެ އެވެ.\nHishan ah birudhekki massala thahugeeg kuran ebbaarulumeh nulibunu: Police\nހިޝާން އެއްބާރުލުން ނުދޭ ކަމަށް ފުލުހުން ބުނުން--\nހިޝާނަށް ބިރުދައްކައި އިންޒާރުދެމުންދާ ކަމަށް ތުހުމަތުކުރާ މައްސަލަ ބަލަން އޭނާގެ އެއްބާރުލުން ނުލިބުނު ކަމަށް ފުލުހުން އިއްޔެ ވަނީ ބުނެފަ އެވެ. ފުލުހުން ބުނީ އޭނާ އަށް ބިރު ދެއްކި މީހުން ހޯދަން ހިންގާ ތަހުގީގަށް، އެކަން ހިނގި ތަނާއި މަގު އަދި ބިރުދެއްކީ ކޮން ބަޔަކުކަން ވެސް ހިއްސާ ކުރަން އޭނާ ބޭނުން ނުވި ކަމަށެވެ. އަދި މައްސަލައިގައި މިހާތަނަށް އެއްވެސް ކުރިއެރުމެއް ނުލިބި ވަނީ ބައްދަލުކުރަން ވެސް ހިޝާން އުޒުރުވެރިވަމުން އަންނާތީ ކަމަށް ފުލުހުން ބުންޏެވެ.\nއިތުރު ލިޔުންތައް ޕޮލިސް އަހުމަދު ހިޝާން


Sneijder footboalha in alwadhaau kiyaifi\nޝްނައިޑާ ފުޓްބޯޅައިން އަލްވަދާއު ކިޔައިފި\nނެދާލޭންޑްސްގެ ގައުމީ ޓީމުގެ ކުރީގެ ތަރި ވެސްލީ ޝްނައިޑާ ފުޓްބޯޅަ ކުޅުން ހުއްޓާލައިފި އެވެ.\nގަތަރުގެ އަލްގަހަރާފާ އާއެކު ހެދި 18 މަސް ދުވަހުގެ އެއްބަސްވުން މިދިޔަ މަހު ނިމުނު ގޮތަށް، ޝްނައިޑާ ހުރީ ކުޅޭނެ ކުލަބެއް ނެތިފަ އެވެ.\nޝްނައިޑާ ވަނީ، ހޮލެންޑްގެ ކުލަބު ޔޫޓްރެކްޓްގެ ވިޔާފާރި ގުރޫޕާއެކު އެއްބަސްވުމެއް ހަދާފަ އެވެ. އެ އެއްބަސްވުމުގެ ދަށުން އެ ޓީމު ކުޅޭ މެޗުތަކުގެ ކުޅުން ބަލަން އޭނާ ހުންނާނީ ސްޓޭޑިއަމްގައި އޭނާ އަށް ހާއްސަކޮށްފައިވާ ޕްރައިވެޓް ބޮކްސްގަ އެވެ.\n"މި ސިޓީ [ޔޫޓްރެކްޓް] އަށް އަހަރެން ވަރަށް ގަޔާވޭ، މިހާރު އަހަރެން މިވަނީ ކުޅުން ހުއްޓާލާފަ،" ކުލަބުގެ ޓީވީއަށް ދިން އިންޓަވިއުގައި ޝްނައިޑާ ބުންޏެވެ. "އަހަރެން ބޭނުން ވަނީ ރީތި ތަނެއް އަހަރެންގެ ތަޖުރިބާ ހިއްސާ ކުރަން."\nޝްނައިޑާ ، 35 ގެ ސީނިއާ ކެރިއާ ފެށީ އަޔެކްސްއިން 2002 ވަނަ އަހަރު އެވެ. އެއަށް ފަހު އޭނާ ވަނީ ރެއާލް މެޑްރިޑް، އިންޓަ މިލާން، ގަލަތަސަރާއީ ނީސްއަށް ކުޅެފަ އެވެ.\nހޯޒޭ މޮރީނިއޯ އާއެކު އިންޓައިން 2010 ވަނަ އަހަރުގެ ޗެމްޕިއަންސް ލީގާއި އިޓާލިއަން ލީގް އަދި އިޓާލިއަން ކަޕް ހޯދިއިރު އެ ޓީމުގައި ތަރިއަކަށްވީ ޝްނައިޑާ އެވެ. އަދި އެ އަހަރުގެ ވޯލްޑްކަޕްގެ ފައިނަލަށް ހޮލެންޑް ގެންގޮސް ދިނެވެ. ފައިނަލުގައި ހޮލެންޑް ބަލިބީ ސްޕެއިން އަތުން 1-0 އިންނެވެ. އެ މުބާރާތުގެ ސިލްވާ ބޯލް ހޯދައި ދެ ވަނަ އަށް އެންމެ މޮޅު ކުޅުންތެރިޔާގެ މަގާމު ޝްނައިޑާ ހޯދި އެވެ.\nކުލަބުގައި ބޮޑު ތިން މުބާރާތުގެ ޗެމްޕިއަންކަން ހޯދައިދިނުމުގައި އެންމެ މުހިންމު ދައުރެއް އަދާކޯށް ވޯލްޑް ކަޕް ފައިނަލަށް ގައުމީ ޓީމު ގެންގޮސް ދިނުމުންވެސް، އެ އަހަރުގެ ބެލަންޑޯ އެވޯޑްގެ ގަދަ ތިނަކަށް، ޝްނައިޑާ ނޮމިނޭޓް ނުވުމުން ގިނަ ބަޔަކު ސިފަ ކޮށްފައި ވަނީ އެއީ އިންސާފުން ބޭރުވެފައިވާ ކަމެއްގެ ގޮތުގަ އެވެ.\nހޮލެންޑްގެ ސީނިއާ ޓީމަށް 2003 އިން ފެށިގެން މިދިޔަ އަހަރުގެ އޭޕްރީލް މަހާ ހަމައަށް އޭނާ ވަނީ ކުޅެފަ އެވެ. ގައުމީ ޓީމަށް 134 މެޗު ކުޅެ އޭނާ އަކީ ހޮލެންޑަށް އެންމެ ގިނަ މެޗު ކުޅުނު ކުޅުންތެރިޔާ އެވެ.


ރިލްވާންގެ މައްސަލަ އަނެއްކާ ވެސް 241 ކޮމިޓީއަށް | Help Find Ahmed Rilwan (@moyameehaa)\nރިލްވާންގެ މައްސަލަ އަނެއްކާ ވެސް 241 ކޮމިޓީއަށް\nމިނިވަން ނިއުސްގެ ނޫސްވެރިޔާ އަހްމަދު ރިލްވާން ގެއްލުނު މައްސަލަ އެމްޑީޕީން އަނެއްކާ ވެސް ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އަށް ހުށަހަޅައިފި އެވެ.\nމައްޗަންގޮޅީ އުތުރު ދާއިރާގެ މެމްބަރު މާރިޔާ އަހްމަދު ދީދި ވިދާޅުވި ގޮތުގައި މައްސަލަ އިއްޔެ އަލުން 241 ކޮމިޓީ އަށް ހުށަހެޅުއްވީ ކުރިން މި މައްސަލަ ހުށަހެޅުމުން އެ ކޮމިޓީ ކުރިން ބަލައިދީފައި ނެތުމުންނެވެ. އަދި ރިލްވާންގެ މައްސަލާގައި ގައުމީ ސަލާމަތާ ބެހޭ ކޮމިޓީ އަށް ޕޮލިސް ކޮމިޝަނަރު ހުސައިން ވަހީދު ހާޒިރު ކުރެއްވި ނަމަވެސް، އެކަށީގެންވާ ގޮތުގައި ޖަވާބުދާރީވެވަޑައި ނުގަތުމުން ކަމަށް މާރިޔާ ވިދާޅުވި އެވެ.\nމި މަހުގެ ހަތް ވަނަ ދުވަހު ގެއްލުނު ރިލްވާންގެ މައްސަލަ ގައުމީ ސަލާމަތު ކޮމިޓީގެ އިތުރުން 241 ކޮމިޓީ އާއި ސަރުކާރު މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށް ވެސް އެމްޑީޕީން އޮތީ ހުށަހަޅައިފަ އެވެ.\n“އަޅުގަނޑުމެން މި ފަހަރު ވެސް މި ހުށަހެޅީ މި މައްސަލާގައި ކޮމިޓީ ބާއްވައިދިނުމަށް. އެއީ މިހާތަނަށް މި މައްސަލާގައި މާ ބޮޑު ކުރިއެރުމެއް ލިބިފައި ނެތުމުން،” އެމްޑީޕީ އޮފީހުގައި ބޭއްވި ނިއުސް ކޮންފަރެންސްގައި މާރިޔާ ވިދާޅުވި އެވެ.\nމަޖިލީހުގެ 241 ކޮމިޓީގެ އިތުރުން، ރިލްވާންގެ މައްސަލަ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ އާއި މިނިވަން މުއައްސަސާތަކާބެހޭ ކޮމިޓި އަށް ހުށަހަޅުއްވާނެ ކަމަށް ވެސް މާރިޔާ ވިދާޅުވި އެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށް މި މައްސަލަ ހުށަހަޅުއްވަނީ މި މައްސަލަ އެކަށީގެންވާ ގޮތެއްގައި ބަލަމުންދާ ކަމަށް ގަބޫލު ނުކުރެއްވޭތީ ކަމަށް މާރިޔާ ވިދާޅުވި އެވެ. އަދި މިނިވަން މުއައްސަސާތަކާ ބެހޭ ކޮމިޓީ އަށް މައްސަލަ ހުށަހެޅީ، އެޗްއާރުސީއެމް ޖަވާބުދާރީކުރުވުމަށް ކަމަށް އޭނާ ވިދާޅުވި އެވެ.\n“ހިއުމަން ރައިޓްސް ކޮމިޝަނުން ވެސް އަޅުގަނޑުމެން އެދޭ ވަރަށް [މި މައްސަލާގައި] މަސައްކަތް ކޮށްފައި ނެތް،” އޭނާ ވިދާޅުވި އެވެ.\nގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވި ގޮތުގައި ގައުމީ ސަލާމަތުގެ ކޮމިޓީ އަށް ޕޮލިސް ކޮމިޝަނަރު ހާޒިރުކުރެއްވި ބައްދަލުވުން ސިއްރު ކުރި ނަމަވެސް، އެކަށީގެންވާ ގޮތެއްގައި ޕޮލިސް ކޮމިޝަނަރު ޖަވާބުދާރީވެވަޑައި ނުގަތެވެ.\n“ރިލްވާން ގެއްލުނުތާ 24 ދުވަސް ވީއިރު، ސަރުކާރާއި ފުލުހުން އަމަލުކޮށްފައިވަނީ ހިތްހަމަޖެހޭ ގޮތެއްގައެއް ނޫން،” އީވާ ވިދާޅުވި އެވެ.\nފުލުހުންނާއި ސިފައިން މި މައްސަލާގައި އަޅާނުލާނަމަ، ސަލާމަތީ ބާރުތަކަކީ ރައްޔިތުންގެ ސަލާމަތުގައި ތިބި ބައެއް ކަމަށް ގަބޫލުނުކުރެއްވޭ ކަމަށް ހިތަދޫ މެދު ދާއިރާގެ މެމްބަރު އިބްރާހިމް މުހައްމަދު ދީދީ ވިދާޅުވި އެވެ.\n“އެކަމުގެ ސަބަބުން ޖަންގަލީގެ ގާނޫނު މިދަނީ ފެތުރިގެން،” ކުރީގެ ބްރިގޭޑިއާ ޖެނެރަލް އިބްރާހިމް ދީދީ ވިދާޅުވި އެވެ.\nމި މައްސަލާގައި އެމްޑީޕީން ކަންބޮޑުވެ މަޖިލީހަށް މައްސަލަ ހުށަހެޅި ނަމަވެސް، އެކަންކަން ކުރިއަށް ގެންދެވޭނީ މަޖިލީހުގެ މެޖޯރިޓީ ޕާޓީ، ޕީޕީއެމްގެ އެއްބާރުލުން ލިބިގެން ކަމަށް އީވާ ވިދާޅުވި އެވެ.


galehiri: މަޑަވެލީގެ ރަށްވެހިކަން – ހަވަނަބައި\nމަޑަވެލީގެ ރަށްވެހިކަން – ހަވަނަބައި\nމަޑަވެލީގެ ވަޒަންވެރިކަމާ ގުޅޭގޮތުން އަލްއުސްތާޒް މުހަންމަދު އިބްރާހީމް ލުޠުފީ ވިދާޅުވެފައިވަނީ، ކާނޑެއްދޫ ފަޅުކޮށްފައި ފޭބި މީހުން އެރަށުގައި ވަޒަންވެރިވެފައިވާކަމަށް ލާފާކުރެވޭ ކަމަށެވެ. ނަމަވެސް ކާނޑެއްދުވަށް ނިސްބަތްވާ އެއްވެސް ޢާއިލާއެއް އެރަށުން ފާހަގައެއް ނުކުރެވެ އެވެ. އާދެ! އޭރު (1975މ. ވަނަ އަހަރު) ޢުމުރުން 80 ވަރަކަށް އަހަރުވެފައިވާ މަޑަވެލީ ޝޭޑީވިލާ ހައްވާ ޔޫސުފުގެ ފަރާތުން މަޢުލޫމާތު ލިބިފައިވާގޮތުގައި އެރަށަށް ހިޖްރަކުރި ދެވަނަ ޢާއިލާގެ މީހުންނަކީ، ފަރުބިތުން (މަޑަވެލީންފެށިގެން ވާދުވާ ދެމެދު) އައި ބައެކެވެ.\nމި ހައްވާދިޔަގެ ބައްޕަޔަކީ، މޫސާ މާލިމީގެ އިސްމާޢީލުކަލޭގެ އަލިފުތުގެ ޢީސަގެ ޔޫސުފުކަމަށްވާތީ، މޫސާ މާލިމީ އުފަންވެފައި ވަނީ 1820މ. ހާތަނުގައި ކަމަށް ބެލެވެ އެވެ. އެތައްގޮތަކުން އެނގިކަށަވަރުވެފައިވަނީ، މޫސާ މާލިމީމެން އެންމެފަހުން އުޅުނީ ކެރަމިންތާގައި ކަމަށެވެ. މަޑަވެލި ގާރޑްނިންގގޭ ޢަބްދުﷲ މުޙަންމަދު ބުނުއްވަނީ، އެންމެ ފުރަތަކަ އެރަށަށް އައީ ދަށްބިތުން (ގައްދޫން ފެށިގެން ކޮލަމާފުއްޓާއާ ދެމެދު) އައި ބައެއްކަމަށެވެ. ޒޫރިޔާގޭ ޢަލީ އިބްރާހީމު އާއި އެރަށު ހިރުދުމާގޭ ޚަދީޖާ ބުނުއްވަނީ ދޮންނެއިގެ ހަތްބެއިން އެންމެ ފަހުން އުޅުނީ ކޮންނޮންޓާގައިކަމަށް އެނގިފައިވާ ކަމަށެވެ.\nމަޑަވެލީގެ އެންމެ ފުރަތަމަ ވަޒަންވެރީގެތެރޭގައި ފާހަގަކުރެވެނީ ހަމައެކަނި ދެ ޢާއިލާ އެކެވެ. އެއީ މަޑަވެލީ ޗާރްޗީ ނިސްބަތްވާ "ދޮންނެއި" ގެ ޢާއިލާ އާއި، މަޑަވެލީ އިސްމާޢީލުކަލޭގެ ނިސްބަތްވާ މޫސާމާލިމީގެ ޢާއިލާ އެވެ. މަޑަވެއްޔަށް ހިޖްރަކުރުމުގެ ކުރިން ދޮންނެއިގެ ޢާއިލާ ދިރިއުޅުނީ "ކޮނޮންޓާ" ގަ އެވެ. (ކޮނޮންޓާ އަކީ މިހާރު ފަޅުރަށެކެވެ.) ބުނެވޭގޮތުގައި ޗާރްޗީގެ ޢާއިލާ އަކީ ފުވައްމުލަކުގެ އެޒަމާނުގެ މުދިންގޭ ޢާއިލާ އާއި ގުޅިފައިވާ ޢާއިލާ އެކެވެ. މުދިންގޭ ޢާއިލާ އާއި ގުޅިފައިވާކަން އެނގެނީ، މަޑަވެލީގައި ދޮންނެއިގެ7ފިރިހެން ދަރީން ބިނާކުރި ހިރިގަލު މިސްކިތުގެ ޤަބްރުސްތާނުގައި ހުރި މަހާނަ ގަލެއްގައި މުޙައްމަދުކައްތިކަލޭގެ ބައްޕަ (ޗާރްޗީ ނުވަތަ ރާވެރިހަސަނު) ގެ މައިފުށުގެ ވަނަވަރު ފުވައްމުލަކު މުދިންގެއިން ފަށާފައިވާތީ އެވެ. (އެމިސްކިތް ރޫޅާލީ 1980 ގެ އަހަރުތަކުގަ އެވެ.) ދޮންނެއި ޢާއިލާ އާއި، މުދިންގޭ ޢާއިލާގެ ގުޅުން ފެށިފައިވަނީ، ތިންވަނަ ފަހަރަށް ފުވައްމުލައް ފަޅުކުރުމަށްފަހު، އެރަށުން ފޭބި މީހުން ހުވަދުއަތޮޅު ހުޅުވާރުލަށް ހިޖްރަކުރުމާއި ގުޅިގެންކަމަށް ބުނެވެ އެވެ. (ހުޅުވާރުލަކީ މިހާރު ފަޅުރަށެކެވެ.)\nމޫސާ މާލިމީގެ ދަރިފަސްކޮޅު އެންމެފަހުން (މަޑަވެއްޔަށް ހިޖްރަކުރުމުގެ ކުރިން) ދިރިއުޅުނީ ކުރަމަތީގަ އެވެ. އޭރު އޭނާ އެރަށުގައި ދިރިއުޅުނީ އެރަށް ވަރުވާއަށް އާދެ! އަހަރަކު ބޮލިކޮއްޓޭއަކަށް ލިޔެގެންނެވެ. (ކުރަމައްޗަކީ މިހާރު ފަޅުރަށެކެވެ.) މި މޫސާމާލީގެ ދަރި މަޑަވެލީ އިސްމާޢީލްކަލޭގެ މަންމަ ނިސްބަތްވަނީ "ކަނަންދޫ" އަދި "ކެރެއްދޫ" އަށެވެ. ކެރެއްދޫ އާއި ކަނަންދޫއަކީވެސް މިހާރު ފަޅުވެފައިވާ ދެރަށެވެ. އެދެރަށަށް އެނާ ނިސްބަތްވާކަން އެނގެނީ، މަޑަވެލީގައި އެމީހުންގެ ދަރިފަސްކޮޅު ޤާއިމުވުމާއި ގުޅިގެން އެމީހުންގެ ގާތްތިމާގެ މީހުން އެމީހުންގެ ހެވަތައިގައި މަޑަވެއްޔަށް ހިޖްރަކޮށްފައިވާތީ އެވެ. އެގޮތުން ފާހަގަކުރެވޭ މީހުންގެތެރޭގައި ކެރެއްދޫ ދޮންއަލި ފުތާއި، ކަނަންދޫ ޔާސީނާ ހިމެނެއެވެ. މި ދެމީހުންނަކީވެސް މައިފުށުގެ ދެފަރާތުން އިސްމާޢީލްކަލޭގެ އާއި، ދެބެއިންގެދެދަރި ދެމީހުންނެވެ. އަދި މީގެ އިތުރަށް ކާށިހުޅުދޫ "އުތުވާނާ" އަކީ ވެސް އެދަރިފަސްކޮޅާއި ގުޅިފައިވާ މީހެކެވެ. (ކާށިހުޅުދޫ އަކީ މިހާރު ފަޅުރަށެކެވެ.) މި އުތުވާނާގެ ދަރި ކުއްދާ (ފަހުން ކުއްދާބޭ) މަޑަވެއްޔަށް ގެނައީ އިސްމާޢީލްކަލޭގެ އަލިފުތު (ބޮޑުއަލިބޭ) އެވެ. މަޑަވެލީ ޝޭޑީވިލާ ހައްވާ ޔޫސުފު މަޢުލޫމާތުދިން ގޮތުގައި އެރަށަށް ހިޖްރަކުރި ދެވަނަ ޢާއިލާގެ މީހުންނަކީ، ފަރެބިތުން އައި ބައެކެވެ. ފަރެބިތަކީ، މަޑަވެލީންފެށިގެން ވާދުވާއި ދެމެދެވެ. މިހައްވާދިޔަގެ ބައްޕަޔަކީ، މޫސާ މާލިމީގެ އިސްމާޢީލުކަލޭގެ އަލިފުތުގެ ޢީސަގެ ޔޫސުފު އެވެ. މަޑަވެލި ގާރޑްނިންގގޭ ޢަބްދުﷲ މުޙަންމަދު (ފަރެހު ދޮންހަސަނުގެ އަބުދޫގެ ދޮންކަލޯ) ބުނުއްވަނީ، އެންމެ ފުރަތަކަ އެރަށަށް އައީ ދަށްބިތުން އައި ބައެއް ކަމަށެވެ. ދަށްބިތަކީ (މެދަތޮޅުގެ ރަށްރަށާއިއެކު) ގައްދޫ އިން ފެށިގެން ކޮލަމާފުއްޓާއި ދެމެދުގެ ރަށްރަށެވެ. ޒޫރިޔާގޭ ޢަލީ އިބްރާހީމު އާއި، ހިރުދުމާގޭ ޚަދީޖާ އާއި ގާރޑްނިންގގޭ ދޮންކަލޯ ބުނުއްވަނީ، ދޮންނެއި ޢާއިލާގެ ހަތް ބެއިން އެންމެ ފަހުން އުޅުނީ، ކޮންނޮންޓާގައި ކަމަށެވެ.\nތިންވަނައަށް އެރަށަށްއައި ކެލާ އަލިފުޅުގެ މޫސާފުޅަކީ ހޯނޑެއްދޫގައި ބަންނަމުންދިޔަ ސަރުކާރުގެ ބަނޑުއޮޑިއެއްގެ މަސައްކަތާއި ޙަވާލުކޮށްފައި ފޮނުވި މީހެކެވެ. (އޭރު ވާރުކުރަނީ އެރަށުގަ އެވެ.) މި މޫސާފުޅު ކައިވެނިކުރީ އިސްމާޢީކަލޭގެ ބޮޑޮދޮންއާމިނަ އާއި އެވެ. ފަހުން މޫސާފުޅުގެ ހެވަތައިގައި ކެލާ ބޮޑޮދޮންބޭގެ ރައްކަލާ އާއި އަދި އޭނާގެ ކޮއްކޮ ކަމަލޭ މަޑަވެއްޔަށް ހިޖްރަކުރީ އެވެ. (މި މީހުންގެ ޢާއިލާވެސް އެރަށުގައި އެބައޮތެވެ.) އަދި ހަމަ އެދުވަސްވަރު ދެން އެރަށަށް އައީ ކުޅުދުއްފުށީ ނުވަތަ ރަސްދޫކުރަމަތީގެ ބޭކަލެއްކަމަށްވާ ކަޅުއައްޔާ އެވެ. އޭނާއަކީ ވިޔަފާރިކަމުގަ އެވެ. އޭނާ ކައިވެނިކުރީ އިސްމާޢީލްކަލޭގެ ކަމަލޭ އާއި އެވެ. ކަޅުއައްޔާގެ ދިއްކަލޯގެ ޢާއިލާ އެރަށުގައި އެބައޮތެވެ. މި ކަމަކޭ ފުރަތަމަ ކައިވެނިކުރީ ކެރެއްދޫ ދޮންއަލިފުތު އާއި އެވެ. ޢާއިލާ އެބައޮތެވެ.\nއައްޑޫއަތޮޅު ދޮންކޮއްޔަގޭ އަލިތައްކާނު (ފަހުން ހަވޮއްޑޭ މޭނާކަލޭފާނު) ގެ ސިއްތިފާނުގެ އިބްރާހިމް ތަކުރުފާނު (ޒޫރިޔާގެ) މަޑަވެއްޔަށް ހިޖްރަކުރީ ހަވޮއްޑާ ފަޅުވުމުގެ ކުރިންނެވެ. އޭގެފަހުން އެރަށް ފަޅުކޮށްފައި ހަވޮއްޑޭ ސަންފާ އާއި އެރަށު އާކުރެއްޔާ (އަބޫބަކުރު) ވެސް ހިޖްރަކުރީ މަޑަވެއްޔަށެވެ. ޢާއިލާ އެބަ އޮތެވެ. އެރަށް ފަޅުކުރީ 1929 ވަނަ އަހަރު އެވެ. އިބްރާހިމް ތަކުރުފާނު ކައިވެނިކުރީ އިސްމާޢީލްކަލޭގެ ބޮޑުދޮންއާމިނަގެ މަރިޔަމުގެ ދިޔެ އާއި އެވެ. އާކުރެއްޔާގެ ކާސިމު ކައިވެނިކުރީ ޗާރްޗީގެ މުޙައްމަދުގެ ކުޑަދިޔެ (ބަށިމާގެ) އާއި އެވެ. ޢާއިލާ އެބައޮތެވެ. ސަންފާ ކައިވެނިކުރީ އިސްމާއީލުކަލޭގެ މަގުދައިތަގެ ބީރެއަލިބެ (ތަނޑިރަތްމާގެ) އާއި އެވެ. ޢާއިލާ އެބަ އޮތެވެ. ކަނަންދޫ ޔަސީނާ (ނެވިގޭ ސާހިބާ) ކައިވެނިކުރީ މުޙައްމަދު ކައްތިކަލޭގެ ކައިދާ އާއި އެވެ. ފުވައްމުލަކު ބޮޑުކަޅުމުލަކުހުތާ ކައިވެނިކުރީ ހަވޮއްޑޭ މާލިމްމޫސާގެ ރެކިފުތުގެ ފާތިންދިޔެ (ސްނޫމޫން) އާއި އެވެ. ކޮނޑޭ ބޮޑުދޮންމަނިކުގެ ރައްކަލާ (ފަހުން ހޯނޑެއްދޫ ބޮޑުކަލޭފާނު) ފުރަތަމަ ކައިވެނިކުރީ ދޮންނެއިގެ އަޙުމަދު ކަމަލޭއާއި އެވެ. ކަމަލޭ ނިޔާވުމުން ދެން ކައިވެނިކުރެއްވީ ކަމަލޭގެ ކޮއްކޮ ދޮންބީފާނާއި އެވެ.\nފަރެހު ދޮންހަސަނުގެ ޢަބްދުﷲ ހިޖްރަކުރީވެސް ހަމައެދުވަސްވަރުއެވެ. ފަހުގެ ތާރީޚެއްގައި އައްޑޫ ކުދުއަބޫގެ ތުއްތުގެ އިބްރާހިމް ދީދީ އާއި މާތޮޑާ ޔޫސުފް ހިޖްރަކުރިއެވެ. މިދެންނެވި މީސްމީހުންގެ ޢާއިލާވެސް އެރަށުގައި އެބައޮތެވެ. ފަރެހު ދޮންހަސަނާގެ އަބްދުﷲ (އަބުދޫ) ކައިވެނިކުރީ ކުއްދާބޭ ހައްވާދިޔެ (ގާރޑްނިންގގެ) އާއި އެވެ. އިބްރާހިމް ދީދީ (ރޭލައިޓް) ކައިވެނިކުރީ ކުއްދާބޭގެ ކުޑަފުތު (ދިހަރޭކުދެއްޔާގ) ގެ ރެކެދިޔެ (ގްރާމީޒް) އާއި އެވެ. މާތޮޑާ ޔޫސުފް (މާތޮޑާގެ) ކައިވެނިކުރީ ކުއްދިޔަގެހުތާގެ ދިޔެ އާއި އެވެ. އެދުވަސްވަރު ދެން ހިޖްރަކުރީ ފުވައްމުލަކު ދޮންފުތު (ހިމިތީގެ) އެވެ. އޭނާ ކައިވެނިކުރީ ޗާރްޗީގެ މުޙައްމަދުކައްތިކަލޭގެ އީސާކަތީބުގެ ކައިދާ އާއި އެވެ. ގައްދޫ ނޫރެ ޢަލީ (ލޫނާރ) ކައިވެނިކުރީ ކުއްދާބޭގެ އަބްދުﷲ ގެ ދިޔެ އާއި އެވެ. ރަތަފަންދޫ ޔޫސުފު ކައިވެނިކުރީ ކުއްދާބޭގެ ހައްވާދިޔެގެ ރެކެދިޔެ (އާގޭ ނާއިލާ ޔޫފުގެ މަންމަ) އާއި އެވެ. ފުވައްމުލަކު ކަރިއްޔަ ކަޅުތުއްތުދީދީ އާއި ދެބެއިންގެދެދަރި މުޙައްމަދު ދީދީ ކައިވެނިކުރީ އިރޯހޮދޮންކަލޯގެ މަރިޔާ (ރޯސްވިލާ) އާއި އެވެ. އޭނާ މަޝްހޫރުވެފައިވަނީ އައްޑޫ މުހައްމާދީދީގެ ނަމުންނެވެ.\nފުވައްމުލަކު ރާމުލަކުފުތުގެ މުޙައްމަދު (މުއުޒިކުގެ) ކައިވެނިކުރީ ޗާރްޗީގެ އަޙުމަދު ޙުސައިނުގެ ކުޑަދިޔެ އާއި އެވެ. މި ރާމުލަކުފުތަކީ، މޭނާކަލޭފާނާއި، ހަވޮއްޑޭ ތިރުގޭ ހައްވާކަނބުލޭގެފާނާއި ދެމަފިރިންގެ ކަޅުތަކުރުފާނު ފުވައްމުލަކު ފަހަމަލިގޭ ދިޔެ އާއި ކައިވެނިކޮށްގެން ލިބުނު ކުއްޖެކެވެ. މީނާ (ރާމުލަކުފުތު) ހަވަރުތިނަދޫ ތިމަންބޭގެ ކަޅުދިޔެ އާއި ކައިވެނިކޮށްގެން ލިބުނު ކުއްޖަކީ މިއުޒިކުގޭ މުޙައްމަދު އެވެ. މުއުޒިކުގޭ ކުޑަދިޔެ އަކީ، މޭނާކަލޭފާނާއި، ހަވޮއްޑޭ ތިރުގޭ ހައްވާކަނބުލޭގެފާނުގެ ސަންފާދިޔެ، ހަވޮއްޑޭ ދިގުއަހުމަދުބޭ އާއި ކައިވެނިކޮށްގެން ލިބުނު ފުތު، ޗާރްޗީގެ އަޙުމަދު ޙުސައިނުގެ އާމިނެ އާއި ކައިވެނިކޮށްގެން ލިބުނު ކުއްޖެކެވެ. ހޯނޑެއްދޫ ބުއްޑާރައްކަލާ ކައިވެނިކުރީ ކުއްދާބޭގެ އާމިންދިޔެ (ކެލިފޯރނިއާ) އާއި އެވެ. މާލޭ ސޯޅިޔާ ދަރިކޮޅުގެ ހަލިމަސޮރު ގޮއްޔެގެ ތުއްތު (އަރުވާލިތުއްތު) ކައިވެނިކުރީ ބުއްޑާރައްކަލާގެ ކުޑަދިޔެ އާއި އެވެ. މިއީ 1930 ގެ އަހަރުތަކުގެ ފަހުގެ އަދި 1950 ގެ އަހަރުތަކުގެ ކުރީގެ ދުވަސްވަރުގެ ވަޒަންވެރީންނެވެ.\nކެޕްޓަން މޮރަސްބީގެ އާރުކާޓީ، ހޯނޑެއްދޫ ބޮޑުކަލޭފާނު (ކޮނޑޭ ބޮޑުދޮންމަނިކުގެ ރައްކަލާ) ގެ ދެއަނބިކަނބަލުންކަމަށްވާ ކަމަލޭއާއި، ދޮންބީފާނަކީ، މަޑަވެއްޔަށް އުފަން (އެއްބަނޑު އެއްބަފާ) ދެބެއިންކަމަށް ވުމާއި، މޮރަސްބީގެ ދަތުރުގައި، ބޮޑުކަލޭފާނު ދުރުވި އިރު، އޭނާ ކައިވެނި ކުރައްވައިގެން ހުންނެވީ، ކަމަލޭއާއި އެވެ. މި ދެބެއިންގެ ބައްޕައަކީ ދޮންނެއިގެ އަޙުމަދު އެވެ. ނަމަވެސް ބޮޑުކަލޭފާނު މާލެ ދުރުވިއިރު ބޮޑުކަލޭފާނު އުޅުއްވަނީ، ކަމަލޭގެ ކޮއްކޮ ދޮންބީފާނާއި ކައިވެނި ބައްލަވައިގެންނެވެ.(ނުނިމޭ)